内官
惠妃一人丽妃一人华妃一人淑仪一人德仪一人贤仪一人顺仪一人婉仪一人芳仪一人美人四人才人七人
宫官
尚宫二人
司记二人黄记二人掌记二人女史六人司言二人典言二人掌言二人女史四人
司簿二人典簿二人掌簿二人女史六人司闱六人典闱六人掌闱六人女史四人
尚仪二人
司籍二人典籍二人掌籍二人女史十人司乐四人典乐四人掌乐四人女史二人司宾二人典宾二人掌宾二人女史二人司赞二人典赞二人掌赞二人女史二人彤史二人
尚服二人
司宝二人典宝二人掌宝二人女史四人司衣二人典衣二人掌衣二人女史四人司饰二人典饰二人掌饰二人女史二人司仗二人典仗二人掌仗二人女史二人
尚食二人
司膳四人典膳四人掌膳四人女史四人司酝二人典酝二人掌酝二人女史二人司药二人典药二人掌药二人女史四人司饎二人典嬉二人掌饎二人女史四人
尚寝二人
司设二人典设二人掌设二人女史四人司舆二人典舆二人掌舆二人女史二人司苑二人典苑二人掌苑二人女史二人司灯二人典灯二人掌灯二人女史二人
尚功二人
司制二人典制二人掌制二人女史四人司珍二人典珍二人掌珍二人女史六人司彩二人典彩二人掌彩二人女史六人司计二人典计二人掌计二人女史四人宫正一人司正二人典正四人女史四人
内侍省
内侍四人内常侍六人内给事八人主事二人令史八人书令史十六人
内谒者
监六人内谒者十二人内典引十八人内寺伯二人寺人六人亭长六人掌固八人
掖庭局
令二人丞三人书令史四人书吏八人计史二人宫教博士二人监作四人典事十人掌固四人
宫闱局
令二人丞二人书令史三人书吏六人内阍人二十人内掌扇十六人内给使无常员掌固四人
奚官局
令二人丞二人书令史三人书吏六人典事四人掌固四人
内仆局
令二人丞二人书令史二人书吏四人驾士一百四十人典事八人掌固八人
内府局
令二人丞二人书令史二人书吏四人典事六人掌固四人
内官：(《春秋左氏传》曰： 不腆先君之嫡，以备内官。 又曰： 内官不及同姓。 杜预曰： 谓嫔御也。 《周官》有夫人、嫔、世妇、女御之位，听天下之内治。汉、晋已来，虽有位号，多不尽备。隋氏法《周官》而悉置焉，则列夫人、嫔、姥妤、美人、才人、宝林、御女、采女等，充百二十位。宫中复有六尚，以备众职，谓之宫官。皇朝因之。今上天溥施，犹防女宠，故省内官，将以垂范，而六尚仍旧焉。)妃三人，正一品。(《周官》三夫人之位也。古者，帝誉立四妃，盖象后妃四星，其一明者，后也。至舜，不立正妃，盖但三妃而已，谓之三夫人。自夏、殷已降，复有立者，视三公位；虽云古制，数颇繁焉。其余沿革，事不经见。隋氏依《周官》，立三夫人。皇朝上法古制，而立四妃，其位：贵妃也，淑妃也，德妃也，贤妃也。今上以为后妃四星，其一后也，既有后位，复立四妃，则失其所法象之意焉。因省嫔妇、女御之数，改定三妃、六仪、美人、才人四等，共二十人，以备内官。其位：惠妃也，丽妃也，华妃也。妇德、妇容、妇言、妇功，可以坐而论礼者则进，无则阙焉。)夫人佐后，坐而论妇礼者也。其于内则无所不统，故不以一务名焉。
六仪六人，正二品。(《周官》九嫔之位也。夏后氏因三夫人增以三三而九，列九嫔之位。汉初无闻。至武帝，始制婕妤、侄娥、容华、充衣，数不至九，其位在嫔。后魏孝文改定内官。隋氏依《周官》，尽立其名秩。皇朝初因之。今上改制六仪之位，以备其职焉。)六仪掌教九御四德，率其属以赞导后之礼仪。(一、淑仪，二、德仪，三、贤仪，四、顺仪，五、婉仪，六、芳仪。)
美人四人，正三品。(周官二十七世妇之位也。殷人因九嫔增以三九二十七，列二十七世妇之位。其制增损，累代不恒。前汉十四等。后汉贵人、才人虽列位号，不依世妇之职。隋氏依《周官》，制婕妤等二十七人。皇朝初因之。今上改制美人之位，以备其职焉。)美人掌率女官修祭祀、宾客之事。
才人七人，正四品。(《周官》八十一女御之位也。周人因二十七世妇增以三二十七，列八十一女御之位。旧制沿革，略同于上注。隋氏依《周官》，制宝林、御女、采女等。皇朝初因之。今上改制才人之位，以备其职焉。)才人掌序燕寝，理丝臬，以献岁功焉。
宫官：(《周礼宗伯》： 世妇，每宫卿二人、下大夫四人、中士八人女府二人、女史二。 郑玄云： 世妇，后宫官也。王后六宫女府、女史、女奴之有才智者。 《魏略》： 魏明帝游宴在内，选女子知书可付信者为女尚书，省奏事。 《晋令》有崇德毁大监、尚衣·尚食大监，并银章、艾绶，二千石；崇华殿大监、元华食监、都监、上监，铜印、墨绶，千石；女史、贤人、恭人、中使、大使，碧纶绶。宋明帝留心后房，拟外百官，备置其职。两齐、梁、陈不见。后魏、后周亦拟外官置内职。隋文帝置六尚、六司、六典以掌宫官之职，六尚视从九品，六司视勋品，六典视流外二品。炀帝改置六尚局，职掌略同，皆加其品秩。一、尚官局，管司言，掌宣传启奏；司簿，主名录计度；司正，主格式推罚；司闱，主门合管钥。二、尚仪局，管司籍，主经史教学；司乐，掌音律；司宾，主宾客；司赞，主赞相导引。三、尚服局，管司玺，主琮玺、符节；司衣，掌衣服；司饰，主汤沐、巾栉、玩弄等物；司仗，主仗卫戎器。四、尚食局，管司膳，主膳羞；司酝，主酒醴、醯醢；司药，主医巫、药剂；司饎，主廪饩、柴炭。五、尚寝局，管司设，主床席、帷帐，铺设、洒扫；司舆，主舆、辇、扇、伞，执持羽仪；司苑，主园囿种植，蔬菜、瓜果；司灯，主灯火。六、尚工局，管司制，主营造、裁缝；司宝，主金玉、钱货；司彩，掌缯帛；司织，掌织染。六尚十二人，从五品；司，二十八人，从六品；典，二十八人，从七品；掌，二十八人，从九品；女史，流外，量事而置，多者十人。皇朝内职多依隋制。)
尚宫局：尚宫二人，正五品。司记二人，正六品；典记二人，正七品；掌记二人，正八品。司言二人，正六品；典言二人，正七品；掌簿二人，正八品。司闱二人，正六品；典簿六人，正七品；掌簿二人，正八品。司闱六人，正六品；典闱六人，正七品；掌闱六人，正八品。
尚宫掌导引中宫，惣司记、司言、司簿、司闱四司之官属。凡六尚事物出纳文籍，皆印署之。(六尚须物，外物之司受敕连署牒，仍取尚宫押印，司记录目，为抄出，付内侍省受牒，便移外司。其五尚之印唯于当司宫内行用，不得印出外文牒。)
司记掌印。凡宫内诸司簿书出入录目，审而付行焉。典记、掌记佐之。(余司二佐并准此。)女史掌执文书。(余女史准此。)
司言掌宣传启奏之事。(凡有敕处分，承敕人宣付司言连署、案记，别钞一本，付门司传出。若外司附奏，受事人奏闻，承敕处分，传付外司；仍录事目、旨意，亦连署为案。)
司簿掌宫人名簿、廪赐之事。
司闱掌宫闱管钥之事。
尚仪局：尚仪二人，正五品。司籍二人，正六品；典籍二人，正七品；掌籍二人，正八品。司乐四人，正六品；典乐四人，正七品；掌乐四人，正八品。司宾二人，正六品；典宾二人，正七品；掌宾二人，正八品。司赞二人，正六品；典赞二人，正七品；掌赞二人，正八品。彤史二人，正六品。(《石氏星经》： 女史一星，妇人之微者。 《周礼》： 女史掌王后之礼职，以诏后理内政，统内官，书内令。后之事，以礼从。 《诗》云： 静女其娈，贻我彤管。 《毛传》曰： 古者，后、夫人必有女生彤管之法。后、妃、群妾以礼御于君所，女史书其日月，授之环，以进退之。生子月辰，以金环退之。当御之者，以银环进之，著于左手；既御，箸于右手。事无大小，记以成法。彤管，以赤心正人也。 )
尚仪掌礼仪起居，惣司籍、司乐、司宾、司赞四司之官属。
司籍掌四部经籍教授、笔札、几案之事。
司乐掌率乐人习乐、陈县、拊击、进退之事。
司宾掌宾客朝见、宴会赏赐之事。
司赞掌朝见、宴会赞相之事。(凡朝会，司赞引客立于殿庭，司言宣敕赐坐，司赞引升就席。酒至，起，再拜；食至亦起。)
尚服局：尚服二人，正五品。(《周礼》： 内司服掌王后六服：祎衣、褕翟、阙翟、鞠衣、展衣、褖衣、素纱。 司马彪《续汉志》： 皇后谒庙，服绀上、阜下；蚕，青上、缥下；皆深衣制，隐领、袖缘以条。假结，首饰步摇、簪珥。步摇以黄金为山题，贯白珠为桂枝相掺。八爵、九华、熊、虎、赤罢、天鹿，辟邪、南山丰大特六兽。诸爵、兽皆以翡翠为毛羽。金题，白珠珰绕，以翡翠为华。绶、佩同乘舆。 魏、晋、宋、齐、梁、陈略同。后魏，北齐皇后玺，绶、佩同乘舆，假髻，步摇，十二镆，八爵、九华。助祭、朝会以褖衣，郊、禖以褕翟，小宴以阙翟，亲蚕以鞠衣，见皇帝以展衣，宴居以褖衣，俱有蔽膝、织成绲带。后周皇后衣十二等。翟衣六：从祀、郊、禖，享先皇，服翚衣；祭阴社，朝命妇，服衤衣；献茧，服惊衣；采桑，服鳪衣；听女教，服鵫衣；归宁，服〈失羽〉衣，以翚雉为领、褾。临妇学，燕命妇，苍衣；春斋、祭还，青衣；夏斋、祭还，朱衣；采桑斋、采桑还，黄衣；秋斋、祭还，素衣；冬斋、祭还，玄衣；其褾、领以相生色，华皆十二树。隋初，皇后首饰花十二树。袆衣，青纱内单，黼领，罗谷褾、襈，蔽膝，大带，以青衣，革带，青韈、舄，金饰，白玉佩，玄组绶，祭及朝会则服。鞠衣，黄罗为之、蔽膝、大带、舄、革带随衣色，余同袆衣，亲蚕则服。青衣，青罗为之，制同鞠衣，去华、大带、佩、绶，见帝则服。朱衣，绯罗为之，制如青衣，宴宾则服。炀帝令牛弘等制皇后服四等：袆衣，以翚翟，五彩重行，十二等；首饰花十二钿，小花〈耳毛〉十二树，两博鬓；素纱内单，黼领；罗毅褾、襈，皆以朱；蔽膝随裳色，以为缘，用翟三章；大带随衣色，饰以朱、绿之锦，青绿；革带，青韈、舄，以金饰；白玉佩，玄组绶，章采、尺寸同乘舆，祭及朝会则服。鞠衣，小花十二树。青衣、朱服，皆参准宋太始及梁、陈故事增损用之。皇朝因之。)司宾二人，正六品；(凡太皇太后、皇太后、皇后之宝皆以金为之，并不行用。其应封令书，太皇太后、皇太后用宫官印，皇后用内侍省印焉。)典宝二人，正七品；掌宝二人，正八品。司衣二人，正六品；典衣二人，正七品；掌衣二人，正八品。司饰二人，正六品；典饰二人，正七品；掌饰二人，正八品。司仗二人，正六品；典仗二人，正七品；掌仗二人，正八品。
尚服掌供内服用采章之数。(凡皇后之衣服，一曰袆衣，二曰鞠衣，三曰礼衣；首饰花十二树，小花如大花之数，并两博鬓。袆衣，深青织成为之，文为翚雉之形，素质，五色，十二等；素纱中单，黼领；罗谷褾、襈，皆用朱色；蔽膝随裳色，以緅为领缘，用翟为章，三等；大带随衣色，朱裹，纰其外，上以朱锦，下以绿锦，纽约用青组；以青衣，革带，青韈、舄，舄加青饰；白玉双佩，玄组双大绶，章采、尺寸与乘舆同。受册、助祭、朝会则服之。鞠衣，黄罗为之，其蔽膝、大带及衣革带、韈、舄随衣色；余与袆衣同，唯无翟。亲蚕则服之。钿钗礼衣，十二钿，服通用杂色，制与上同；双佩，小绶；去舄，加履。宴见宾客则服之。内命之服：花钗，施两博鬓，宝钿饰。翟衣，青质，罗为之，绣为翟，编次于衣及裳，重为九等而下。第一品花钗九树；宝钿准花数，下准次；翟九等。第二品花钗八树，翟八等。第三品花钗七树，翟七等。第四品花钗六树，翟六等。第五品花钗五树，翟五等。并素纱中单，黼领；朱褾、襈，亦通用罗壳；蔽膝随裳色，以鲰为领缘，加以文绣，重翟为章二等，一品已下皆同；大带，纰其外，上以朱锦，下以绿锦，纽约用青组；以青衣，革带，青韈、舄，佩、绶。内命服受册、从蚕、朝会则服之。钿钗礼衣，通用杂色，制舆上同，加双佩、小绶，絇履；第一品九钿，第二品八钿，第三品七钿，第四品六钿，第五品五钿。内命妇常参见则服之。凡六尚、宝林、御女、采女及女官之服，礼衣通用杂色，制与上同，唯无首饰、佩、绶。七品已上有大事则服之。寻常供奉则公服，去中单、蔽膝、大带。九品已上，大事及寻常供奉并公服。东宫准此。女史则半袖裙襦。)惣司宝、司衣、司饰、司仗四司之官属。
司宝掌琮宝、符契、图籍。(凡神宝、受命宝、铜鱼符及契、四方传符，皆识其行用之别安置，具立文簿。外司请用，执状奏闻，同检出付，仍录案记；符还，朱书记之。)
司衣掌衣服、首饰。
司饰掌膏沐、巾栉、玩弄器物之事。
司仗掌羽仪仗卫之事。
尚食局：尚食二人，正五品。司膳四人，正六品；典膳四人，正七品，掌膳四人，正八品。司酝二人；正六品；典酝二人，正七品；掌酝二人，正八品。司药二人，正六品；典药二人，正七品；掌药二人，正八品。司饎二人，正六品；典饎二人，正七品；掌饎二人，正八品。
尚食掌供膳羞品齐之数，惣司膳、司酝、司药、司馆四司之官属。凡进食，先尝之。
司膳掌割烹煎和之事。
司酝掌酒醴〈酉〉饮之事。
司药掌医方药物之事。
司饎掌给宫人廪饩、饮食、薪炭之事。
尚寝局：尚寝二人，正五品。(《周礼》： 女御，掌御叙于王之燕寝。 )司设二人，正六品，典设二人；正七品；掌设二人，正八品。司舆二人，正六品；典舆二人，正七品；掌舆二人，正八品。司苑二人，正六品；典苑二人，正七品；掌苑二人，正八品。司灯二人，正六品；典灯二人，正七品；掌灯二人，正八品。
尚寝掌燕寝进御之次叙，惣司设、司舆、司苑、司灯四司之官属。
司设掌帷帐、茵席，洒扫、张设之事。
司舆掌舆辇、伞扇、羽仪之事。
司苑掌园苑种殖蔬果之事。
司灯掌灯烛膏火之事。
尚功局：尚功二人，正五品。司制二人，正六品；典制二人，正七品；掌制二人，正八品。司珍二人，正六品；典珍二人，正七品；掌珍二人，正八品。司彩二人，正六品；典彩二人，正七品；掌彩二人，正八品。司计二人，正六品；典计二人，正七品；掌计二人，正八品。
尚功掌女工之程课，总司制、司珍、司彩、司计四司之官属。
司制掌衣服裁制缝线之事。
司珍掌金玉宝货之事。
司彩掌彩物、缯锦、丝臬之事。
司计掌支度衣服、饮食、薪炭之事。
宫正一人，正五品；司正二人，正六品；典正四人，正七品。
宫正掌戒令、糺禁、谪罚之事。(凡宫人已上有不供职事，违犯法式，司正已下起牒，取宫正裁。事小，局司决罚；事大，绿状奏闻。)司正、典正佐之。
内侍四人，从四品上；(《石氏星经》： 宦者四星，在帝座西。 《周礼》有内小臣、阍人、寺人。郑玄云： 今谓之宦人。 《诗》有《巷伯》，寺人孟子之作。春秋时皆谓之寺人。战国时，赵有宦者令缪贤。《汉书百官表》云： 少府，泰官。属官有中书谒者等令、丞，诸仆射署官皆属焉。 又云： 詹事，掌皇后、太子家，属官有中长秋、私府，诸宦官皆属焉。成帝省，并属大长秋。 又云： 将行，秦官。景帝更名大长秋，或用中人，或用士人，秩二千石。 后汉常用宦者，掌奉宣中宫命，凡给赐宗亲及谒见关通之，出则从。属官有丞、中宫仆、谒者·私府署令。又少府属官有中常侍、画室·玉堂等署长、冗从仆射、掖庭·永巷·御府·祠祀·钩盾等令、暴室·永安丞，皆宦者。又太后所居宫卿少府，职如长秋；位在同名卿上。魏改在九卿下。晋大长秋卿有后则置，无后则省。宋、齐因之。梁大长秋主诸宦者，以司宫闱之职，统中署、奚官、暴室、华林等署。陈氏亦同。后魏有大长秋，又置内侍长四人，掌顾问、拾遣、应对。北齐中侍中省有中侍中二人、中常侍四人，掌出入门合；长秋寺，掌诸宫合，卿、中尹各一人，领掖庭、晋阳·中山宫、中官仆、奚官等令。后周六官有司内上士、小司内中士、巷伯中士等官。隋内侍省署内侍二人、内常侍二人，内侍则旧长秋，内常侍则旧中常侍也。炀帝大业三年，改内侍省为长秋监，置令一人，正四品；少令一人，从五品；丞二人，正七品；并用士人。罢内谒者员，又省内仆、内谒音局，所领惟掖庭、宫闱、奚官三署而已，亦参用士人。大业五年，又置内谒者员。皇朝依开皇，复为内侍省，置内侍二人，今加至四人。龙朔二年改为内侍监，咸亨元年复旧。光宅元年改为司宫台，神龙元年复为内侍。中官之贵，极于此矣。若有殊勋懋绩，则有拜大将军者，仍兼内侍焉。)内常侍六人，正五品下。(秦有中常侍，汉因之，银珰左貂，给事殿省，秩千石，并用士人。后汉悉用宦官，掌侍左右，入内宫，赞导内外事。永平中，始置员数，中常侍四人。和帝幼冲，窦宪执政，钩盾令郑众等专谋禁中，遂收宪印绶，超迁大长秋，封鄛乡侯。由是宦官用事，其员稍增，中常侍至十人，改以金珰左貂。邓后临朝，委用渐大，兼领卿署，非复掖庭、永巷之职。顺帝已下，迭居端要。献帝末，有董卓之难，自是诸宦署悉用士人焉。后魏有中谒者仆射等官员。至太武帝时，有宦人宗爱。文明冯后时，宦官用事，大者令、仆，小者卿、守；赵默为选曹尚书，张祐封异姓王。北齐中侍中省有中常侍四人，掌出入门禁。隋内侍省内常侍二人，炀帝改为内承奉，正五品。皇朝复为内常侍。)内侍之职，掌在内侍奉，出入宫掖，宣传制令。惣掖庭、宫闱、奚官、内仆、内府五局之官属。内常侍为之贰。凡季春吉日，皇后亲蚕于功桑，享先蚕于北郊，则升坛执仪。(《周礼内宰》云： 仲春，诏王后帅内外命妇始蚕于北郊，以为祭服。 《续汉志》： 三月，皇后帅公、卿、列侯夫人亲蚕，祀先蚕于柬郊。 魏遵《周礼》，蚕于北郊。晋武杨皇后蚕于西郊，依汉故事。东晋阙。宋孝武大明四年，于台城西白石里为西蚕，设兆域，置殿七间及蚕观。历齐、梁、陈，并有其礼。后魏无闻。北齐置蚕坊于城北。后周皇后乘翠辂，帅三妃等至蚕所，以少牢规祭，进奠先蚕西陵氏。惰于宫北三里为坛，高四尺，季春上巳，皇后服鞠衣，乘重翟，帅三夫人、九嫔、内外命妇，以太牢制币祭先蚕于坛上，用一献。祭讫，亲桑，位于坛，东面。尚功进金钩，典制奉筐。皇后采三条，反钩；命妇各依班采五条、九条而止；世妇于蚕母受切桑，洒讫，皇后乃还。皇朝因用其礼。)凡中宫大驾出入，则为之夹引焉。(大驾内谒者四人、内给事二人、内常侍二人、内侍二人，并骑，分左、右。内寺伯二人，领寺人六人，分夹重翟车。)
内给事八人，从五品下；(《周礼》有内小臣之职，掌王后之命。后出入则前驱，后有好事于四方则使往，有好令于公卿大夫亦如之。后汉少府有给事黄门，六百石，常侍左右，止在内宫门，通中外及中宫已下众事。自魏、晋至于梁、陈无其职。后魏有中给事中，太和二十二年改为中给事。北齐中侍中省有中给事中四人。炀帝改为内承直，从五品。皇朝复为内给事。)主事二人，从九品下。(隋内侍省主事二人；开皇十六年，加置内侍主事二十员，以承门合。皇朝置二人，掌付事勾稽省抄也。)内给事掌判省事。凡元正、冬至群官朝贺中宫，则出入宣传。凡宫人之衣服、费用，则具其品秩，计其多少，春、秋二时，宣送中书。(若用府藏物所造者，每月终，门司以其出入历为二簿闻奏。一簿留内，一簿出付尚书比部勾之。)
内谒者，监六人，正六品下；内谒者十二人，从八品下；(后汉大长秋属官有中宫谒者三人，四百石，主报中章。后魏、北齐有中谒者仆射。隋内侍省有内谒者监六人，内谒者十二人。炀帝三年，罢内谒者；五年，又置。皇朝因之。)内典引十八人。(皇朝置，流外。)内寺伯二人，(正七品下；《周礼》： 寺人掌王之内人及女宫之戒令、禁令。 隋内侍省有内寺伯二人，皇朝因之。)寺人六人。(隋置，皇朝因之，流外。掌中宫驾出入则执御刀。)
内谒者监掌内宣传。凡诸亲命妇朝会，所司籍其人数，送内侍省。(命妇下车，则引入朝堂，然后奏闻。)内谒者掌诸亲命妇朝集班位。内典引掌命妇朝参出入监引之事。
内寺伯掌糺察诸不法之事。岁大雠，则监其出入。
掖庭局：令二人，从七品下；(《诗》之巷伯也，至秦为永巷，汉武帝更名掖庭，有令、丞。后汉掖庭令一人，六百石，左·右丞、从丞各一人，掌后宫贵人聚采女事。魏、晋并有掖庭令、黄门令，而非宦者。后魏有掖庭监。北齐长秋寺统掖庭署令、丞。隋内侍省统掖庭令、丞各二人，皇朝因之。)丞三人，从八品下。(汉掖庭有左、右丞。北齐有掖庭丞。隋掖庭丞三人，皇朝因之。)计史二人。(掌料功程事。)宫教博士二人，从九品下。(北齐掖庭、中山、晋阳署各有宫教博士二人，隋掖庭有宫教博士十三人，皇朝置二人。)监作四人，从九品下。(皇朝置，监宫中杂作之事。)典事十人。(皇朝置，流外。)掖庭局令掌宫禁女工之事。凡宫人名籍，司其除附；功桑养蚕，会其课业。丞掌判局事。计史掌料功程。博士掌教习宫人书、筭、众艺。监作掌监当杂作。典事典诸工役。
宫闱局：令二人，从七品下；(《周礼》有阍人，王宫每门四人，掌王宫中门之禁，凡内外命妇出入则为之辟。隋置，皇朝因之。)丞二人，从八品下。(隋置，皇朝因之。)内阍人二十人。(周礼有阍人之职，皇朝因而置之。)内掌扇十六人。(皇朝置。)内给使，无常员。(北齐内职有散给使五十人，皇朝因之。)宫闱令掌侍奉宫闱，出入管籥。凡大享太庙，帅其属诣于室，出皇后神主，置于舆而登座焉；既事，纳之。凡宦人无官品者，称内给使；(亲王府名散使。)若有官及经解免应叙选者，得令长上。其小给使学生五十人。(其博士取八品已上散官有艺业者充。)皆惣其名籍，以给其粮廪。丞掌判局事。内阍人掌承传诸门管龠。内掌扇掌中宫伞扇。内给使掌诸门进物、出物之历。
奚官局：令二人，正八品下；(《周礼》酒人、浆人、篷人、醢人、醯人、盐人、幂人、女祝、内司服、缝人、守祧，并奄官所职也，皆有女奴、奚、隶焉。郑玄云： 古者，男、女没入县官，皆曰奴；少有才知，以为奚。 今之侍史、官婢或曰奚，官女也。汉暴室丞主中妇人疾病者就此室，其皇后、贵人有罪亦如之。梁、陈大长秋寺统奚官署，北齐大长秋寺统奚官署令、丞，隋内侍省统奚官局令、丞，皇朝因之。)丞二人，正九品下；(隋置，皇朝因之。)典事四人。(皇朝置之。)奚官局令掌奚隶工役，宫官品命；丞为之贰。凡宫人有疾病，则供其医药；死亡，则给其衣服，各视其品、命，仍于随近寺、观为之修福。虽无品，亦如之。凡内命妇五品已上亡，无亲戚，于墓侧三年内取同姓中男一人以时主祭；无同姓，则所司春、秋以一少牢祭焉。
内仆局：令二人，正八品下；(后汉大长秋属官有中宫仆一人，千石，主驭。北齐长秋寺统中宫仆署令、丞。隋内侍省统内仆局令、丞，炀帝大业三年废内仆局，皇朝复置。)丞二人，正九品下；(隋置三人，皇朝置二人。)驾士一百四十人；(皇朝置之。)典事八人。(皇朝置之。)内仆令掌中宫车乘出入导引；丞为之贰。凡中宫有出入，则令居左，丞居右，而夹引之。
凡皇后之车有六：
一曰重翟，受册、从祀、享庙则供之。(青质，金饰诸末；朱轮，金根、朱牙；其箱饰以重翟羽；青油通幰，青油纁朱裹，朱丝络网，绣紫络带，绣紫帷；八鸾在衡；镂锡鞶缨十有二就；金钲方釳，插翟尾；朱总；驾苍龙。皆隋所制，皇朝因之。)
二曰厌翟，公桑则供之。(赤质，金饰诸末；轮书朱牙；其箱饰以次翟羽；紫油通幰，紫油纁朱裹，朱丝络绸，红锦络带，红锦帷；余如重翟；驾赤骝。内命妇一品已下以次乘之。)
三曰翟车，归宁则供之。(黄质，金饰诸末；轮画朱牙；其车侧饰以翟羽；黄油通幰，黄油须纁黄裹，白红锦络带，白红锦帷，朱丝络绸；余如重翟；驾黄骝。诸鞶缨之色，皆从车质也。)
四曰安车，临幸则供之。(赤质，金饰；紫油通幰，紫油纁朱裹，锦惟，锦络带，朱丝络网；驾四马。)
五曰四望车，拜陵、临吊则供之。(朱质，青油通幰，青油纁朱裹，织成帷，锦络带，朱丝络网；驾赤骝。)
六曰金根车，常行则供之。(朱质；紫油通幰，紫油纁朱裹，织成帷，锦络带，朱丝络纲。周礼： 王后五辂：一、重翟，二、厌翟，三、安车，四、翟车，五、辇车。 司马彪《续汉志》： 皇后法驾，御重翟金根车，交络帷裳；非法驾，乘紫罽軿车，云桢画辀，黄金涂，驾三马。贵人油画拼车。 魏因之。《晋舆服志》： 皇后法驾，乘重翟羽盖金根车，驾青骆，青帷裳，云处画斡；常乘，画轮车；先蚕，乘油盖画云母车，驾六騩马，油画两辕安车为副，金薄石山耕车、紫绛罽軿车为副。 晋令： 三贵人曲盖，九嫔直盖，皆信幡。 宋、齐、梁、陈略同。后魏皇后从祭御金根车，亲桑御云母车，驾四马；归宁御紫罽车，游行御安车，吊问御绀罽軿车，驾三马。内命妇一品乘油色朱络网车，车、牛饰用金涂及纯银；二品、三品乘卷通幰车；四品乘偏幰车。北齐因之。后周皇后车十二等：重翟以从祀、享，厌翟以祭阴社，翟辂以采桑，翠辂以从见宾客，雕辂以归宁，篆辂以临道法门，皆锡面、朱总、金钩；苍辂、青辂、朱辂、黄辂、白·玄等辂，五时出入则供之，制同皇帝。三妃之辂九：篆辂、朱辂、黄·玄·白等辂，皆勒面、缋总；夏篆、夏缦、墨车、栈车、辂车，皆雕面、惊总。三〈女弋〉自朱辂而下，六嫔自黄辂而下，上媛自玄辂而下，下媛自夏篆而下也。)
典事掌检校车乘。驾士掌调习马，兼知内御车舆杂畜。
内府局：令二人，正八品下；(汉少府属官有内者令、丞。后汉长秋属官有中宫私府令，主中藏币帛诸物，裁衣被、补浣皆主之。后魏有内者令。北齐中侍中省有内者丞一人。隋内侍省统内者局令、丞各二人。皇朝改置内府令、丞。)丞二人，正九品下。内府令掌中宫藏宝货给纳名数；丞为之贰。凡朝会五品已上赐绢及杂彩、金银器於殿庭者，并供之。诸将有功，并蕃酋辞还，赐亦如之。


中书省
中书令二人中书侍郎二人中书舍人六人主书四人主事四人令史二十五人书令史五十人传制十人亭长十八人掌固二十四人修补制敕匠五十人掌函掌案各二十人
右散骑常侍二人
右补阙二人右拾遗二人起居舍人二人通事舍人十六人集贤殿书院
学士直学士侍讲学士修撰官校理官中使一人孔目官一人知书官八人书直及写御书一百人拓书手六人画直八人装书直十四人二造笔直四人典四人
史馆
史官亭长二人掌固六人熟纸匠六人匦使院
知匦使一人判官一人典二人
中书令二人，正三品。（《周官》： 内史掌王之八柄，掌书王命。 盖中书之任也。汉中书谒者令、丞属少府。自武帝游宴后庭，故用宦者。司马迁被腐刑之后为中书令，即其任也。不言 谒者 ，省文也。宣帝时任中尚书官弘恭、石显，皆宦者，恭为令，愿为仆射。元帝即位，恭死，愿代为中书令。元帝以中人无外党，遂委以政事，事无大小，皆因决白、贵幸倾朝，公卿已下畏之，重足一迹。成帝改中书谒者令曰中谒者令，罢中书宦官，更以士人为之。《汉旧仪》云： 领赞尚书出入奏事，秩千石。 后汉省。献帝时，魏武为魏王，置秘书令，典尚书奏事，此又中书之任也。魏黄初，改秘书令典尚书奏事为中书令，又置监与令各一人，秩并千石，以秘书左丞刘放为中书监，右丞孙资为中书令，二人用事，权自此重矣。魏制监右于令，故孟康自中书令迁中书监，时以为美也。魏中书典尚书奏事，若密诏下州郡及边将，则不由尚书。晋氏监、令并第三品，秩千石，铜印、墨绶，进贤两梁冠，绛朝服，佩水苍玉，轺车。监、令掌赞诏命，记会时事，典作文书。旧尚书并掌诏奏，既有中书官，而诏悉由中书也。故荀勖从中书监为尚书令，人贺之，乃发恚曰： 夺我凤皇池，何贺之有？ 东晋朝更重其职，多以诸公领之。中兴之后，以中书之任并入散骑省，后复置之。宋、齐置监、令，品秩并同晋氏。梁监增秩至中二千石，令秩增二千石，监、令并增至二品；后定十八班，监班第十五，令班第十三信。陈氏监、令品秩依梁；中书分为二十一局，各掌尚书诸曹，总国机要，而尚书唯听受而已。后魏置监、令各一人。孝文初，定命中书监正第一品，中书令正第二品中；太和末，监从第二品，令正第三品。北齐依魏。后周依《周官》，春官府置内史中大夫二人，掌王言，盖比中书监、令之任；后又增为上大夫。隋氏改中书省为内史省，置内史省监、令各一人；寻废监，置令二人，正第三品。文帝废三公府寮，令中书令与侍中知政事，遂为宰相之职。炀帝十二年，改为内书省，武德初，为内史省；三年，改为中书省。龙朔二年，改省为西台，令为右相；咸亨元年复旧。光宅二年，改中书为凤阁，令为内史；神龙元年复旧。开元元年改为紫微令，五年复旧。）中书令之职，掌军国之政令，缉熙帝载，统和天人。入则告之，出则奉之，以厘万邦，以度百揆，盖以佐天子而执大政者也。凡王言之制有七：一曰册书，（立后建嫡，封树藩屏，宠命尊贤，临轩备礼则用之。）二曰制书，（行大赏罚，授大官爵，厘年旧政，赦宥降虏则用之。）三曰慰劳制书，（褒赞贤能，劝勉勤劳则用之。）四曰发日敕，（谓御画发敕也。增减官员，废置州县，征发兵马，除免官爵，授六品已下官，处流已上罪，用库物五百段、钱二百千、仓粮五百石、奴婢二十人、马五十疋、牛五十头、羊五百口已上则用之。）五曰敕旨，（谓百司承旨而马程式，奏事请施行者。）六曰论事敕书，（慰谕公卿，诫约臣下则用之。）七曰敕牒。（随事承旨，不易旧典则用之。）皆宣署申覆而施行焉。（《尚书》有典、谟、训、诰、誓、命之书，皆帝王诏制记于简策者也。蔡邕《独断》称： 汉制，天子之书，一曰策书。二曰制书。三曰诏书，四曰戒敕。策者，以简为之，其制长三尺，短者半之，其次一长一短两编，下附篆书，题年、月、曰、称 皇帝曰 ，以命诸侯王、三公。制书，帝者制度之命也，其文曰 制韶 ，三公赦令、赎令之属是；近道印付使，远道皆玺封，尚书令即准赦、赎令召三公诣朝堂受，制书司徒露布州郡。韶书有三品：其文曰 告某官某官如故事 ，是为诏书；群臣有所奏请，尚书令奏下之，有 制诏，天子答之曰可 ，以为认书；群臣有所表请，无尚书令奏 制曰 之字，则答曰 已奏如书，本官下所当至 ，亦曰诏书。戒书、戒敕，刺史、太守及三边营官被敕，文曰 有诏敕某官 ，是为戒敕。 自魏、晋已后因循，有册书、诏、敕，总名曰诏。皇朝因隋不改。天后天授元年，以避讳，改诏为制。今册书用简，制书、慰劳制书、发日敕用黄麻纸，敕旨、论事敕及敕牒用黄藤纸，其赦书颁下诸州用绢。）凡大祭祀群神，则从升坛以相礼；享宗庙，则从升阼阶；亲征纂严，则使戒敕百寮。册命亲贤，临轩则使读册；若命之于朝，则宣而授之。凡册太子，则授玺、绶。凡制诏宣传，文章献纳，皆授之于记事之官。（武德、贞观故事，以尚书省左、右仆射各一人及侍中、中书令各二人为知政事官。其时，以他官预议国政者，云 与宰相参议朝政 ，或云 平章国计 ，或云 专典机密 ，或 参议政事 。贞衬十七年，李绩为太子詹事，特诏同知政事，始谓 同中书门下三品 。自是，仆射常带此称；自余非两省长官预知政事者，皆以为此为名。永淳中，始诏郭正一、郭待举、魏玄同等与中书门下同承受进止平章事。自天后已后，两省长官及同中书门下三品并平章事焉宰相；其仆射不带 同中书门下三品 者，但厘尚书省而已。总章二年，东台侍郎张文瑾、西台侍郎戴至德等始以 同中书门下三品 著之入衔，自是相承至今。永淳二年，黄门侍郎刘齐贤知政事，称 同中书门下平章事 ；自后，两省长官及他官执政未至侍中、中书令者，皆称 同中书门下平章事 也。）
中书侍郎二人，正四品上。（按《环济要略》：汉置中书，掌密诏，有令、仆、丞、郎。《汉旧仪》云： 置中书领尚书事，掌匈奴营部一郎，民曹一郎，谒者一郎。 魏黄初，中书置监、令，又置通事郎，次黄门郎，即中书侍郎在任也。《魏志》： 明帝诏举中书郎，谓卢毓曰： 得人与否，在卢生耳。  又： 司马宣王辞王伯与，擢为中书侍郎。 则其名起于魏氏。《晋令》： 中书侍郎四人，品第四，给五时朝服，进贤一梁冠。 晋氏每一郎入直西省，专掌诏草，更直省五日；从驾，则正直从，次直守。东晋又改为通事郎，寻复旧。宋、齐并同晋氏。梁功高者一人主直内事，秩千石，班第九。陈依梁。后魏置四人，初，正第四品上；太和末，从第四品上。北齐因之。后周依周官，春官府置小内史下大夫二人，盖比中书侍郎之任也。隋初改为内史省侍郎，置四人，正第四品下；炀帝三年减二员，十二年改为内书侍郎。皇朝改为内史侍郎。武德三年改为中书侍郎，龙朔、咸亨、光宅、神龙、开元并随省改复。）中书侍郎掌贰令之职，凡邦国之庶务，朝廷之大政，皆参议焉。凡监轩册命大，令为之使，则持册书以授之。（若自内册，则以册书授使者。册后则奉琮、玺及绶，册太子则奉玺、绶，皆以授使者。）凡四夷来朝，临轩则受其表疏，升于四阶而奏之；若献贽币弊则受之，以授于所司。中书舍人六人，正五品上。（魏氏中书置通事一人，掌呈奏案章，《魏志》云 明帝时有通事刘泰 是也。高贵乡公正始中改为通事舍人，寻又改为通事侍郎，则犹兼侍郎之任也。《晋书百官志》云： 晋初，中书舍人、通事各一人，至东晋合为一职，谓之通事舍人，专掌呈奏。后复省之，而以侍郎兼其职。 《晋令》： 中书通事舍人品第七。绛朝服，武冠。 宋初又置通事舍人四人，品秩同晋氏，入直合内，出宣韶命，而侍郎之任轻矣。齐武永明初，中书通事舍人四人，各住一省，时谓之 四户 ，既总重权，势倾天下。会荧惑入太微，太史奏宜修祈禳之礼，太尉王俭谓帝曰： 天文乖忤，此由四户。 帝纳之，不能改也。梁氏秩四百石，品第八。梁用人殊重，简以才能，不限资地，多以他官兼领，并入合内，专掌中书诏诰，犹兼呈奏之事。故裴子野以中书侍郎、鸿胪卿常兼中书通事舍人，别敕知诏诰。自魏、晋，韶诰皆中书令及中书侍郎掌之，至梁始舍人为之；其后，除 通事 ，直曰中书舍人。陈氏置五人，余同梁氏。后魏第六品上，史阙其员。北齐置十人，品同魏氏，并掌诏诰。后周春官府置小史上士二人，比其任也。隋初改曰内史舍人，置八人，专掌诏诰，正第六品上；开皇三年，加从第五品上。炀帝三年减置四人，十二年改曰内书舍人。皇朝改曰内史舍人。武德三年改曰中书舍人，龙朔、咸亨、光宅、神龙、开元并随省改复。）中书舍人掌侍奉进奏，参议表章。凡诏旨、制敕及玺书、册命，皆按典故起草进画；既下，则署而行之。其禁有四：一曰漏泄，二曰稽缓，三曰逢失，四曰忘误，所以重王命也。制敕既行，有误则奏而改正之。凡大朝会，诸方起居，则受其表状而奏之；国有大事，若大克捷及大祥瑞，百寮表贺亦如之。凡册命大臣于朝，则使持节读册命命之。凡将帅有功及有大宾客，皆使以劳问之。凡察天下冤滞，与给事中及御史三司鞫其事。凡有司奏议，文武考课，皆预裁焉。（按：今中书舍人、给事中每年各一人监考内外官使。其中书舍人在省，以年深者为合老，兼判本省杂事；一人专掌画，谓之知制诰，得食政事之食；余但分署制敕。六人分押尚书六司，凡有章表皆商量，可否则与侍郎及令连署而进奏。其掌画事繁，或以诸司官兼者，谓之兼制诰。）
主书四人，从七品上；（周官天官有司书中士四人，郑注云： 主计会之簿书。 掌邦国六典、八法、九职，盖比主书之任也。王道秀《百官春秋》： 初，晋中书置主书，用武官，宋文帝改用文吏。 齐氏中书置主书令史。梁氏不置。陈氏中书置主书十人，去仿史之名。后魏中书有主书令史八人，从第七品上。北齐十人，从八品上。天保中，文宣躬亲政事，主书令史颇亦受委，并得奏事。文宣曾立看主书令史题署，嫌其迟，语云： 但主书，何须复著 令史 二字也。 即以去之。至武成河清初，左丞劾其轧改吏称，皆云文宣口事物，寻属新令初颁，遂去 令史 之字。文宣之代，虽曰委任，用人犹轻。至孝昭、武成，召引才学之士荀士逊、李德林、樊孝廉为之，颇曰清举，犹未有约然子弟屈为此职。隋氏中书主书亦有 令史 字，置十人，正第九品上，用人益轻。炀帝三年改减为四人。皇朝因子，流外入流累转为之。）主事四人，从八品下；（魏氏所置。历宋、齐，中书并置主事，品并第八。梁中书令史二人，品第八。陈氏及后魏、北齐并不置。隋初，诸台省并置主事令史，皆正第九品上；炀帝三年，并去令史之名。前代用人皆轻，而隋氏杂用士人为之，故颜ê楚文学名家为内史主事；寻罢士人。皇朝并用流外入流累转为之。旧》令《从九品上，开元二十四年敕进入八品。）令史二十五人；书令史五十人。（魏置中书令史，吕第八。晋氏品第九，宋氏品第八。齐中书令史品第六。梁中书令史八人、书令史十二人，品皆第九。陈氏中书吏不置令史。后魏、北齐中书并有令史。自前代已来，令史皆有品秩，至隋开皇初始降为流外行署。）
右散骑常侍二人，从三品。（故事已详于左省。显庆二年置，龙朔二年改为右侍极，咸亨元年复故。）右散骑常侍掌如左散骑常侍之职。
右补阙二人，从七品上；（废置已详门下省左补阙注。）右拾遗二人，从八品上。（已详左拾遗注。）右补阙、拾遗掌如左补阙、拾遗之职。
起居舍人二人，从六品上。（起居舍人因起居注而名官焉。古者，人君言则右史书之，即其任也。其设官沿革，起居郎注详焉。隋炀帝三年，减内史舍人四员；置起居舍人二人，从第六品上，次内史舍人下，始以虞世南、蔡允恭为之。皇朝因之。贞观二年省，显庆二年又置。龙朔二年改为右史，咸亨元年复故。天授元年又改为右史，神龙元年复故。）起居舍人掌修记言之史，录天子之制诰德音，如记事之制，以纪时政之损益。（自永徽已后，起居唯得对仗承旨，仗下之后，谋议皆不得预闻。长寿元年，文昌左丞姚知政事，以为帝王谟训，不可遂无纪述，若不宜自宰相，史官无从得书，遂表请仗下所言军国政要，即宰相一人专知撰录，号为 时政记 ，每月送史馆。自后因循，录付两省起居，使编录焉。）季终，则授之于国史。
通事舍人十六人，从六品上。（通事舍人即秦之谒者。《汉书百官表》云： 谒者掌宾赞受事，员七十人，秩比六百石；有仆射，秩比千石。 《旧仪》云： 谒者有缺，选郎中美须眉大音者补。 《后汉百官志》： 和帝时，陈郡何熙为谒者仆射，赞拜殿中，音勋左右。 后汉有常侍谒者五人、谒者三十五人。二汉谒者台并隶光禄勋。魏置谒者十人。晋武帝省仆射，以谒者并兰台。晋初，置舍人、通事务一人，隶中书。东晋令舍人、通事兼谒者之任，通事舍人之名，自此始也。宋武帝置谒者仆射，领谒者十八人。齐因之。梁置谒者十人，亦隶谒者台。陈亦有之。俊魏谒者从第五品中。北齐谒者三十人，正第九品下。隋初罢谒者官，置通事舍人十六人，从六品上；开皇三年，增旧为二十四员。又置谒者台，改通事舍人为通事谒者；创置四方馆于建国门外，隶鸿胪寺，以待四方使者。皇朝废谒者台，改谒者为通事舍人，隶四方馆，属中书省。）通事舍人掌朝见引纳及辞谢者于殿庭通奏。（京官文武职事五品已上假、使，去皆奏辞，来皆奏见；其六品已下奉敕差使亦如之。外官五品已上假、使至京及经京过，若新授及驾行在三百里内过，并听辞、见。）凡近臣入侍，文武就列；则引以进退，而告其拜起出入之节。凡四方通表，华夷纳贡，皆受而进之。（若有大诏令，则承旨以宣示百僚。）凡军旅之出，则受命慰劳而遣之；既行，则每月存问将士之家，以视其疾苦；凯还，则郊迓之，皆复命。凡致仕之臣与邦之耋老，时巡问亦如之。
集贤殿书院：（开元十三年所置。汉、魏已来，其职具秘书省。梁武帝于文德殿内列藏众书。北齐有文林馆学士，后周有麟趾殿学士，皆掌著述。隋平陈之役，写书正、副二本，藏于宫中，其余以实秘书外阁。炀帝于东都置观文殿，东西厢贮书。自汉廷熹至今，皆秘书掌图籍，而禁中之书时或有焉。及太宗在藩邸，有秦府学士十八人；其后，弘文馆、崇文馆皆有学士，则天时亦有珠英学士，皆其任也。今上即位，大收群书，以广儒术。泊开元五年，于干元殿东廊下写四部书，以充内库，仍令右散骑常侍褚无量、秘书监马怀素总其事，置刊定官四人，以一人判事，其后因之。六年，驾幸东京；七年，于丽正殿安置，马修书使。褚、马既卒，元行冲为使，寻以张说代之。八年，置校理二十人。十二年，驾幸东都，于命妇院安置。十三年，召学士张说等宴于集仙殿，于是改名集贤殿修书所为集贤殿书院，五品已上为学士，六品已下为直学士，以说为大学士，知院事。说累让 大 字，诏许之。其后，更置修撰、校理官。又有待制官名，其来尚矣。汉朱买臣待韶公车。公车，卫尉之属官，掌天下之上书。东方朔、刘向、王褒、贾捐之等待诏金马门，宦署门也。今之待制，即其事焉。）学士，（五品已上为学士，每以宰相为学士者知院事。初，张说为中书令知院，制以右常侍徐坚副之，自尔常以近密官为副，兼判院。）直学士，（六品已下马直学士。并开元十三年置。）侍讲学士，（开元初，褚无量、马怀素侍讲禁中，为侍读。其后，康子元等为侍讲学士。）修撰官，校理官，（同直学士，无常员，以佗官兼之。又有留院官、检讨官，皆以学术，别敕留之。）中使一人，（自干元殿写书，则直知出入、宣传进奏，掌同宫禁。）孔目官一人，（开元五年置。）知书官八人，（开元阮五年置。汉刘歆总群书而为七略，凡三万三千九十卷。遭王莽、董卓之乱，扫地皆尽。魏氏采掇遗亡，至晋，总括群书，凡二万九千九百四十五卷。惠、怀之后，靡有孑遣。东晋所存三千一十四卷。至宋，谢灵运造《四部目绿》，凡六万四千五百八十二卷。其后，王俭复造目录，凡万五千七十四卷。齐王亮、谢フ《四部书目》，凡万八千一十卷。齐末，兵火延烧，秘阁经籍煨烬。梁帝克平侯景，收公私经籍归于江陵，凡七万余卷；周师入郢，咸自焚之。周武保定中，书盈万卷，平齐所得，才至五千。隋秘书监牛弘请分遣使者搜访异书，平陈之后，经籍渐备，凡三万余卷。炀帝写五十副本，分为三品。大唐平王充，收其图书，沂河西上，多有漂没，存者犹八万余卷，自是图籍在秘书。今秘书、弘文、史馆、司经、崇文皆有之；集贤所写，皆御本也。书有四部：一曰甲，为经；二曰乙，为史；三曰景，为子；四曰丁，为集。故分为四库，每库二人，知写书、出纳、名目、次序，以备检讨焉。四库之书，两京各二本，共二万五千九百六十卷，皆以益州麻纸写。其经库书钿白牙轴、黄带、红牙签，史库书钿青牙轴、缥带、绿牙签，子库书雕紫檀轴、紫带、碧牙签，集库书绿牙轴、朱带、白牙签，以为分别。）书直及写御书一百人，（开元五年十二月，敕于秘书省、昭文馆兼广召诸色能书者充，皆亲经御简。后又取前资、常选、三卫、散官五品已上子。孙，各有年限，依资甄叙。至十九年，敕有官为直院也。）拓书手六人，（干元殿初置二人，开元十四年奏加至六人。取人及有官同直院。）画直八人，（开元七年敕，缘修杂图，访取二人。八年，又加六人。十九年，院奏定为直院。）装书直十四人，（开元六年置八人，七年更加十人，十九年八月减四人。）造笔直四人，（开元六年置。）典四人。（开元五年置二人，九年加二天。）集贤院学士掌刊缉古今之经籍，以辩明邦国之大典，而备顾问应对。凡天下图书之遗逸，贤才之隐滞，则承旨而征求焉。其有筹策之可施于时，著述之可行于代者，较其才艺，考其学术，而申表之。凡承旨撰集文章，校理经籍，月终则进课于内，岁终则考最于外。（开元八年十月敕： 学士等入经三年已上为年深，若校理精勤、纰缪多正，及不能详核、无所发明，委修书使录奏，别加褒贬。 ）
史馆史官。（周有太史、小史、内史、外史，而诸侯之国亦置史官。又春秋、国语引周志及郑书之说。推寻事迹，似当时记事务有职司。其后陵夷，史官放绝。秦灭先王之典，其制莫存。至汉武始置太史，命司马谈为之。时，天下计书先上太史，副上丞相。谈乃据《左氏》、《国语》、《代本》、《战国策》、《楚汉春秋》，接其后事，成一家之言。谈卒，基子迁又为太史，嗣成其事，名曰《史记》。迁卒后，好事者若冯商、刘歆、杨雄等亦颇著述。汉末，扶风班彪缀后传数十篇。彪卒，其子固绩成其志，名曰汉书。后汉明帝又召固入东观，与陈宗、尹敏、孟冀共成《光武本纪》。其后，刘珍、刘毅、刘陶、伏无忌、黄景等相次著述东观，所撰书谓之《东观汉记》。然皆他官兼领史职。至魏明帝太和中，始置著作郎及佐郎，隶中书省，专掌国史。至晋惠帝元康二年，改隶秘书省。历宋、齐、梁、陈、俊魏并置著作，隶秘书省，北齐因之，代亦谓之史阁，亦谓之史馆。史阁、史馆之名，自此有也。故北齐邢子才作诗训魏收 冬夜直史馆 是也。后周有著作上士、中士，掌国史，隶春官府。隋氏曰著作曹，掌国史，隶秘书省。皇朝曰著作局。贞观初，别置史馆于禁中，专掌国史，以他官兼领；或卑品有才，亦以直馆焉。）史官掌修国史；不虚美，不隐恶，直书其事。凡天地日月之祥，山川封域之分，昭穆继代之序，礼乐师旅之事，诛赏废兴之政；皆本于起居注以为实录，然后立编年之体，为褒贬焉。既终藏之于府。
匦使院，知匦使一人。（垂拱元年置，常以谏议大夫及补阙、拾遗一人为使，专知受状，以达其事。事或要者，当时处分；余出付中书及理匦使据状申奏。理匦使常以御史中丞及侍御史一人为之。）知匦使掌申天下之冤滞，以达万人之情状。立匦之制，一房四面，各以方色。东曰 廷恩 ，怀材抱器，希于闻达者投之，南曰 招谏 、匡正补过，裨于政理者投之；西曰 申冤 ，怀冤负屈，无辜受刑者投之；北曰 通玄 ，献赋作颂，谕以大道及涉于玄象者投之。（初置有四门，其制稍大，难于往来。后遂小其制度，同为一匦，依方色辨之。）其匦出以辰前，入以未后。


门下省
侍中二人黄门侍郎二人给事中四人录事主事各四人令史十一人书令史二十二人甲库令史七人传制八人亭长六人掌固十人修补制敕匠五人
左散骑常侍二人
谏议大夫四人左补阙二人左拾遗二人起居郎二人令史三人典仪二人赞者十二人
城门郎四人
令史一人书令史二人门仆八百人
符宝郎四人
令史二人书令史三人主宝六人主符三十人主节十八人
弘文馆学士无常员
校书郎二人学生三十人令史二人楷书手二十五人典书二人拓书手三人笔匠三人熟纸装潢匠九人亭长二人掌固四人
侍中二人，正三品。（《汉书百官表》云： 侍中皆加官，所加或列侯、将军、卿大夫，无员，多至数十人，得入禁中，诸曹受尚书事，皆秦制。 《汉官》云： 秩比三千石。 董巴《舆服志》： 侍中冠军弁大冠，亦曰惠文冠，加金附蝉为文，貂尾为饰。侍中服之则左貂，常侍则右貂。金取坚刚，百链不耗；蝉取居高饮清；貂取内劲悍，外温润。本赵武灵王胡服之制，秦灭赵，得其冠，赐侍中焉。 汉制分掌乘舆服物，功高者一人为仆射。后汉初亦加官，出宣帝命，入备顾问。法驾出，多识者一人参乘，兼负传国玺，操斩白也剑；余皆骑，在乘舆事后。从驾入庙祠，天子上堂盥，以巾奉酒。光武改仆射为祭酒。《蔡质汉官典职》曰： 侍中在尚书仆射下，尚书上。旧与中官惧止禁中宿直，庐在石渠门外；武帝时，侍中仆射马何罗挟刃谋逆，由是侍中出禁外。王莽秉政，复止禁中。章帝元和中，侍中郭举与后宫通，伏诛，由是复出外。 灵帝时，侍中舍有八区，论者因言员有八人，未详也。《献帝起居注》云： 初置侍中六人，出入禁中，近侍帷幄，省尚书事。 魏氏侍中置四人，省祭酒，而加官不在数，服秩依汉氏，掌傧赞威仪。大驾出，则次直侍中护驾；正直侍中负玺陪乘，不带剑；余皆骑从。御登殿，与散骑常侍对扶，侍中居左，常侍居右，备切问近对，拾遗补阙。晋令： 侍中品第三，武冠，绛朝服，佩水苍玉。 东晋桓温奏省二人，后又复旧。宋氏掌奏事，直侍左右，殿内、门下众事皆掌之，余同晋氏。齐氏又以高功者一人为祭酒，掌韶令机密，朝会多以美姿容者兼其官，余同宋氏。梁氏秩二千石，品第三，后班第十二，与给事黄门侍郎一人对掌禁令。陈氏依梁。后魏侍中六人，加官在数，初从第一品中，太和末革令，正第三品，北齐因之，掌献纳谏正及进御之职。后周天官府置御伯中大夫二人，天子出入则侍于左右，大祭祀盥洗则授巾。武帝改御伯为纳言，盖侍中之职也。宣帝末，又别置侍中，为加官。隋氏讳 忠 ，改为纳言，置二人，正第三品，掌陪从；炀帝十二年，改纳言为侍内。皇朝初为纳言，武德四年改为侍中。初，秦、汉置侍中曹，无台省之名，自晋始有门下省。历宋、齐、梁、陈、后魏、北齐、隋、国初皆曰门下省。龙朔二年改为东台左相，咸亨元年复旧。光宅元年改为鸾台纳言，神龙元年复旧。开元年改为黄门监；五年复旧，曰门下省侍中。）侍中之职，掌出纳帝命，缉熙皇极，总典吏职，赞相礼仪，以和万邦，以弼庶务，所谓佐天子而统大政者也。凡军国之务，与中书令参而总焉，坐而论之，举而行之；此其大较也。凡下之通于上，其制有六：一曰奏抄，（谓祭祀，支度国用，授六品已下官，断流已上罪及除、免、官当者，并为奏抄。）二曰奏弹，（谓御史纟劾百司不法之事。）三曰露布，（谓诸军破贼，申尚书兵部而闻奏焉。）四曰议，（谓朝之疑事，下公卿议，理有异同，奏而裁之。）五曰表，六曰状；（蔡邕《独断》： 凡群臣上书通于天子者四品：一曰章奏，二曰奏，三曰表，四曰驳议。章者，称 稽首上以闻 ，谢恩、陈事，诣阙通者也。奏者，上言 稽首言 ，下言 稽首以闻 ，其中有所请；若罪法劾案公府送御史台，卿、校送谒者台通者也。表者，上言 臣某言 ，下言 臣某诚惶诚恐，顿首顿首，死罪死罪 ，左方下附曰 某官某甲上 ，以诣尚书通者也。公卿、校尉、诸将不言姓，大夫以下皆言姓。报章曰 闻 ，报奏曰 可 ，其表文尚书报所由云 已奏如书 。凡章、表以启封，其言密事得皂囊。其有疑事，公卿百官会议而执异意者曰驳议，曰 某主甲议以为如是 ，下言 愚戆议异 ；其合于上意者，文报曰 某官某甲议可 。汉承秦法，群臣上书皆言 昧死言 ，王莽慕古，改 昧死 曰 稽首 ，光武因而不改。 章表制度，自汉已后，多相因循。《隋令》有奏抄、奏弹、露布等，皇朝因之。其驳议、表、状等至今常行。其奏抄、露布侍中审，自余不审。）皆审署申覆而施行焉。（覆奏书可讫，留门下省为案。更写一通，侍中注 制可 ，印缝，署送尚书施行。）
凡法驾行幸，则负宝以从。（秦、汉初置侍中，主诸御物，品秩亦卑。晋、魏已来，其任渐重。至隋，乃为宰相之任。负宝之仪，因而不改，抑非尊崇宰辅之意。）大朝会、大祭祀，则版奏中严外办，以为出入之节，舆驾还宫，则请解严，所以告礼成也。凡大祭祀，皇帝致斋，既朝，则请就斋室；将奠，则奉玉及币以进；盥手，则取以沃；洗爵，则酌水以奉；乃赞酌泛齐，进福酒以成其礼焉。若飨宗庙，则进瓒而赞酌郁洒以裸；既裸，则赞酌醴齐；其余如飨神只之礼。藉田，则奉耒以赞事。（《唐礼》： 廪牺令供耒，司农卿受之，以授侍中。 ）
凡诸侯王及四夷之君长朝见，则承诏而劳问之；临轩命使册后及太子，则承诏以命之。（《唐礼》： 侍中前，承诏，降，宣诏曰： 册某氏女为后，命公等持节展礼 。 册太子亦如之。）
凡制敕慰问外方之臣及征召者，则监其封题。若发驿遣使，则给其傅符，以通天下之信。凡官爵废置，刑政损益，皆授之于记事之官；既书于策，则监其记注焉。凡文武职事六品已下，所司进拟，则量其阶资，校其才用，以审定之，若拟职不当，随其便屈，退而量焉。
黄门侍郎二人，正四品上。（《晋职官志》云： 黄门侍郎，秦官也，无常员，掌侍从左右。汉因之，秩六百石。 《刘向诫子故书》曰： 今若年少，得黄门侍郎，要处也。 应劭曰： 黄门侍郎每日暮向青琐门拜，谓之 夕郎 。 初，秦又有给事黄门之职，汉因之。至后汉，并二官曰给事黄门侍郎，掌侍从左右，关通中外，诸王朝见则引王就坐。至献帝时，与侍中各置六员，出入禁中，近侍帷幄，省尚书事；后又改为侍中侍郎，寻复旧，为给事黄门侍郎。魏氏置四人。东晋桓温奏省二人，后又复旧，所掌与侍中俱，置四人，管门下众事，与散骑常侍并清华，而代谓之黄散焉。《晋令》云： 品第五，秩六百石，武冠，绛朝服。 宋氏因晋，而郊庙则一人执盖，临轩朝会则一人执麾。齐因晋、宋，又与侍中参典诏命，侍中呼为 门下 ，给事黄门侍郎呼为 小门下 。梁氏增秩二千石，品第五，后班第十，与侍中同掌侍从左右，傧相威仪，尽规献纳，纟正违阙，监合尝御药，封玺书；高功者一人，与侍中祭酒对掌禁令。陈氏因粱。后魏给事黄门侍郎史阙其员，初，正第三品；太和末，正第四品上。北齐置六人，品依魏氏，所掌与侍中同。后周天官府置御伯下大夫二人，武帝为纳言下大夫，掌贰纳言上大夫之职。隋置四人，正第四品上；炀帝减二人，去 给事 之名，直曰黄门侍郎。隋氏用人益重，皇朝因之。龙朔二年改为东台侍郎，咸亨元年复旧。光宅元年改为鸾台侍郎，神龙元年复旧。）黄门侍郎掌贰侍中之职，凡政之弛张，事之与夺，皆参议焉。若大祭祀，则从升坛以陪礼；皇帝盥手，则奉巾以进；既，则奠巾于篚，奉匏爵以赞献。凡元正、冬至天子视朝，则以天下祥瑞奏闻。
给事中四人，正五品上。（《汉书百官表》云： 给事中亦加官，所加或大夫、博士、议郎，皆秦制。 《汉仪注》： 诸给事中日上朝谒，平尚书奏事，分为左、右，以有事殿中，故曰给事中。多名儒、国亲为之，掌左右顾问，位次中常侍。 后汉省其官。魏氏复置，或为加官，或为正员。晋氏无加官，亦无常员，隶散骑省，位次散骑常侍。《晋令》云： 品第五，武冠，绛朝服。 宋、齐隶集书省，位次诸散骑下、奉朝请上。梁、陈秩六百石，品第七，与诸散骑常侍侍从左右，献纳得失，省诸奏闻。后魏史阙其员，初，从第三品上；太和末，从第六品上。北齐集书省置六十员，从第六品上。后周天官府置给事中士六十人，掌理六经及诸文志，给事于帝左右；其后，六官之外又别置给事中，曰四命。隋初于门下省置给事二十人，掌陪从朝直。炀帝名曰给事郎，减置四人，位次黄门侍郎下，从第五品，掌省读奏案。皇朝又曰给事中。龙朔二年改为东台舍人，咸亨元年复旧。）给事中掌侍奉左右，分判省事。凡百司奏抄，侍中审定，则先读而署之，以驳正违失。凡制敕宣行，大事则称扬德泽，褒美功业，覆奏而请施行；小事则署而颁之。凡国之大狱，三司详决，若刑名不当，轻重或失，则援法例退而裁之。凡发驿遣使，则审其事宜，与黄门侍郎给之；其缓者给传；即不应给，罢之。凡文武六品已下授职，所司奏拟，则校其仕历深浅，功状殿最，访其德行，量其才艺；若官非其人，理失其事，则白侍中而退量焉。（若文武进级至于三品、五品，则覆其入仕之阶，考，会所由之状而奏裁之。凡制敕文簿、授官甲历，皆贮之于库，监其检覆，以出入焉。）其弘文馆图书缮写、雠校，亦课而察之。凡天下冤滞未申及官吏刻害者，必听其讼，与御史及中书舍人同计其事宜而申理之。（每日令御史一人其给事中、中书舍人受辞讼。若告言官人事书政者及抑屈者，奏闻；自外依常法。）
录事四人，从七品上；（后魏门下省录事从第八品。北齐门下录事置四人，从第八品上。隋氏置六人，炀帝三年，加门下录事为正第八品。皇朝置五人。龙朔二年改为东台主书、咸亨元年复旧。开元初，减置一人。）主事四人，从八品下；（晋置门下主事，历宋、齐，品第八。梁、陈名为门下主事令史。北齐门下主事令史八人，从第八品上。隋初，诸台省并置主事令史；炀帝三年，直曰主事。旧《令》从九品上，开元二十四年，敕加入从八品下。）甲库令史七人；（晋置门下令史，品第九。宋及梁、陈并同晋氏。后魏、北齐门下并有令史、书令史。自汉已来，令史皆有品秩，至隋开皇初，始降为流外行署。）传制八人。（《晋书》： 刘裕举义兵袭徐州刺史桓修，令何无忌伪著传诏服称敕使，城中无敢动者。 又，齐受禅时，侍中谢フ在直、传诏呼云： 须侍中解印。 フ曰： 齐当自有侍中。 乃朝服步出。梁、陈二代并有传诏之职，用人犹重。天后改为传制，掌送制敕。流外之中，最小吏也，分番上下，亦呼为番官。）
左散骑常侍二人，从三品。（秦置散骑，又置中常侍。其散骑傍乘舆，专献可替否；中常侍得出入禁中，常侍左右。汉因之，并用士人，无常员，皆加官，所加或列侯、将军、卿大夫等。冠武冠，皆银铛附蝉为文，貂尾为饰，谓之貂蝉。后汉省散骑，而中常侍改用宦者。魏黄初复置散骑，典中常侍合为一，直曰散骑常侍，复用士人。晋置四人，典章表、韶命、优文、策文等，虽隶门下，别为一省，潘岳云 寓直散骑之省 是也。又，领六散骑则有员外散骑常侍，无常员，魏末，散骑常侍有在员外者，因名焉。又有通直散骑常侍四人，晋太始十年，使二人与散骑常侍通员直，因名焉。又有散骑侍郎四人，魏与散骑常侍同置。自魏至晋，散骑常侍、侍郎与侍中、黄门侍郎其平章尚书奏事，江左乃罢之。又有员外散骑侍郎，无常员，晋武所置。又有通直散骑侍郎四人。东晋并中书入散骑省，故庚亮《让中书笺》曰： 方今并省，不宜多官。往以中书事并附散骑，此事宜也。方今喉舌之要则任在门下，章表诏命则取之散骑，殊无事复立中书也。 晋代此官选望甚重，时与黄门侍郎谓之黄散。《晋令》云： 散骑常侍品第三，冠右貂、金蝉，绛朝服，佩水苍玉。 宋置散骑常侍四人，亦以加官，久次者为祭酒，领六散骑焉；又置集书省领之。齐因省祭酒之号。梁因之，而加秩中二千石，后班第十二；高功一人为祭酒，与散骑侍郎一人对掌禁令。自宋以来用人杂，故其官渐替。宋大明虽革选比侍中，而人终不见重。天监六年，诏曰： 散骑常侍、员外敌骑常侍、通直散骑常侍为清望，宜革选，参旧例。 自是，散骑视侍中，通直视中丞，员外视黄门侍郎。陈氏因之。后魏集书省置散骑常侍，第二品；太和末，从三品，亦领六散骑。北齐置六人，余同魏氏。后周散骑常侍为加官。隋文帝门下省置散骑常侍四人，从第三品，掌陪从朝直；亦置六散骑。开皇六年，省员外散骑常侍，炀帝三年，又省散骑常侍、散骑侍郎。武德初，散骑常侍加官。贞观初，置散骑常侍二员，隶门下省；明庆二年，又置二员，隶中书省，始有左、右之号。并金蝉、珥貂，左散骑与侍中左貂；右散骑与中书令右貂，谓之八貂。龙朔二年改为左侍极，咸亨元年复旧。）左散骑常侍掌侍奉规讽，备顾问应对。
谏议大夫四人，正五品上。（《汉书百官表》云： 秦谏大夫属郎中令，无常员，多至数十人，掌论议。至武帝元狩五年，始因秦置之，秩比六百石。光武中兴，谏议大夫置十三员。魏氏因之，史阙员、品。晋、宋、齐、梁、陈并省。至后魏始置之，正第四品。北齐集书省置谏议大夫七人，从第四品下。后周地官府置保氏下大夫一人，掌规谏于天子，盖其任也。隋氏门下省置谏议大夫七人，从第四品下。皇朝置四人。龙朔二年改为正谏大夫，神龙元年复旧。）谏议大夫掌侍从赞相，规谏讽谕。风谏有五：一曰讽谏，（风之以言，谓之讽谏。孔子曰： 谏有五，吾从风。 《白虎通》曰： 人怀五常之性，故有五谏也。 ）二曰顺谏，（谓其所不可，不敢逆而谏之，则顺其君之所欲，以微动之，若优旃之比。）三曰规谏，（谓陈其规而正其事。）四曰致谏，（谓致物以明其意。）五曰直谏。（谓直言君之过失，必不得已然后为之者。）
左补阙二人，从七品上；（皇朝所置。言国家有过阙而补正之，故以名官焉。《诗》云： 衮职有阙，仲山甫补之。 盖取此义。后汉伏湛出入禁闱，拾遗补阙。《魏志》： 文帝敕侍臣曰： 公卿等宜拾朕之遗，补朕之缺。  《晋武帝诏》曰： 公卿等宜补阙拾遗，献可替否。 晋职官志： 御登殿，侍中居左，散骑常侍居右，备切问近封，拾遗补阙。 后魏孝文帝命李冲补阙左右。垂拱中，因其义而创立四员，左、右各二焉。天授初，左、右各加三员，通前为十员。神龙初，依旧各置二人。其才可则登，不拘阶叙。又置内供奉，无员数，才职相当，不待阙而授，其资望亦与正官同，录俸等并全给。右补阙亦同。）左拾遗二人，从八品上。（皇朝所置。言国家有遗事，拾而论之，故以名官焉。《史记》： 汲黯曰： 臣愿为中郎置长，出入禁闼，补过拾遗。  《汉书》： 元帝初立，给事中刘向、侍中金敞拾遗于左右。 后汉张衡为侍中，恒居帷幄，从容讽议，拾遗左右。后魏初，置内侍长，主拾遗应封，若今之侍中、散骑。又，孝文帝命侍中丘惟拾遗左右。垂拱中，因其义而创立四员，左、右各二焉。天授初，左、右各加三员，通前为十员。神龙初，依旧各置二员。才可则登，不拘阶叙。亦置内供奉，无员数，资望、俸禄并如正官。右拾遗亦同也。）左补阙、拾遗掌供奉讽谏，扈从乘舆。凡发令奉事有不便于时，不合于道，大则廷议，小则上封。若贤良之遗滞于下，忠孝之不闻于上，则条其事状而荐言之。
起居郎二人，从六品上；（起居郎因起居注以为名。起居注者，记录人君动止之事。《春秋传》曰： 君举必书。 《礼》云： 动则左史书之，言则右史书之。 又曰： 左史记事，右史记言，言为《尚书》，事为《春秋》。 皆其事也。宋衷《世本》云： 沮诵、仓颉为黄帝左、右史。 《周书》： 穆工时有左史戎夫，书前代存亡之诫。 诸侯之国亦立之。晋武帝时得汲冢书，有《穆天子传》，体制与当时起居注正同，盖周左、右史之所录也。汉武有《禁中起居注》，后汉明德皇后撰《明帝起居注》，然则汉时起居注似在宫中，为女史之职。魏、晋已来，皆中书著作兼修国史。元康二年，著作隶入秘书，别名著作省，历宋、齐、梁、陈皆掌国史。后魏及北齐集书省领起居注，令史之职从第七品上。后周春官府置外史，掌书王言及动作，以为国志，即其任也；又有著作二人，掌缀国绿，盖起居、著作自此分也。隋省内史舍人四员，始置起居舍人二员。皇朝因之。贞观二年省起居舍人，移其职于门下，置起居郎二员。明庆中，又置起居舍人，始与起居郎分在左、右。龙朔二年改为左史，咸亨元年复故。天授元年又改为左史，神龙元年复故。）令史三人。（先置楷书手，今改为令史。）起居郎掌录天子之动作法度，以修记事之史。凡记事之制，以事系日，以日系月，以月系时，以时系年。必时书其朔日甲乙以纪历数，典礼文物以考制度，迁拜旌赏以劝善，诛伐黜免以惩恶。季终则授之于国史焉。（汉献帝及西晋已后诸帝皆有起居注，皆史官所绿。自隋置为职员，列为侍臣，专掌其事，每季为卷，送付史官。）
典仪二人，从九品下；（周礼秋官有司仪上士八人、中士十有六人，盖皆典仪之任也。《齐职仪》云： 东宫殿中将军属官有导客局，置典仪录事一人，掌朝会之事。 史阙其品秩。梁有典仪之职，未详何曹之官，掌唱警、唱奏之事，朱服、武冠。陈亦有之。后魏置典仪监，从第五品，史阙其员及所掌。皇朝置典仪二人，隶门下省。初，用人皆轻。至贞观初，李义府为之，是后常用士人。领赞者，以知赞唱之节。）赞者十二人。（隋太常寺有赞者十六人，鸿胪寺有赞者十二人，皇朝因置之，隶门下省。掌赞唱，为行事之节。分番上下，亦谓之番官。）典仪掌殿上赞唱之节及设殿庭版位之次。（若元正、冬至大朝会，王公升殿，既坐，酒至而起，皆传赞唱而为之节也。）凡国有大礼，侍中行事，及进中严外办之版，皆赞相焉。
城门郎四人，从六品上；（《周礼》地官有司门下大夫二人、上士四人，盖城门郎之任也。初，汉置城门校尉员一人，秩二千石，掌城门屯兵；有司马及丞各一人，十二城门候各一人，出从缇骑百二十人，盖兼监门将军之职。魏因之。晋氏品第四，秩二千石，银章、青绶，绛朝服，武冠，佩水苍玉。元帝省之。宋、齐俱以卫尉掌宫城屯兵及管钥之事。梁、陈二代依秦、汉，以光禄卿掌宫殿门户，亦无城门之职。后魏置城门校尉，第三品下；太和末，第四品上。北齐卫尉寺统城门寺，置城门校尉二人，第四品上，掌宫殿、城门并诸仓库管钥之事。后周地官府置宫门中士一人、下士一人，掌皇城五门之禁令；又置城门中士一人、下士一人，掌皇城十二门之禁令，盖并其任也。隋氏门下省统城门局校尉二人，从第四品下。炀帝三年，又隶殿内省；十二年，又减一人，降为正第五品。后又改校尉为城门郎，置四人，从第六品，又隶门下省。皇朝因之。）门仆八百人。（按：晋光禄勋左中郎将有崇礼等门仆各二人，隋有太庙、郊社门仆。皇朝城门郎置门仆，分番上下，掌送管钥。）城门郎掌京城、皇城、宫殿诸门开阖之节，奉其管钥而出纳之。（明德等门为京城门，朱雀等门为皇城门，承天等门为宫城门，嘉德等门为宫门，太极等门为殿门，通内等门并同上合门。东都诸门准此。）开则先外而后内，阖则先内而后外，所以重中禁，尊皇居也。候其晨昏击鼓之节而启闭之。（承天门击晓鼓，听击钟后一刻，鼓声绝，皇城门开；第一冬冬声绝，宫城门及左。右延明、干化门开；第二冬冬声绝，宫殿门开。夜第一冬冬声绝，宫殿门闭；第二冬冬声绝，宫城门闭及左。右延明门、皇城门闭。其京城门开闭与皇城门同刻。承天门击鼓，皆听漏刻契至乃擎；待漏刻所牌到，鼓声乃绝。）凡皇城、宫城阖门之钥，先酉而出，后戌而入；开门之钥，后丑而出，夜尽而入。（宫城、皇城钥匙，每日入前五刻出闭门，一更二点进入；五更一点出开门。夜漏尽，第二冬冬后二刻而进入。）京城阖门之钥，后申而出，先子而入；开门之钥，后子而出，先卯而入。（京城门钥匙于东廊下贮纳，每去日入前十四刻出闭门，二更一点入；四更一点出开门，夜漏尽，第二冬冬后十刻入。）若非其时而有命启闭，则诣合覆奏奉旨、合符而开阖之。（殿门及城门若有敕夜开。受敕人具录须开之门，宣送中书门下。其牙内诸门，城门郎与见直监门将军、郎将各一人俱谐合门覆奏，御注 听 ，即请合符门钥，对勘符，然后开之。凡车驾巡幸，所诣之所，计其应启闭者，先发而请其管钥，及至，郎开阖如京城之制。）
符宝郎四人，从六品上；（《周礼》地官有掌节，春官又有典瑞，并其任也。自汉以来，唯旌节称节，余皆号符焉。宝即玺也。秦为符玺令，《史记》云 始皇出游会稽，丞相李斯、中车府令赵高从，高兼行符玺令事 是也。汉因秦，置符节令、丞，属少府。《汉宫》云： 秩四百石。 汉书云： 昭帝幼冲，霍光秉政。殿中夜惊，光召符玺郎取玺，郎不与，光奢之，郎按剑曰： 臣头可得，玺不可得。 光壮之，增秩二等。 后汉则别为一台，亦属少府，置符节令一人为台率，主符节事，凡遣使掌授节，领尚符玺郎中四人。两汉皆传秦六玺及传国玺。魏符节令位次御史中丞。晋武帝太始元年，省并兰台，置符节御史。宋因之。齐置主玺令史于兰台，以持书侍御史领之。梁、陈御史台并置符节令史。后魏御史台置符节令，领符玺郎中。初，从第四品中；太和末，从第六品上。北齐御史台领符节署令一人，领符玺郎中四人。后周天官府置主玺下士四人，分掌神玺、傅国玺舆六玺之藏。隋初，门下省统六局，符玺局置监二人，正第六品上；直长四人，从第七品上。炀帝三年改为郎，从第六品。皇朝因隋，置符玺郎四人。天后更名符宝郎，受命及神玺等八玺文并彖为 宝 字。神龙初复为符玺郎。开元初又为符宝郎，从玺文也。）主宝六人；（宝即玺也。《周书》曰： 汤放桀，大会诸侯，取天子之玺置天子之座。古者，印、玺二名尊卑共之，诸侯、大夫印亦称玺，《春秋左传》曰： 季武子使季冶问，玺书追而与之。 是也。主宝掌之，分番上下，亦谓之番官。）主符三十人；（汉文帝初，与郡守为竹使符第一至第五，以代周之镇圭；微兵为铜兽符第一至第五，以代周之牙璋。各分半，右留京师，左以与之，皆符合为信。六国时，魏公子无忌窃兵符，矫命杀晋鄙，则六国亦有之。后汉太守、都尉初除，与玺书；及发兵，亦与玺书，或与韶书，奸伪刻造，无由检知。至顺帝，以此制烦扰，但召符节令发铜兽、竹使符耳。历魏、晋、宋、梁、练皆用之。后魏有传符，历北齐、隋皆用之。武德初为银菟符，后改为鱼符，又有传符，主符掌之。分番上下，亦谓之番官。）主节十八人。（主节掌守幡节。并分番上下，亦谓之番官。）符宝郎掌天子之八宝及国之符节，辨其所用，有事则请于内，既事则奉而藏之。八宝：一曰神宝，所以承百王，镇万国；二曰受命宾，所以修封禅，礼神；（徐令言《玉玺记》曰： 玉玺者，传国玺也，秦始皇取蓝田玉刻而为之。其书李斯所制，面文曰： 受命于天，既寿永昌。 玺上隐起为盘龙文，文曰： 受天之命，皇帝寿昌。 方四寸，纽五龙盘。秦灭传汉，历王莽，为元后投之于地，这一角缺。莽灭，校尉公宾就收玺绶，诣更始于宛。更始败，以玺上刘盆子。盆子降，面缚上玺绶光武。光武祠于高庙，受传国玺。至灵帝崩，少带失位，掌玺者投于井中，为孙坚所得，袁术拘其妻而夺之。术死，荆州刺史徐ギ得玺，还许上之。汉灭傅魏。至晋怀帝，玺没于刘聪。聪死，刘曜得之，又传于石勒、石季龙、冉闵。石季龙摩其隐起之文，又刻其传马文，曰： 天命石氏。 后冉闵败，其将蒋干求救于晋，遂以玺送建业，永和八年也。历东晋、宋、齐、梁，侯景窃位，为景所得。景败，为将侯子监盗玺走江东，惧追兵至，投诸佛寺，为栖霞寺僧永得之。陈永定三年，僧永死，弟子普智奉献。陈亡，玺传于隋。 又《晋阳秋》云： 晋孝武十九年，雍州刺史郗恢于慕容永处得玺，乃送建业。其玺方六寸，厚一寸七分，高四寸六分，蟠龙隐起，文字巧妙，一与传国玺同，但形制高大，玉色不逮耳。 自晋至梁，相传谓之镇玺。及侯景败，侍中赵思齐接以渡江，兖州刺史郭元建得之，以送于齐文宣。齐亡入周，周传于隋。隋文帝初亦谓之为传国玺，开皇二年改为受命玺。至开皇九年平江南，得真传国玺，乃改前所得大者名神玺，至大业初，著之于《令》。隋末，又没于宇文化及、宝建德。武德四年，克平东夏，建德右仆射裴矩奉传国玺及神玺、六玺以献。）三曰皇帝行宝，答疏于王公则用之；四曰皇帝之宝，劳来勋贤则用之；五曰皇帝信宝，征召臣下则用之；六曰天子行宝，答四夷书则用之；七曰天子之宝，慰抚蛮夷则用之；八曰天子信宝，发蕃国兵则用之。（卫宏《汉旧仪》曰： 天子有六玺，皆白玉螭兽纽，文曰：皇帝行玺，皇帝之玺，皇帝信玺，天子行玺，天子之玺，天子信玺。 虞喜《志林》曰： 所封事异，故文字不同。 《汉仪》又云： 以皇帝行玺为凡杂，以皇帝之玺赐诸侯王书，以皇帝信玺发兵，其征大臣以天子行玺，外国事以天子之玺，鬼神事以天子信玺。皆以武都紫泥封，青布囊白素裹，两端缝，尺一版，中约署。有事及发外国兵用天子信玺，封拜外国及征召用天子行玺，赐匈奴单于、外国王书用天子之玺，诸下竹使符征召大事行州、郡、国者用皇帝信玺，诸下铜兽符发郡、国兵用皇帝之玺封拜王公以下遣使就授皆用皇帝行玺。若车驾行幸，次直侍中佩信玺、行玺以从。 天子之信，古曰玺，今曰宝，其用以玉，其封以泥；皇后及太子之信曰宝，其用以金也。）凡大朝会，则捧宝以进于御座；车驾行幸，则奉宝以从于黄钺之内。（今元正朝会则进神宝及受命宝；若行幸，则合八宝为五举，函录封盛以从。）
凡国有大事则出纳符节，辨其左右之异，藏其左而班其右，以合中外之契焉。一曰铜鱼符，所以起军旅，易守长；（两京留守，若诸州、诸军、折冲府、诸处捉兵镇守之所及宫总监，皆给铜鱼符。）二曰传符，所以给邮驿，通制命；（两京留守及诸州、若行军所，并给传符。诸应给鱼符及传符者，皆长官执。其长官若被告谋反大逆，其鱼符付以次审，无次官心受告之司。）三曰随身鱼符，所以明贵贱，应征召；（亲王及二品已上散官、京官文武职事五品已上、都督、刺史、大都督府长史。司马、诸都护。副都护并给随身鱼符。）四曰木契，所以重镇守，慎出纳；（车驾巡幸，皇太子监国，有兵马受处分者为木契。若王公以下、两京留守及诸州有兵马受处分，并行军所及领兵五百人以上、马五百疋以上征讨，亦各给木契。其在内在外及行用法式并准鱼符。）五曰旌筛，（周礼掌节职曰： 凡邦国之使节，山国用兽节，土国用人节，泽国用龙节，皆金也。 又云： 道路用旌节。 《注》云： 今汉使所拥是也。 《汉书》曰： 戾太子遭巫蛊事，惧不自明，取使节发兵，与丞相刘屈牦战。初汉节纯赤，以太子持赤节，故更为黄旄，加以相别。  苏武在匈奴，执汉节毛落。 并其事也。）所以委良能，假赏罚。鱼符之制，王畿之内，左三右一；王畿之外，左五右一。（左者在内，右者在外，行用之日，从第一为首，后事须用，以次发之，周而复始。）大事兼敕书，（替代留守军将及军发后更添兵马，新授都督、刺史及改替、追唤别使，若禁推、请假敕许及别敕解任者，皆须得敕书。）小事但降符函封，遣使合而行之。（应用鱼符行下者，尚书省绿敕牒，门下省奏请，仍预遣官典就门下对封，封内连写敕符，与左鱼同函封，上用门下省印。若追右符；函盛封印亦准此。）传符之制，太子监国曰双龙之符，左、右各十；京都留守曰麟符，左二十，其右一十有九；东方曰青龙之符，西方曰驺虞之符，南方曰朱雀之符，北方曰玄武之符，左四、右三。（左者进内，右者付外应执符人。其两京留守符并进内；若车驾巡幸，留右符付留守人。）随身鱼符之制，左二右一，太子以玉，亲王以金，庶官以铜，（随身鱼符皆题云 某位姓名 。其官只有一员者，不须著姓名；即官名其曹司同者，虽一员，亦著姓名。随身者，仍著姓名，并以袋盛。其袋三品已上饰以金，五品已上饰以银。六品已下守五品已上者不佩鱼。若在家非时及出使，别敕召检校，并领兵在外，不别给符契。若须回改处分者，勘符同，然后承用。）佩以为饰。刻姓名者，去官而纳焉；不刻者，传而佩之。（若传佩鱼，皆须递相付，十日之内申报礼部。）木契之制，太子监国，则王畿之内左、右各三，王畿之外左、右各五；庶官镇守，则左、右各十。旌节之制，命大将帅及遣使于四方，则请而假之，旌以专赏，节以专杀。
弘文馆学士，无员数；（后汉有东观，魏有崇文馆，宋元嘉有玄、史两馆，宋太始至齐永明有总明馆，染有士林馆，北齐有文林馆，后周有崇文馆，或典校理，或司撰著，或兼训生徒，若今弘文馆之任也。武德初，置修文馆；武德末，改为弘文馆。神龙元年，避孝敬皇帝讳，改为昭文。神龙二年又改为修文，景云二年改为昭文。开元七年又改为弘文，隶门下省。自武德、贞观已来，皆妙简贤良为学士。故事：五品已上，称为学士；六品已下，为直学士。又有文学直馆，并所置学士，并无员数，皆以他官兼之。仪凤中，以馆中多图籍，置详正学士校理。自垂拱已来，多大臣兼领。馆中有四部书。贞观初，褚亮检校馆务，学士号为馆主，因为故事。其后有张太素，刘之、范履冰，并特敕相次为馆它焉。常令给事中一人判馆事。）学生三十人；（补弘文，崇文学生例：皇宗缌麻已上亲，皇太后、皇后大功已上亲，散官一品、中书门下三品、同中书门下平章事、六尚书、功臣身食实封者，京官职事正三品、供奉官三品子。孙，京官职事从三品、中书。黄门侍郎子，并听预简，选性识聪敏者充。贞观元年，敕见任京官文武职事五品已上子有性爱学书及有书性者，听于馆内学书，其法书内出。其年有二十四人入馆，敕虞世南、欧阳询教示楷法。黄门侍郎王奏： 学生学书之暇，请置博士，兼肄业焉。 敕太学助教侯孝遵授其经典，著作郎许敞宗授以《史》、《汉》。二年，又奏请为学生置讲经博士，考试经业，准式贡举，兼学法书。）校书郎二人，从九品上；（本置名雠校，掌校典籍。开元七年罢雠校，置校书四人；二十三年，减二人。）典书二人；（馆中有经、史、子、集四部之书，使典之也。其职同流外，八考入流。）拓书手三人；（贞观二十三年置。龙朔三年，馆内法书九百四十九卷并装进，其拓书停。神龙元年又置。）笔匠三人；（贞观二十三年置。）熟纸装潢匠九人。（贞观二十三年置。）弘文馆学士掌详正图籍，授教生徒。凡朝廷有制度沿革，礼仪轻重，得参议焉。校书郎掌校理典籍，刊正错谬。其学生教授考试，如国子之制。（礼部试崇文、弘文生举例：习经一大经、一小箱；史习史记，汉书，后汉书。三国志，各自为业，及试时务策五条。经、史皆读文精熟，言音典正；策试十道，取粗解注义，经通六，史通三；其时务策须识文体，不失问目意，试五得三。皆兼帖孝经、论语共十条，通六者为第。）


光禄寺
卿一人少卿二人丞二人主簿二人录事二人府十一人史二十一人亭长六人掌固六人
太官署
令二人丞四人府四人史八人监膳十人监膳史十五人供膳二千四百人掌固四人
珍羞署
令一人丞二人府三人史六人典事八人锡匠五人掌固四人
良酝署
令二人丞二人府三人史六人监事二人掌酝二十人酒匠十三人奉觯一百二十人掌固四人
掌醢署
令一人丞二人府二人史四人主醢十人酱匠二十三人酢匠十二人豉匠十二人菹醢匠八人掌固四人
光禄寺：卿一人，从三品；(《汉书百官表》云： 郎中令，秦官，武帝太初元年，更名光禄勋，掌宫殿门户，秩中二千石。 今虽取其名，职务则别。后汉兼掌郊祀三献。献帝末，又改为郎中令。魏文帝黄初元年，复为光禄勋。晋光禄勋有署丞、功曹、主簿、五官等员。东晋哀帝兴宁二年，省并司徒；孝武帝宁康元年，复置。魏、晋已来无三署郎，光禄勋不复居禁中，宫殿门户犹属焉。宋、齐因之。梁置十二卿，除 勋 字，光禄卿为冬卿，班第十一。陈因梁。后魏光禄卿从第一品下；太和二十二年重次职令，九卿并第三品。北齐光禄寺置卿，掌诸膳食、帐幕、器物、肴藏。隋光禄寺置卿、少卿、丞、主簿、录事等员，统太官、肴藏、良酝等署令、丞。开皇三年废光禄入司农，十二年复置。炀帝即位，降卿为从三品，皇朝因之。龙朔二年改为司宰寺正卿，咸亨中复旧。光宅元年改为司膳寺卿，神龙元年复旧。)少卿二人，从四品上。(后魏太和十五年，初置少卿官，第三品上；至二十二年，降为正四品上。北齐因之。隋初依北齐，炀帝即位，加置一人，降为从四品。皇朝置一人，贞观中，加置二人。龙朔、咸亨、光宅、神龙并随寺改复。)光禄卿之职，掌邦国酒醴膳羞之事，总太官、珍羞、良酝、掌醢四署之官属，修其储备，谨其出纳；少卿为之贰。凡国有大祭祀，则省牲、镬，视濯、溉。若三公摄祭，则为之终献。朝会、燕飨，则节其等差，量其丰约以供焉。
丞二人，从六品上；(汉光禄勋丞一人，秩比千石。魏、晋因之，铜印、黄绶。宋、齐列卿丞并视朝请；梁天监七年，改视员外郎，陈因之。后魏列卿丞从五品中；太和二十二年，第七品上。北齐光禄寺丞一人，从六品；隋因之，加置三人，大业五年加为从五品。皇朝改为六品。主簿二人，从七品上；《汉官仪》光禄有主簿，《晋令》亦置主簿，宋、齐因之。梁天监七年，位不登十八班者别置七班，主簿位三班；陈因之。后魏阙文。北齐光禄寺有功曹、五官、主簿。隋光禄寺主簿二人，皇朝因之。武德中，正八品上，贞观之后遂改焉。)录事二人，从九品上。(《晋令》光禄勋置录事史。北齐光禄寺置录事等员。隋光禄寺录事三人，并流外为之。皇朝置二员。)丞掌判寺事。主簿掌印，勾检稽失。录事掌受事发辰。
太官署：令二人，从七品下；(《周礼》有庖人外饔中士，盖其任也。秦、汉少府属官有太官、汤官令·丞，太官主膳食，汤官主饼饵。《汉官仪》： 太官令秩一千石。 桓帝延熹元年，使太官令得补二千石，置四丞。魏氏因之。晋光禄勋属官有太官令。宋侍中属官有太官令一人，齐因之。梁门下省领太官，陈因之。后魏、北齐分太官令为尚食、中尚食。尚食，门下省领之；中尚食，集书省领之；太官，光禄卿领之。尚食、中尚食掌知御膳，太官掌知百官之馔。后周有典庖中士一人。隋光禄寺统太官署令、丞。皇朝置令二人。)丞四人，从八品下；(《周礼》庖人外饔有下士，秦有太官丞，汉太官二丞。后汉太官丞一人，三百石；又有左丞、甘丞、汤官丞、果丞。桓帝时，太官置四丞，又有左、右丞。魏、晋、宋、齐并有太官丞。梁有四人，又有市买丞、正厨丞。后魏、北齐有太官丞一人。后周内膳有中士四人。隋太官署有丞八人，皇朝置四人。)监膳十人，从九品下；(晋太官令有厨史二十四人，后周内膳有主食十二人，隋太官有监膳十一人。武德中，太官有监膳八人；贞观中，加至十二人。开元二十三年减二人。)监膳史十五人，(皇朝贞观中置。)供膳二千四百人。(隋太官供膳二千人，皇朝武德中置一千五百人，永徽中加至二千四百人。)
太官令掌供膳之事；丞为之贰。凡祭之日，则白卿谐诸厨省牲、镬，取明水于阴鉴，取明火于阳燧，(火以供爨，水以实尊。)帅宰人以銮刀割牲，取其毛、血，实之于豆，遂烹牲焉。又帅进馔者实簠、簋，设于馔幕之内。凡冬至圆丘之祀吴天上帝，笾、豆各十二，簠、簋、、俎各一；配帝亦如之；五方帝，笾、豆各去其二；大明、夜明，又去其二；内官、中官，笾、豆各二，簠、簋、俎各一；外官众星，笾、豆各一，簠、簋、俎各一。孟春祈谷之祀昊天上帝、配帝、五方帝，如冬至之仪。孟夏雩祀昊天上帝、配帝、五方帝，如祈谷之仪；五帝，笾、豆各八，簠、簋、、俎各一；五官，笾、豆各二，簠、簋、俎各一。季秋享明堂如雩祀。五郊迎气：正坐、配坐，篷、豆各十二，篮、簋、甄、俎各一；五星、十二辰、二十八宿、五官，笾、豆各二，簠、簋、俎各一。蜡祭大明、夜明，笾、豆各十，簠、簋、俎各一；神农、伊耆，笾、豆各四，簠、簋、俎各一；五星已下凡九十八坐，笾、豆各二，簠、簋、俎各一；丘陵已下凡八十五坐，笾、豆各一，簠、簋、俎各一。朝日、夕月，笾、豆各十，簠、簋、、俎各一。风师、雨师、灵星、司中、司命、司人、司禄，笾、豆各八，簠、簋、俎各一。夏至方丘祭皇地只，笾、豆各十二，簠、簋、、俎各一；配帝亦如之。神州，笾、豆各四，簠、簋、、俎各一；岳、镇已下，笾、豆各二，簠、簋、俎各一；丘陵已下，笾、豆各一，簠、簋、俎各一。孟冬祭神州，笾、豆各十二，簠、簋、、俎各一；配帝亦如之。太社、太稷，笾、豆各十，簠、簋、、俎各二；配帝亦如之。马祖、马社、先牧、马步，笾、豆各八，簠、簋、俎各一。时享太庙，每室笾、豆各十八，簠二，簋二，三，钘三，俎三；七祀及配享功臣，每坐笾、豆各二，簠、簋、俎各一。(旧制笾、豆十二，开元二十四年加笾、豆各六。)帝社、先蚕，笾、豆各十，簠二，簋二，三，钘三，俎三；配坐亦如之。司寒，笾、豆各八，簠、簋、俎各一。五龙祠，每坐笾、豆各八，簠、簋、、钘、俎各一。释奠于孔宣父，笾、豆各十，簠、簋各二，、钘、俎各三；配坐亦如之；从祀八十六坐，笾、豆各二，簠、簋、俎各一。释奠于齐太公，笾、豆、各十，簠、簋各二，、钘、俎各三；配坐亦如之。凡笾之实有石盐、鱼脯、枣、栗、菱、芡、白饼、黑饼、糗饵、粉餐；豆之实有殖、醢、饱食、糁食、豚舶；簠、簋之实有黍、稷、稻、粱；实大羹，钘实肉羹。(凡祭有牲者，皆豚右胖体十一：前节三，肩、臂、〈月霝〉，后节二，肫、胳；正脊一；脡脊一；横脊一；长胁一；短胁一；代胁一；皆二骨以并。脊，从前为正；胁，傍中为正。)
凡朝会、燕飨，九品已上并供其膳食。凡供奉祭祀、致斋之官，则依其品秩，为之差、降。若国子监春、秋二分释奠，百官之观礼，亦如之。(左、右厢南牙文武职事五品已上及员外郎供馔百盘，余供中书、门下供奉官及监察御史，每日常供具三羊，六参之日加一羊焉。行幸从官供六羊，释奠观礼具五羊。冬月则加造汤饼及黍膣，夏月加冷淘粉粥，寒食加饧粥，正月七日、三月三日加煎饼，正月十五日、晦日加糕糜，五月五日加粽〈米壹〉，七月七日加斫并，九月九日加糕，十月一日加黍胺，并于常食之外而加焉。)凡行幸从官应供膳食，亦有名数。(其南、北牙从官，弘文、崇文馆、史馆、集贤殿书院学士及修撰、校理官吏，并供五品。)凡宿卫当上及命妇朝参、燕会者，亦如之。
珍羞署：令一人，正八品下；(《周礼》有笾人奄一人、女笾十人、奚二十人，掌四笾之实，则朝事之笾、馈食之笾、加笾、羞笾之实也。后汉少府属官有甘丞，主膳具；果丞，主果。晋太官令有饧官史二人，又有果官二人。北齐光禄寺有肴藏令。后周有肴藏中士一人、下士一人。隋光禄有肴藏令，皇朝因之。长安中改为珍羞署，神龙初复为肴藏署，开元初又改焉。领饧匠五人。)丞二人，正九品下；(后周有肴藏下士一人，北齐有肴藏署丞，隋肴藏署丞二人。武德中置一人，贞观中加至二人。长安、神龙、开元并随署改复。)典事八人；(隋肴藏署有掌事十人。武德中有典事十四人，贞观中减之。)饧匠五人。(皇朝置。)珍羞令掌供庶羞之事，丞为之贰，以实笾、豆。陆产之品曰榛、栗、脯、修，水物之类曰鱼、盐、菱、芡，辨其名数，会其出入，以供祭祀、朝会、宾客之礼。
良酝署：令二人，正八品下；(《周礼》有酒正中士、下士，掌酒之政令，以式法授酒材，辨五齐、三酒之物；又有酒人奄十人、女酒三十人、奚百人，掌为五齐、三酒，以供祭祀、宾客。后汉少府有汤官丞，主酒。晋太官有监酿吏四人；酒丞一人，四百石。《齐职仪》： 食官局有酒吏一人。 梁有酒库丞。北齐光禄寺有清漳令、丞，主造酒，冬、春万石，夏、秋半之。后周有酒正中士二人、下士四人。隋有良酝署令二人。皇朝武德中置一人，贞观中加至二人，领掌酝、酒匠、奉觯等。)丞二人，正九品下；(隋有良酝丞四人，皇朝二人。)监事二人，从九品下；(皇朝置。)掌酝二十人；(隋有五十人。)酒匠十三人；(皇朝置。)奉觯一百二十人。(隋置一百人。)良酝令之职，掌供邦国祭祀五齐、三酒之事；丞为之贰。五齐：一曰泛齐，二曰醴齐，三曰盎齐，四曰醍齐，五曰沈齐。三酒：一曰事酒，二曰昔酒，三曰清酒。凡郊祀之日，帅其属以实尊、罍：太尊为上，实以泛齐；箸尊次之，实以醴齐；牺尊次之，实以盎齐；象尊次之，实以醍齐；壶尊次之，实以沈齐；山罍为下，实以三酒。配帝，箸尊为上，实以沈齐；牺尊次之，实以醍齐；象尊次之，实以盎齐；山罍为下，实以清酒。五帝、日、月，俱以太尊，实以沈齐。其内官之象尊，实以醴齐；中官之壶尊，实以沈齐；外官之概尊，实以清酒；众星之散尊，实以昔酒。齐加明水，酒加玄酒，各实于上尊。若享太庙，供其郁鬯之酒，以实六彝。若应进者，则供春暴、秋清、酴醵、桑落等酒。(今内有郢州春酒，本因其州出美洒。初，张去奢为刺史，进其法。今则取郢州人为酒匠，以供御及特燕赐。)
掌醢署：令一人，正八品下；(《周礼》有醢人奄二人、女醢二十人、奚四十人，掌四豆之实，则朝事之豆、馈食之豆、加豆、羞豆之实也；又有醯人奄二人、女醯二十人、奚四十人，掌五齑、七菹，以供祭祀、宾客之事。《齐职仪》： 诸公府有酿仓典军二人。 后周有掌醢中士一人、下士十二人。隋掌醢署令一人，皇朝因之，领主醢、酱匠、酢匠、豉匠、菹醢等匠。)丞二人，正九品下；(隋置，皇朝因之。)主醢十人。(隋有掌醢十人。武德中为主醢，加至十四人，贞观中减焉。)掌醢令掌供醯醢之属，而辨其名物；丞为之贰。一曰鹿醢，二曰兔醢，三曰羊醢，四日鱼醢，和其麹蘖，视其多少，而为之品齐。凡祭神只，享宗庙，用菹醢以实豆；燕宾客，会百官，用醯酱以和羹。


大理寺
卿一人少卿二人正二人丞六人主簿二人录事二人府二十八人史五十六人狱丞四人狱史六人亭长四人掌固十八人问事一百人司直六人史十二人评事十二人史二十四人
鸿胪寺
卿一人少卿二人丞二人主簿一人录事二人府五人史十人亭长四人掌固六人
典客署
令一人丞二人掌客十五人典客十三人府四人史八人宾仆十八人掌固二人
司仪署
令一人丞一人司仪六人府二人史四人掌设十八人斋郎三十三人掌固四人幕士六十人
大理寺：卿一人，从三品；(《尚书》云： 帝曰： 咎繇，汝作士，五刑有服。  孔安国《注》曰： 士，理官也。 《周官》为司寇。《韩诗外传》云： 晋文公使李离为理。 理，谓察理刑狱也。《史记天官书》： 斗魁四星，贵人之牢，曰大理。《汉书百官表》云： 廷尉，秦官，掌刑辟，有正、左·右监。景帝更名大理，秩中二千石。武帝复为廷尉。宣帝置左、右廷尉平，哀帝复为大理。王莽改曰 作士 。 后汉复为廷尉。魏初为大理，后复为廷尉。置律博士。晋置丞、主簿、明法、掾。历宋、齐，皆为廷尉。梁为秋卿，班第十一。陈因之。后魏置少卿、司直。北齐及隋为大理寺，隋置评事，皇朝因之。龙朔二年改为详刑寺正卿，咸亨元年复为大理。光宅元年改为司刑寺，神龙元年复故。两汉卿秩中二千石，魏、晋、宋、齐、梁、陈俱第三品。后魏第二品上，太和以后降为第三品。隋正第三品，皇朝降为从三品。)少卿二人，从四品上。(后魏置，为第三品上；太和以后，降为第四品上。北齐第四品，隋因之。皇朝置二人，降为从四品上。)大理卿之职，掌邦国折狱详刑之事。以五听察其情：一曰气听，二曰色听，三曰视听，四曰声听，五曰词听。以三虑尽其理：一曰明慎以谳疑狱，二曰哀矜以雪冤狱，三曰公平以鞫庶狱。少卿为之贰。凡诸司百官所送犯徒刑已上，九品已上犯除、免、官当，庶人犯流、死已上者，详而质之，以上刑部，仍于中书门下详覆。(其杖刑已下则决之。)若禁囚有推决未尽、留系未结者，五日一虑。若淹延久系，不被推诘；或其状可知，而推证未尽；或讼一人数事及被讼人有数事，重事实而轻事未决者，咸虑而决之。凡中外官吏有犯，经断奏讫而犹称冤者，则审详其状。(开元八年敕： 内外官犯赃贿及私坐成殿、公坐官当已上有合许雪及减罪者，并令大理审详犯状，申刑部详覆；知实冤滥，乃录送中书门下。其有远年断雪，近请除痕，亦准此。其余具《刑部格》。 )凡吏曹补署法官，则与刑部尚书、侍郎议其人可否，然后注拟。
大理正二人，从五品下；(秦置廷尉正一人，汉因之，与 监 及 平 谓之廷尉三官，秩千石。魏氏第六品。晋置二人，宋、齐、梁、陈并一人，品同魏氏。后魏第六品上，北齐及隋并正第六品。炀帝增置六人。皇朝置二人。龙朔二年改为详刑大夫，咸亨元年改为大理正。光宅元年改为司刑正，神龙初复旧。)丞六人，从六品上；(晋武帝咸宁中，曹志上书请廷尉置丞，自此始也。宋、齐、梁各置一人，第七品。陈第八品，后魏第七品。大业三年，改丞为勾检。皇朝置六人，增品从六品上。)主簿二人，从七品上；(魏、晋、宋、齐、梁、陈大理皆有主簿，晋至陈俱二人，正七品上，皇朝因而降之。)录事二人，从九品上；狱丞四人，从九品下；(《晋令》有狱左、右丞各一人，宋、齐因之，史阙其品秩。梁、陈置狱丞二人，第七品；后魏、北齐亦二人，正九品下。隋置狱掾八人。历代并以卑微士为之。皇朝置四人，以流外入仕者为之。)司直六人，从六品上；(后魏永安三年，御史中尉高穆奏置司直十人，视五品，隶廷尉，位在正、监上，不署曹事，唯覆理御史检劾事。北齐及隋因之，并置十人，从第五品下。皇朝置六人，降为从第六品上。)评事十二人，从八品下。(《汉书》云： 宣帝地节三年，置廷尉平，秩六百石，员四人。 其务在平刑狱，故曰廷平。至后汉光武省右平。唯置左平。魏、晋以来，不复云 左 ，但云廷尉平。宋、齐各一人，第六品。陈第七品。后魏、北齐及隋各置一人，正第六品下，官为评事，皇朝因之，置十二人，从八品下。)大理正掌参议刑狱、详正科条之事。凡六丞断罪有不当者，则以法正之。凡内外官及爵五品已上犯罪至弃市者，并监决。若车驾巡幸在京，则都一人留守，以总卿贰之职；在都，则京亦如之。丞掌分判寺事。凡有犯，皆据其本状以正刑名。(六丞判尚书六曹所统百司及诸州之务，其刑部丞掌押狱。每一丞断事，五丞同押，若有异见，则各言不同之状也。)徒已上，各呼囚与其家属，告以罪名，问其状款；不伏，则听其自理。(无理者，便以元状断定，上刑部。刑部覆有异同者，下于寺，更详其情理以申，或改断焉。)主簿掌印，省署抄目，勾检稽失。凡官吏之负犯并雪冤者，则据所由文牒而立簿焉。凡私坐而赎铜者。一斤为一负；公坐而赎铜者，二斤为一负。各十负为一殿。其有犯人未附而会恩免者，本犯至免官已上及犯赃贿入己恩前狱成者，仍以景迹论。录事掌受事发辰。狱丞掌率狱吏，知囚徒。贵贱、男女异狱。五品以上月一沐，暑则置浆。禁纸笔、金刃、钱物、杵梃入者。囚病给医药，重者脱械、锁，家人入侍。司直掌承制出使推覆，若寺有疑狱，则参议之。评事掌出使推按。凡承制而出推长吏，据状合停务及禁锢者，先请鱼书以往，据所受之状鞫而尽之。若词有反覆，不能首实者，则依法栲之。凡大理断狱，皆连署焉。
鸿胪寺：卿一人，从三品；(《周官》： 大行人掌大宾客之礼。 秦官有典客，掌诸侯及归义蛮夷。汉改为鸿胪。景帝中二年令：诸侯王薨、列侯初封及之国，大鸿胪奏谥、诔、策；列侯薨及诸侯太傅初除之官，大行奏谥、诔策。中六年，改大鸿胪为大行令。武帝太初元年，更名大鸿胪，又更名其属官行人为大行令。秦时又有典属国官，掌蛮夷降者，汉因之。成帝河平元年省之，并大鸿胪。后汉大鸿胪卿一人，诸王入朝，当郊迎，典其礼仪，及郡国上计；余职与汉同。凡皇子拜王，赞授印绶；及拜诸侯，诸侯嗣子及四方夷狄封者，台下鸿胪召拜之。王薨，则使使吊之及拜王嗣。魏及晋初皆有之。自东晋至于宋、齐，有事则权置兼官，毕则省。梁初犹依宋、齐，无卿名。天监以光禄劲勋为光禄卿，大鸿胪为鸿胪卿，都水使者为太舟卿、三卿是为冬卿。鸿胪卿位视尚书左丞，掌导护赞拜，班第九。陈品第三。后魏大鸿胪卿第二品上；太和二十三年，降为第三品。北齐鸿胪寺卿一人，掌蕃客朝会，吉凶吊祭；统典客、典寺、司仪等署令，丞。后周司寇有蕃部中大夫，掌诸侯朝觐之叙；有宾部中大夫，掌大宾客之仪。隋初鸿胪寺卿一人，正第三品，统典客，司仪、崇玄等三署。开皇三年省并太常，十二年复旧。炀帝降卿为从三品，皇朝依焉。龙朔二年改为同文正卿，咸亨元年复曰鸿胪。光宅元年改为司宾寺卿，神龙元年复旧。旧属官有崇元署，开元二十五年，敕改隶宗正寺。)少卿二人，从四品上。(后魏太和十五年，九卿各置少卿一人，第三品上；二十三年，降为正四品上。北齐因之。后周有小宾部下大夫一人。隋依北齐。炀帝加置少卿二人，降为从四品。皇朝武德中置一人，贞观中加置二人。龙朔、咸亨、光宅、神龙并随寺改复。)鸿胪卿之职，掌宾客及凶仪之事，领典客、司仪二署，以率其官属，而供其职务；少卿为之贰。凡四方夷狄君长朝见者，辨其等位，以宾待之。凡二王之后及夷狄君长之子袭官爵者，皆辨其嫡庶，详其可否，以上尚书。若诸蕃大酋渠有封建礼命，则受册而往其国。凡天下寺观三网及京都大德，皆取其道德高妙为众所推者补充，上尚书祠部。凡皇帝、皇太子为五服之亲及大臣发哀临吊，则赞相焉。凡诏葬大臣，一品则卿护其丧事；二品则少卿；三品，丞一人往，皆命司仪，以示礼制也。
丞二人，从六品上；(秦有典客丞，汉因之。武帝改曰大鸿胪丞，比千石；魏、晋皆因之。东晋省。梁鸿胪丞班第二，陈因之。后魏列卿丞从五品中，太和二十二年，降为第七品。北齐为第七品下。后周宾部有上士一人。隋鸿胪丞二人，正七品下；大业五年，加为从五品。皇朝为从第六品上。)主簿一人，从七品上；(《汉官仪卤簿篇》： 鸿胪驾四马，主簿。 《晋令》： 大鸿胪置主簿、录事、史。 梁天监七年，十二卿各置主簿；位不登十八班者，别为七班，主簿班第三。陈因之。后魏阙文。北齐有功曹、五官、主簿。隋鸿胪寺主簿二人，皇朝因之。武德中，正八品，贞观中减置一人，从七品上。)录事二人，从九品上。丞掌判寺事。主簿掌印，勾检稽失。录事掌受事发辰。
典客署：令一人，从七品下；(《周礼》有掌客上士二人。汉鸿胪属官有行人，武帝改为大行令；魏改曰客馆令，晋改曰典客。宋永初中，分置南、北客馆令·丞。齐有客馆令。梁有典客馆令、丞，在七班之下，为三品勋位。陈因之。后魏典客监从五品；太和十五年，置主客令。北齐鸿胪寺统典客署。后周有东、南、西、北四掌客，各上士一人。隋鸿胪卿统典客署令、丞。炀帝改曰典蕃署，又于建国门外置四方馆，以待四方使客，各掌其方国及互市事。皇朝以四方馆隶中书，改典蕃曰典客署。)丞二人，从八品下；(《周礼》掌客有下士四人，汉大行令有丞，北齐有典客丞，隋有典客丞二人，皇朝因之。)掌客十五人，正九品上。(隋置，皇朝因之，有典客、宾仆等员。)典客令掌二王后介公、酅公之版籍，及东夷、西戎、南蛮、北狄归化在蕃者之名数；丞为之贰。凡朝贡、宴享、送迎预焉，皆辨其等位而供其职事。凡酋渠首领朝见者，则馆而以礼供之。(三品已上准第三等，四品、五品准第四等，六品已下准第五等。其无官品者，大酋渠首领准第四等，小酋渠首领准第五等。所乘私畜抽换客舍放牧，仍量给刍粟。若诸蕃献药物、滋味之属，入境州县与蕃使苞匦封印，付客及使，具其名数牒寺。寺司勘讫，牒少府监及市，各一官领识物人定价，量事奏送；仍牒中书，具客所将献物。应须引见、宴劳，别听造止。)若疾病，所司遣医人给以汤药。若身亡，使主、副及第三等已上官奏闻。其丧事所须，所司量给；欲还蕃者，则给举递至境。(首领第四等已下不奏闻，但差车、牛送至墓所。)诸蕃使主、副五品已上给帐、毡、席，六品已下给幕及食料。丞一人判厨事，季终则会之。若还蕃，其赐各有差，给于朝堂，典客佐其受领，教其拜谢之节焉。
司仪署：令一人，正八品下；(《周礼》有司仪上士、中士，汉大鸿胪有治礼郎，后魏太和十五年置司仪官。北齐鸿胪寺统司仪令、丞。后周司仪上士一人、中士二人。隋鸿胪卿统司仪署令、丞，皇朝因之，领司仪、斋郎、掌设、幕士等。)丞一人，正九品下。(北齐有司仪丞一人，隋有二人，皇朝减一人。)司仪令掌凶礼之仪式及供丧葬之具；丞为之贰。(若皇帝、皇太后、皇后、皇太子为五服之亲举哀，本服周年者，三朝哭而止；大功者，其日朝晡哭而止；小功已下，及皇帝为内命妇二品已上者、百官执事及散官一品丧，皇太后、皇后为内命妇三品已上丧，皇太子为三师、三少及宫臣三品已上，并一举哀而止。皇帝临臣之丧，一品服锡縗，三品已上緦縗，四品已下疑縗。皇太子临吊三师、三少则锡縗，宫臣四品已上緦縗，五品已下疑縗。)凡京官职事三品已上、散官二品已上遭祖父母、父母丧，京官四品及都督、刺史并内外职事若散官以理去官五品已上在京薨、卒，及五品之官死王事者，将葬，皆祭以少牢，司仪率斋郎执俎豆以往；三品已上又赠以束帛，一品加乘马。既引，又遣使赠于郭门之外，皆以束帛，一品加璧。凡百官以理去职而薨、卒者，听敛以本官之服；无官者，介帻、单衣。妇人有官品者，亦以其服敛。(应佩者，皆用蜡代玉。)凡设鬲及铭旌、轜车之属有差。(一品县鬲六，五品已上四，六品已下二。凡铭旌，三品已上长九尺，五品已上八尺，六品已下七尺，皆书云 某官、封、姓名之枢 。其轜车三品已上油幰，朱丝络网，施襈，两厢画龙，幰竿诸末垂六旒苏；七品已上油幰，施襈，两厢画云气，四旒苏；八品已下无旒苏。男子幰、襈、旒苏皆用素，妇女皆用彩。庶人鳌甲车，无幰、襈、画饰。)凡引、披、铎、翣、挽歌、方相、魌头、纛、帐之属亦如之。(三品已上四引，四披，六铎，六翣；挽歌六行三十六人；有挽歌者，铎依歌人数，已下准此。五品已上二引，二披，四铎，四翣，挽歌四行十有六人。九品已上二铎，二翣。其执引、披者皆布帻、布深衣；挽歌者白练帻、白褠衣，皆执铎、披。其方相四目，五品已上用之；魌头两目，七品已上用之；并玄衣、朱裳，执戈、循，载于车。其纛五品已上竿长九尺，六品已下五尺。其下帐五品已上用素缯。六品已下用练，妇人用彩。)凡五品已上薨、卒及葬合吊祭者，应须布深衣·帻、素三梁六柱举皆官借之；其内外命妇应得卤簿者亦如之。(凡葬禁以石为棺椁者。其棺椁禁雕镂、彩画、施户牖栏槛者，棺内禁金宝珠玉而敛者。)凡职事五品已上葬者，皆给营墓夫。(一品百人，每品以二十人为差，五品二十人，皆役功十日。)凡以理去官及散官三品已上与见任职事同，其五品已上减见任职事之半，致仕者同见任。(其百官薨、卒丧事及葬应以官供者，皆所司及本属上于尚书省，尚书省乃下寺，寺下司仪，司仪准品而料上于寺。)凡五品已上薨、卒及三品已上有周已上亲丧者，皆示其礼制焉。


兵部尚书一人侍郎二人
郎中二人员外郎二人主事四人令史三十七人书令史六十人制书令史十三人甲库令史十二人亭长八人掌固十二人
职方郎中一人
员外郎一人主事二人令史四人书令史九人掌固四人
驾部郎中一人
员外郎一人主事三人令史十人书令史二十四人掌固四人
库部郎中一人
员外郎一人主事二人令史七人书令史十五人掌固四人
兵部尚书一人，正三品；（《周官》夏官卿也。汉置五曹，未有主兵之任也。魏始置五兵尚书，谓中兵、外兵、骑兵、别兵、都兵也。晋太始中，省五兵尚书；太康中，又置七兵尚书，以旧五兵尚书中兵、外兵分为左右。东晋及宋又为五兵，孝武大明二年又省之，顺帝升明元年又置。历齐、梁、陈、后魏、北齐皆置五兵尚书。后周依《周官》，置大司马卿一人。隋改为兵部尚书，皇朝因之。龙朔二年改为司戒太常伯，咸亨元年复为兵部尚书。光宅元年改为夏官尚书，神龙元年复故。）侍郎二人，正四品下。（《周官》夏官小司马中大夫也。汉以来尚书侍郎，今郎中之任也。后周依周官。隋炀帝置兵部侍郎，皇朝因之。龙朔二年改为司戒少常伯，咸亨元件复为兵部侍郎。总章二年增置一员。光宅、神龙并隋曹改复。）兵部尚书、侍郎之职，掌天下军卫武官选授之政令。凡军师卒戍之籍，山川要害之图，厩牧甲仗之数，悉以咨之。其属有四：一曰兵部，二曰职方，三曰驾部，四曰库部，尚书、侍郎其职务而奉行其制命。凡中外百司之事；由於所属；咸质正焉。凡选授之制，每岁孟冬，以三旬会其人：去王城五百里，集於上旬；千里之内，集於中旬；千里之外，集於下旬。以三铨领其事：一曰尚书铨，二曰东铨，三日西铨。尚书为中铨，两待郎分为东、西铨。以五等阅其人，一曰长朵，二曰马射。三曰马枪，四曰步射，五曰应对。以三奇拔其选：一曰骁勇，二曰材艺，三曰可为统领之用。其尤异者，登而任之，否则量以退焉。然后据其状以之，考其能以进之。所以录深功，拔奇艺，备军国，综勋贤也。五品已上，皆奏闻而制授焉；六品已下，则量资注拟。其在军镇要籍不得赴选，委节度使铨试，具等第以申焉。其三奇、五等之选有殊尤者，得令宿卫。其宿卫皆带本官以充。其选人有自文资入者，取少壮六尺已上，材艺超绝；考试不堪，还送吏部。凡官阶注拟，团甲进甲，皆如吏部之制。凡大选终於季春之月。所以审名实之铨综，备戎仗之物数，以戒军令，而振国容焉。
郎中二人，从五品上；（《周官》大司马属官有军司马下大夫，盖郎中之任也。魏有五兵郎曹，皆置郎中。晋有七兵，皆置郎中。宋有中兵、外兵、骑兵，元嘉巳后，省骑兵。齐因之。梁、陈有左中兵、右中兵、左外兵、右外兵、骑兵郎曹。皆置侍郎，亦郎中任也。后魏、北齐有左中兵、右中兵、左外兵、右外兵、都兵郎曹，并置郎中。后周依《周官》。隋初始置兵部郎曹，置侍郎一人；炀帝除 侍 字，又改为兵曹郎。武德初，依隋，三年，改为兵部郎中。龙朔二年改为司戎大夫，咸亨、光宅、神龙并随曹改复。）员外郎二人，从六品上；（周官大司马属官有舆马上士，后周依焉，盖员外之任也。隋开皇六年置兵部员外郎，炀帝改为兵曹承务郎，皇朝改为兵部员外郎。龙朔二年改为司戎员外郎，咸亨、光宅、神龙并随曹改复。）主事四人，从八品下。（隋炀帝初置，为从九品下；开元二十四年敕，改为八品。）郎中一人，掌考武官之勋禄品命，以二十有九阶承而叙焉。从一品曰骠骑大将军；（汉有骠骑将军霍去病；后汉有东平王苍，魏有王泉，晋有纪瞻、王骏并为之。《齐职仪》云： 骠骑品秩第二，金章、紫绶，武冠，绛朝服，佩水苍玉。 《梁官品令》： 杂号将军一百二十五，分为二十四班，班多者为贵，骠骑班第二十四。 陈品第一，秩中二千石。后魏《职品令》：第二。后周骠骑大将军九命。《隋官晶令》： 骠骑，正四品。 皇朝定令为武散官，从一品。）正二品曰辅国大将军；（魏《甲辰令》、晋《官品令》、梁《官品令》辅国将军并第三品，后魏从第三品，后周七命，隋从六品下，皇朝改焉。）从二品曰镇军大将军；（《魏志》曰文帝以陈群为镇军大将军，秩二千石。《晋公卿秩》云： 杨骏、胡奋并领镇军将军。 《齐职仪》云： 品第三。 后周八命，隋正六品下，皇朝改焉。）正三品曰冠军大将军，（《史记》曰楚义帝以宋义为卿子冠军；汉武帝以霍去病功冠三军，封冠军侯。其名起於此也。魏以文钦为冠军将军。《齐职仪》云： 品秩第三。 《晋令》云： 金章、紫绶，给五时服，武冠，佩水苍玉。 《梁令》 第三品。 陈品第四，秩中二千石。《隋令》： 正六品下。 皇朝改焉。）怀化大将军；（皇朝所置，以授蕃官。）从三品日云麾将军，（梁班第十八。陈品第四，秩中二千石。）归德将军；（皇朝所置，以授蕃官。）正四品上日忠武将军，（梁班第十九。陈品第四，秩中二千石。）正四品下曰壮武将军；（粱大通三年又置二百四十二号将军。为四十四班，壮武班第十六。陈品第六，秩千石。）从四品上曰宣威将军，（皇朝所置。）从四品下曰明威将军；（梁班第十二。后魏《职品令》： 正六品上。 ）正五品上日定远将军，（粱班第十二也。诸将军亦为二十四班，止施於外国，定远班第十二。）正五品下曰宁远将军；（梁《官品令》： 宁远将军，正五品。 ）从五品上日游骑将军，（魏《甲辰令》： 游骑将军，第四品。 陈秩二千石。）从五品下曰游击将军；（《漠书》曰： 武帝以苏建、韩说为游击将军。 《后汉纪》云： 光武以邓晨为游击将军。 晋《官品令》： 游击将军，四品。 陈秩二千石。）正六品上曰昭武校尉，下曰昭武副尉；从六品上曰振威校尉，下曰振威副尉；正七品上曰致果校尉，下曰致果副尉；从七品上曰翊麾校尉，下日翊麾副尉；正八品上日宣节校尉，下曰宣节副尉；从八品上日御武校尉，下曰御武副尉；正九品上曰仁勇校尉，下曰仁勇副尉；从九品上曰陪戎校尉，下曰陪戎副尉。（《汉书百官表》： 校尉皆二千石，武帝置。 隋朝改为散官，皇朝因之。）凡怀化、归德将军量配於诸卫上下，其余并兵部定其番第。（五百里内七番，一千里内八番，二千里内十番，二千里外十二番，并一月上。四品已下，九品已上，於兵部上下：五百里内四番，一千里内五番，二千里内六番，二千五百里内七番，三千里内八番，各一季上。三千里外免番，随须追集也。）番满者，六品已下并听预简选，量其才能，或留本司，或送吏部；五品已上者则奏闻。凡叙阶之法，一如文散官之制。
凡天下之府五百九十有四；有上、中、下，并载於诸卫之职。
凡应宿卫官各从番第。诸卫将军、中郎将、郎将及诸卫率、副率、千牛备身、备身左右、太子千牛并长上折冲。果毅应宿卫者，并一日上，两日下；诸色长上，若司阶、中侯、司戈、执戟，并五日上，十日下。诸应外职掌押当及分司者；则年支焉。若左、右羽林将军，每夜各一人更直，中郎将、郎将亦如之。长人长上，每日上，随仗下。（长人取六尺六寸已上厚者四十人，分左、右监门卫。备四考，依出身例授武散官，依旧长上。）蕃人任武官者，并免入宿；任三卫者，配玄武门上，一日上，两日下；配南衙者，长番，每年一月上。凡千牛备身、备身左右及太子千牛皆取三品已上职事官子，孙、四品清官子，仪容端正，武艺可称者充；五考，本司随文、武简试听选。（加阶应入武品，折其一考。四品谓诸司侍郎、车、右庶子。）凡殿中省进马取左、右卫三卫高荫，简仪容可观者补充，分为三番上下，考第、筒试同千牛例；仆寺进马亦如之。
凡勋官十有二等，（并载於司勋之职。）皆量其远迩以定其番第，（五百里内五番，一千里内七番，一千五百里内八番，二千里内十番，二千里外十二番，各一月上。每上或分配诸司。上州及都督府番别各听留六十人，中州四十五人，下州三十五人，分配监当城门、仓库，亦量於数内通融配给。当州人少者，任取五十已上、五十九已下及轻疾丁充，并五番，上皆一月。）五晶已上四年，七品已上五年，多至八年，年满简送吏部，不第者如初。无文，听以武选。
凡左、右卫亲卫。勋卫。翊卫，及左、右率府亲。勋。翊卫，及诸卫之翊卫，通谓之三卫。择其资荫高者为亲卫？（取三品已上子、二品已上孙为之。）其次者为勋卫及率府之亲卫，（四品子、三品孙、二品已上之曾孙为之。）又次者为翊卫及率府之勋卫，（四品孙、职事五品子。孙。三品曾孙、若勋官三品有封者及国公之子为之。）又次者为诸卫及率府之翊卫，（五品已上并柱国若有封爵兼带职事官子孙为之。）又次者为王府执仗、执乘。（散官五品已上子孙为之。凡三卫皆限年二十一已上；每岁十一月已后，本州申兵部团甲、进甲，尽正月毕，（其入卫杂配并注甲长定，不得移改。）量远迩以定其番第。（五百里内五番，一千里内七番，一千里外八番，各一月上；三千里外九番，各倍其月。）应补之人周亲已上有犯刑戮者，配令兵部上下。凡诸卫及率府三卫贯京兆、河南、蒲、司、华、岐、陕、怀、汝、郑等州，皆令番上，余州皆纳资而已。（应纳资者，每年九月一日於本贯及寄住处输纳，本贯挟名录申兵部。）凡左、右卫之三卫分为五仗：一曰亲仗，二曰供奉仗，三日勋仗，四日翊仗，五日散手仗，每月各配三十六人而上下焉。其五仗上下及引驾、细引考以五，左、右卫之他职掌及左、右率府之勋卫考以六。左、右率府之三卫帖五仗上下者，亦五考。）诸卫及率府之翊卫考以八。考满，兵部校试，有文，堪时务，则送吏部；无文，则加其年阶，以本色迁授，若有才用，考内得补主帅及监门校尉、直长。凡左。右卫、左。右率府三卫经三考已上者，得补引驾、细引；考满，简试如三卫。（三卫违番者，征资一千五百文，仍勒陪番，有故者，免征资。三番不到，注甲毁夺告身，有故者亦陪番。）
凡王公已下皆有亲事、帐内，（六品、七品子为亲事，八品、九品子为帐内。）限年十八已上，（举诸州，率万人已上充之。亲王、嗣王、郡王、开府仪同三司及三品已上官带动者，差以给之。并本贯纳其资课，皆从金部给付。）皆限十周年则听其简试，文、理高者送吏部，其余留本司，全下者退还本色。
凡兵士隶卫，各有其名：左、右卫日骁骑，左、右骁卫日豹骑，左、右武卫日熊渠，左、右威卫曰羽林，左、右领军卫日射声，左、右金吾卫曰饮飞；东宫左、右卫率府曰超乘，左、右司御率府日旅贲，左、右清道率府日直荡，总名为卫士；皆取六品已下子孙及白丁无职役者点充。凡三年一筒点，戍丁而入，六十而免，量其远迩以定番第。（百里外五番，五百里外七番，一千里外八番，各一月上；二千里外九番，倍其月上。若征行之镇守者，免番而遣之。）凡卫士各立名簿，具三年已来征防若差遣，仍定优劣为三等，每年正月十日送本府印讫，仍录一通送本卫，若有差、行、上番，折冲府据簿而发之。（若征行及使经两番已上者，免两番，两番已上者并二番。其不免番，还日即当番者，免上番。）凡差卫士征戍、镇防亦有团伍，其善弓马者为越骑团，余为步兵团，主帅已下统领之，火十人，有六驮马。（若无马乡，任备驴、骡及牛。）若父兄子弟，不并遣之；若祖父母、父母老疾，无兼丁，免征行及番上。其居常则皆习射，唱大角歌。番集之日，府官率而课试。凡左、右金吾卫有角手，诸卫有弩手；左、右羽林军有飞骑及左、右万骑。广骑；天下诸军有健儿，（旧，健儿在军皆有年限，更来往，颇为劳弊。开元二十五年敕，以为天下无虞，宜与人休息，自今已后，诸军镇量闲剧、利害，置兵防健儿，於诸色征行人内及客户中召募，取丁壮情愿充健儿长住边军者，每年加常例给赐，兼给永年优复；其家口情愿同去者，听至军州，各给田地、屋宅。人赖其利，中外获安。是后，州郡之间永无征发之役矣。）皆定其籍之多少与其番之上下，（其所取人并具於本卫。）每季上中书门下。凡关内团结兵，京兆府六千三百二十七人，同州六千七百三十六人，华州五千二百二十三人；蒲州二千七百三十五人。（选丁户殷赡、身材强壮者充之，免其征赋，仍许在家常习弓矢，每年差使依时就试。）秦、成、岷、渭、河、兰六州有高丽、羌兵。（皆令当州上佐一人专知统押，每年两度教练，使知部伍，如有警急，即令赴援。诸州城傍子弟亦常令教习，每年秋集本军，春则放散。）黎、雅、邛、翼、茂五州有镇防团结结兵。（并令刺史自押领，若须防遏，即以上佐及武官充。）凡天下诸州差兵募取户殷丁多、人材骁勇，选前资官、勋官部分强明堪统摄者，节级权补主帅以领之。其义征者，别为行伍，不入募人之营。凡军行器物皆於当州分给之，如不足则自备，贫富必以均焉。凡诸州军府应行兵马之名簿。器物之多少，皆申兵部；军散之日，亦录其存亡多少以申而勘会之。凡诸道回兵粮备之物，衣资之费，皆所在州县分而给之。
郎中一人掌判簿，以总军戎差遣之名数。凡天下之节度使有八：其一曰关内朔方节度使，其统有单于、安北、东受降城、中受降城、西受降城，丰安军、定远城皆属焉。其二曰河东节度使，其统有大同、横野、岢岚三军，云州守捉使属焉。其三曰河北幽州节度使，其统有经略、平卢、静塞、威武、清夷、横海、高阳、唐兴、恒阳、北平十军，安东镇守、渝关守捉、北平守捉三使属焉。其四曰河西节度使，其统有赤水、大斗、建康、玉门、墨离，豆卢六军，新泉守捉、甘州守捉、肃州镇守三使属焉。其五曰陇右节度使；其统有临洮、河源、白水、安人、积石、莫门、振武七军，平夷、五门、富耳、蓝州、平戎、绥和五守捉使皆属焉。其六曰剑南节度使，其统有昆明军、松州。当州防御、邛郏守捉、姚。州经略四使属焉。其七曰碛西节度使，其统有安西、疏勒、于阗、焉耆，为四镇经略使，又有伊吾、瀚海二军，西州镇守使属焉。其八曰岭南节度使，其统有广、桂、邕、容、安南等五府经略使。若诸州在节度内者，皆受节度焉。其福州经略使、登州平海军则不在节度之内。凡亲王总戎则曰元帅，文、武官总统者则曰总管。以奉使言之；则曰节度使，有大使焉，有副大使焉，有副使焉，有判官焉。若大使加旌节以统军，置木契以行动。凡将帅出征，兵满一万人已上，置长史、司马、仓曹，胄曹。兵曹参军各一人；五千人已上，减司马。诸军各置使一人，五千人已上置副使一人，万人已上置营田副使一人；每军皆有仓曹、兵曹、胄曹参军务一人。（赤水、临洮、河源等军加胄曹参军一人，朔方五城各加胄曹参军一人。）其横海、高阳、唐兴、恒阳、北平等五军皆本州刺史为使。（其兵各一万人，十月已后募，分为三番教习。五千人置总管一人，以折动充；一千人置子将一人，以果毅充；五百人置押官一人，以别将及镇戎官充。）凡镇皆有使一人，副使一人，万人已上置司马、仓曹。兵曹参军各一人；五千人已上，减司马。凡诸军、镇每五百人置押官一人，一千人置子总管一人，五千人置总管一人。凡诸军、镇使。副使已上皆四年一替，总管已上六年一替，押官随兵交替。（副使、总管取折冲动已上官充，子将已上取果毅已上充。）
凡诸军、镇大使。副使已下皆有亻兼人、别奏以为之使：大使三品已上，亻兼二十五人，别奏十人；（四品、五品亻兼递减五人，别奏递减二人。）副使三品已上，亻兼二十人，别奏八人；（四品、五品亻兼递减四人，别奏递减二人。）总管三品已上，亻兼十八人，别奏六人。（四品、五品亻兼递减三人，别奏递减二人。）子总管四品已上，亻兼十一人，别奏三人。（五品、六品亻兼递减二人，别奏递减一人。）若讨击、防御、游奕使。副使，亻兼准品各减三人，别奏各减二人；总管及子总管，亻兼准品各减二人，别奏各减一人。若镇守已下无副使，或隶属大军、镇者，使已下亻兼、奏并四分减一。所补亻兼、奏皆令自召以充。（若府。镇。戍正员官及飞骑、三卫卫士、边州白丁，皆不在取限。）
凡车驾在京，印东都南、北衙皆置左、右屯营，别立使以统之；若车驾在都，则京城亦如之。（北部准此。）
凡大将出征皆告庙，授斧钺，辞齐太公庙；辞讫，不反宿於家。临军对寇，士卒不用命，并得专行其罚。既捷，及军未散，皆会众而书劳，与其费用、执俘、折馘之数，皆露布以闻，乃告太庙。元帅凯旋之日，天子遣使郊劳，有司先献捷於太庙，又告齐太公庙。（诸军将若须入朝奏事，则先状奏闻。）
员外郎一人掌贡举及诸杂请之事。凡应举之人有谋略、（谓闲兵法。）才艺、（谓有勇技。）平射、（谓善能令矢发平直。十发五中，五居其次为上第；三中，七居其次为下第。）筒射，（谓善及远而中。十发四中，六居其次为上第，三中，七居其次为下第；不及此者为不第。）皆待命以举，非有常也。若州、府岁贡，皆孟冬随朝集使以至省，勘责文状而引试焉；亦舆计科偕。有二科：一曰平射，（试射长垛。三十发不出第三院为第。二曰武举。其试用有七：一曰射长垛；（人中院为上，入次院为次上，入外院为次。）二曰骑射；发而并中为上，或中或不中为次上，总不中为次。）三曰马枪；三板、四板为上，二板为次上，一板及不中为次。四曰步射，射草人；（中者为次上，虽中而不法、虽法而不中者为次。）五曰材貌；（以身长六尺已上者为次上，已下为次。）六曰言语；（有神彩，堪统领者为次上，无者为次。）七曰举重，（谓翘阅。率以五次上为第。）皆试其高第者以奏闻其科第之优劣，（谓平射、筒射之上第者，前资、见任见选，听减一次上，舆官，勋。散。卫官、五品已上官子孙，帖仗二年而选。次第者，其应选则据资优与处分，应帖仗则三年而选。庶人之上第亦帖仗，其年比次第；庶人次第，又加二年。武贡之第者，勋官五品已上并三卫执仗、乘，若品子年考已满者，并放选；勋官六品巳上并应宿卫人及品子五考已上者，并授散官，谓 军士战官 ；余并帖仗然后授散官。）勋、获之等级，（谓军士战功之等级。若牢城苦战第一等，酬勋三转，第二、第三等差减一转。凡破城、阵，以少击多为 上阵 ，数略相当为 中阵 ，以多击少为 下阵 ，转倍以上为 多少 。常据贼数以十分率之，杀获四分已上为 上获 ，二分已上为 中获 ，一分已上为 下获 。凡上阵上获第一等酬勋五转，上阵中获、中阵上获第一等酬勋四转，上阵下获、中阵中获、下阵上获第一等酬勋三转；其第二、第三等各递降一转。中阵下获、下阵中获第一等酬勋两转，第二、第三等并下阵下获各酬勋一转。其虽破城、阵，杀获不成分者，三等阵各酬勋一转。其跳荡、降功不在限。凡临阵对寇，矢石未交，先锋挺人，贼徒因而破者为跳荡；其次先锋受降者为降功。凡酬功者，见任、前资、常选为上资，文。武散官、卫官、勋官五品已上为次资，五品子。孙、上柱国。柱国子、勋官六品已下、诸色有番考人为下资，白丁、卫士、杂色人为无资。凡跳荡人，上资加两阶，即优与处分，应入三品、五品，不限官考；次资即优与处分；下资优与处分；无賫稍优与处分。其殊功第一等，上资加一阶，优与处分，应入三品、五品，减四考；次资优与处分；下资稍优与处分；无资放选。殊功第二等，上资优与处分，次资稍优与处分，下资放选，无资常勋外加三转。殊功第三等，上资稍优与处分，次资放选，下资应简日放选，无资常勋外加两转。若破国王胜，事愈常格，或斩将搴旗，功效尤异，虽不合格，并委军将临时录奏。）皆审其实而授叙焉。员外郎一人掌选院，谓之南曹。每岁，选人有解状、簿书、资历、考课，必由之以，其实，乃上三铨，进甲则署焉。
职方郎中一人，从五品上；（《周礼》夏官有职方氏中大夫之职，掌天下之地图，主四方之职贡，职方郎中之任也。后周依《周官》。隋开皇初，始置职方侍郎一人；炀帝曰职方郎。武德三年加 中 字。至龙朔二年，改为司城大夫；成亨元年复故。）员外郎一人，从六品上；（《周礼》夏官有职方上士。俊周依《周官》。隋开皇六年置员外郎一人，炀帝改曰承务郎，皇朝为职方员外郎。龙朔、咸亨并随曹改复。）主事二人，从九口上。职方郎中、员外郎掌天下之地图及城隍、镇戍、烽侯之数，辨其邦国、都鄙之远迩及四夷之归化者。凡地图委州府三年一造，与板籍偕上省。其外夷每有番官到京，委鸿胪讯其人本国山川、风土，为图以奏焉，副上於省。其五方之区域，都鄙之废置，疆场之争讼者，举而正之。凡天下之上镇二十，中镇九十，下镇一百三十有五；上戍十有一，中戍八十有六，下戍二百三十有五。凡烽候所置，大率相去三十里，（若有山冈隔绝，须逐便安置，得相望见，不必要限三十里。）其逼边境者，筑城以置之。每烽置帅一人、副一人。（其放烽有一炬、二炬、三炬、四炬者，随贼多少而为差焉。旧关内、京畿、河东、河北皆置烽。开元二十五年敕以边隅无事，寰宇安，内地置烽，诚为非要，量停近旬烽二百六十所，计烽帅等一千三百八十八人。）凡州、县城门及仓库门须守当者，取中男及残疾人均为番第以充，而免其徭赋焉。（若修理廨宇及园感厨，亦听量使。）
驾部郎中一人，从五品上；（《周礼》夏官属有舆司马之职，盖驾部之任也。魏氏始置驾部郎曹，历晋、宋、齐、后魏、北齐并为驾部郎中，梁、陈为驾部侍郎。后周夏官府有驾部中大夫一人，隋文帝改为驾部侍郎，炀帝曰驾部郎。宋、齐左民尚书领驾部，梁、陈左民部尚书领驾部，后魏、北齐殿中尚书领驾部，隋则兵部领焉，皇朝因之。武德三年加 中 字。龙朔二年改曰司舆大夫，咸亨元年复故。）员外郎一人，从六品上；（《周礼》夏官卿有舆司马上士，后周夏官府小驾部上士一人，盖驾部员外郎之任也。隋开皇六年置，炀帝改曰承务郎，皇朝为驾部员外郎。龙朔、咸亨并随曹改复。）主事三人，从九品上。驾部郎中、员外郎掌邦国之舆辇、车乘，及天下之传、驿、厩、牧官私马。牛。维畜之簿籍，辨其出入阑逸之政令，司其名数。凡三十里一驿，天下凡一千六百三十有九所。（二百六十所水驿，一千二百九十七所陆驿，八十六所水陆相兼。若地势险阻及须依水草，不必三十里。每驿皆置驿长一人，量驿之闲要以定其马数：都亭七十五疋，诸道之第一等减都亭之十五，第二、第三皆以十五为差，第四减十二，第五减六，第六减四，其马官给。有山阪险峻之处及江南、岭南暑湿不宜大马处，兼置蜀马。凡水驿亦量事闲要以置船，事繁者每驿四只，闲者三只，更闲者二只。凡马三名给丁一人，船一给丁三人。凡驿皆给钱以资之，什物并皆为市。凡乘驿者，在京於门下给券，在外於留守及诸军、州给券。若乘驿经留守及五军都督府过者，长官押暑；若不应给者，随即停之。）而监、牧六十有五焉，皆分使而统之。（南使十五监，西使十六监，北使七监，东使九监，盐州使八监，岚州使三监，则厩牧及诸司马、牛、杂畜各隶於籍帐，以时受而藏之。）若畜养之宜，孳生之数，皆载於太仆之职。凡诸卫有承直之马，（诸卫每日置承直马八十疋，以备杂使。诸卫官、诸州、府马每月常差赴京、都为承直，诸府常备，其数其多。开元二十五年，敕以为天下无事，劳费颇烦，宜随京、都近便量留三千疋充扈从及街使乘直，余一切并停。）凡诸司有备运之车，（诸司皆置车、牛，以备递运之事。司农等车一千二十一乘，将作监三百四十五乘，殿中省尚乘局一百乘，少府监六十三乘，太常寺一十四乘，国子监二十乘，太仆寺一十乘，光禄寺二十乘，卫尉寺十乘，太府寺六乘，左、右卫各二乘，左、右骁卫各一乘，左、右武卫各一乘左、右威卫各一乘，左、右领军卫各一乘，左、右金吾卫各一乘，左、右监门卫各二乘，左、右羽林军各三乘，家令寺一百八十乘，仆寺二十六乘，左、右卫率府各一乘。牛皆倍之。其过倍者则充营田，不足者则单驾。开元二十二年，敕量减六百余头、乘。）皆审其制以定数焉。
库部郎中之一人。从五品上；（《周礼》夏官有司甲下大夫，为司戈盾、弓矢之长，各辨其物以待军事，今库部郎中之任也。魏氏始置库部郎曹，历晋、宋、齐、后魏、北齐并有库部郎中，梁、陈为侍郎。后周夏官府有武藏中大夫一人，隋文帝为库部侍郎，炀帝曰库部郎。宋、齐、梁、陈并都官尚书领库部，后魏、北齐度支尚书领，隋则兵部尚书领焉。武德三年加 中 字。龙朔二年改为司库大夫，咸亨元年复故。）员外郎一人，从六品上；（《周礼》夏官卿有司兵中士，后周有小武藏下大夫一人，盖今库部员外郎之任也。隋开皇六年置，炀帝改曰承务郎，皇朝为库部员外郎。龙朔、咸亨随曹改复。）主事二人，从九品上。库部郎中、员外郎掌邦国军州之戎器、仪仗，及冬至、元正之陈设，并祠祭、丧葬之羽仪，诸军州之甲仗，皆辨其出入之数，量其缮造之功，以分给焉。


左右金吾卫
大将军各一人将军二人长史一人录事参军事一人录事一人史二人仓曹参军事二人府二人史四人兵曹参军事二人府二人史五人骑曹参军事一人府二人史四人胄曹参军事一人府三人史三人亭长二人掌固四人司阶二人中候三人司戈五人执戟五人
左右翊中郎将府
中郎将各一人左郎将一人右郎将一人录事一人兵曹参军事一人府一人史二人校尉五人旅帅十人队正二十人副队正二十人左右街使各一人判官二人典二人
左右监门卫
大将军各一人将军二人中郎将四人长史一人录事参军事一人录事一人史二人兵曹参军事一人府三人史五人胄曹参军事一人府三人史四人亭长二人掌固二人监门校尉二百二十人直长六百八十人长人长上二十人直长长上二十人
左右千牛卫
大将军各一人将军一人中郎将二人长史一人录事参军事一人录事一人史二人兵曹参军事人府一人史二人胄曹参军事一人府一人史一人亭长二人掌固四人千牛备身十二人备身左右十二人备身一百人主仗一百五十人
左右羽林军
大将军各一人将军二人长史一人录事参军事一人录事一人史二人仓曹参军事一人府二人史四人兵曹参军事一人府二人史四人胄曹参军事一人府二人史四人亭长二人掌固四人司阶二人中候三人司戈五人执戟五人
左右翊中郎将府
中郎将各一人左郎将一人右郎将一人录事一人兵曹参军事一人府一人史二人校尉五人旅帅十人队正二十人副队正二十人
诸卫折冲都尉府每府折冲都尉一人左果毅都尉一人右果毅都尉一人别将一人长史一人录事一人史二人兵曹参军事一人府二人史三人校尉五人旅帅十人队正二十人副队正二十人
左、右金吾卫，大将军各一人，正三品；（《汉书百官表》： 中尉，秦官，掌徼巡京师。武帝太初元年更名执金吾，秩中二千石，有两丞、候、司马、千人。属官有中垒、寺互、武库、都船四令。丞。又式道左、右、中候及京、辅都尉皆属焉。 又后汉掌宫外及京师盗贼、水火，考按疑事；卫尉巡行宫中，执金吾徼巡宫外，相为表里，所以戒不虞也。汉末，魏武执政，复为中尉。晋、宋、齐、梁、陈并不置。后魏虽有中尉之职，改御史中丞名之。至后周，置武环率、武候率，各下大夫二人。至隋，置左、右武候府，各大将军一人、将军三人，掌车驾出入，先驱后殿；昼夜巡察，执捕奸非；烽候道路，水草所宜。巡狩师田，掌其营禁。大业三年，改为左、右候卫；四年，各增置察非掾二人，专纠弹之事。皇朝因之。龙朔二年，改为左、右金吾卫。）将军各二人，从三品。（皇朝因隋置三人，贞观中减置二人。）左、右金吾卫大将军。将军之职，掌宫中及京城昼夜巡警之法，以执御非违，凡翊府及同轨等五十府皆属焉。凡车驾出入，则率其属以清游队建白泽旗、朱雀旗以先驱，又以玄武队建玄武旗以后殿，余依卤簿之法以从。若巡狩师田，则执其左、右营卫之禁。凡翊卫翊府、同轨。宾图等五十府广骑、卫士应番上者，各配所职焉。（又置引驾三卫六十人，并于左、右卫取明闲队仗法用，兼能纠弹事者充，分为五番上下；仍于诸卫翊卫队正内取五人为主帅，番别配一人检校。又置引驾飞六十六人，于当卫简取越骑射者充，分为六番上下，番别置主帅一人。）
长史各一人，从六品上；录事参军事各一人，正八品上；仓曹参军事各二人，正八品下；兵曹参军事各二人，正八品下；骑曹参军事各一人，正八品下；胄曹参军事各一人，正八品下。（隋左、右武候府有长史、录事。仓。兵。骑。铠等曹，皇朝因之。诸曹已具上说。）司阶各二人，正六品上；中候各三人，正七品下；司戈各五人，正八品下；执戟各五人，正九品下。长史掌判诸曹、翊府及同轨、宝图等五十府之事，阅其仪仗、兵马；凡文簿典职，廪料请给，番第上下，皆审其事而总制之。录事参军事掌所受翊府、外府及诸卫百司之事，以发付勾检。仓曹掌翊府、外府文官职员。兵曹掌翊府、外府武官职员。骑曹掌外府兵马杂畜簿帐及牧养之事。凡诸卫马承直配于金吾巡检游奕者，每月四十有五匹，皆季请其料，随以给之。胄曹掌诸曹、翊府及外府军戎器械，及其公廨兴造，决罚之事。凡大朝会行从，给青龙旗、六纛、槊之类于卫尉，事毕，本而归之。余同左、右卫。
翊府中郎将各一人，正四品下；左、右郎将各一人，正五品上。中郎将掌领府属，以督京城内左、右六街昼夜巡警之事；左、右郎将贰焉。余如左、右卫。
左、右监门卫，大将军各一人，正三品；（「汉、魏以来城门校尉之职也。隋置左、右监门府，各将军一人，有郎将二人、校尉。直长各三十人。炀帝改左、右监门卫将军为郎将。皇朝置大将军、郎将等员。龙朔二年，改府为卫。」）将军各二人，从三品；中郎将各四人，正四品下。（隋左、右监门府郎将四人，炀帝置二人，皇朝置四人。）左、右监门卫大将军。将军之职，掌诸门禁卫门籍之法。凡京司应以籍入宫殿门者，皆本司具其官爵、姓名，以移牒其门，（若流外官承脚色，并具其年纪、颜状。）以门司送于监门，勘同，然后听入。凡财物器用应入宫者，所由以籍傍取左监门将军判，门司检以入之；应出宫者，所由亦以籍傍取右监门将军判，门司检以出之。其籍月一换。若大驾行幸，则依卤簿之法，率其属于牙门之下以为监守。中郎将掌监诸门及巡警之法。凡宫殿门及城门皆左入右出。其监门官司检校者，听从便门出入。
长史各一人，从六品上；录事参军事各一人，正八品上；兵曹参军事各一人，正八品下；胄曹参军事各一人，正八品下。（隋左、右开府有长史、录事、兵曹等员，皇朝因之。胄曹已具上注。）长史掌判诸曹及诸禁门之事，以省其出入巡检，而司其籍傍；余如左、右卫。录事参军掌印发，勾检稽失。诸司籍傍押于监门者，印署而遣之。兵曹掌本卫文、武官之职簿。凡授上、解免、勋阶、考课、假使、禄赐主事，皆判而申牒之。胄曹掌军戎器械及承直马、公廨兴造、决罚；余同左、右卫。
左、右千牛卫，大将军各一人，正三品；（谢绰《宋拾遗录》有千牛刀，即入主防身刀也。后魏有千牛备身，本掌乘舆御刀，盖取庄子： 庖丁为文惠君解牛十九年，所割者数千牛，而刀刃若新发于硎石。 言此刀可以备身，因以名官。《后魏书》： 奚康生有勇力，以其子难为千牛备身。 又： 杨保，弘农人，为千牛备身。 北齐领左右府有领左右将军，亦统千牛备身，第六品下。隋左、右领左右府有大将军一人、将军二人，掌侍卫左右，供御兵仗。领千牛备身十二人，掌执千牛刀；备身左右十二人，掌供御弓箭；备身十六人，掌宿卫侍从。炀帝改为左、右备身郎将一人。直斋二人统之；有千牛左右、司射左右各一十六人，并正六品；有长史、录事参军等员。皇朝改为左、右千牛府。龙朔二年改为左、右奉宸卫，神龙元年寻改为千牛卫。）将军各一人，从三品；（北齐领左右府有领左右将军一人，隋左、右领左右府有将军二人，皇朝减一人。）中郎将各二人，正四品下。（北齐有左右备身正、副都督，并四品上。隋炀帝置备身郎将一人，皇朝置中郎将各二人也。）左、右千牛卫大将军。将军之职，掌宫殿侍卫及供御之仪仗，而总其曹务。凡千牛备身、备身左右执弓箭以宿卫，主仗守戎服器物。凡受朝之日，则领备身左右升殿，而侍列于御座之左右。若亲射于射宫，则大将军、将军率其属以从。凡千牛备身。备身左右考课赐会及禄秩之升降，同京职事官之制。中郎将掌供奉侍卫，以贰将军及诸曹之务。凡千牛备身、备身左右以御刀仗升殿供奉者，皆大将军、将军率而领之，而中郎将佐其职。凡侍奉，禁横过座前者，禁对语及倾身与阶下人语者，禁摇头举手以相招召者。若有口敕，通事舍人承受传声于阶下不闻者，则中郎将宣告之。
长史各一人，从六品上；录事参军事各一人，正八品上；兵曹参军事各一人，正八品下；胄曹参军事各一人，正八品下；（隋左、右领左右府有长史以下等员，炀帝以兵曹为司兵、胄曹为司铠，皇朝改之。）千牛备身各十二人；备身左右各十二人；备身一百人；主仗一百五十人。（大唐改千牛左右曰千牛备身，初置备身、主仗。）长史掌判诸曹官吏之来务事。录事参军掌印发，勾检稽失。余如左、右卫。兵曹掌文、武官及千牛备身、备身左右之簿书，及其勋阶、考课、假使、禄俸事。胄曹掌甲仗之事。凡御仗之物二百一十有九，羽仪之物三百，自千牛以下各分而典掌之。其当上日，执御刀、御弓矢之外，仍量备弓箭以入宿。每月，主仗当上，则配其所职。若在行从，则兼骑曹之任。余同左、右卫。
左、右羽林军卫，大将军各一人，正三品；（汉置南、北军，掌卫京师。南军，若今诸卫也；北军，若今左、右羽林也。吕后崩，周勃以北军兵诛诸吕。至武帝，置羽林，掌送从，以次期门，名曰建章营骑，属光禄勋，置令、丞以领之。后更名羽林骑，兼象天有羽林星主车骑也；又云 为国羽翼，如林之盛 。以陇西、汉阳、安定、北地、西河、上郡良家子便弓马者为之。取从军死事之子孙养羽林，官教以五兵，号为 羽林孤儿 。宣帝令中郎将、骑都尉监羽林，秩比二千石。光武以征伐之任劳苦者及五郡良家子以充之，父死，子代之；又简五营高手，别为左、右监，秩比六百石。魏羽林监品第五。晋光禄勋属官有羽林郎将、羽林左、右监，品第五，铜印、墨绶，武冠，绛朝服；其侍升殿，著尾冠，纱单衣。哀帝时，桓温执政，省羽林中郎将，唯置一监；宋高祖复置。初，江右领营兵；及过江，无复营兵。齐、梁、陈并有羽林监。后魏羽林监第六品下。北齐羽林监十五人，品同后魏。后周有左、右羽林率，各上士二人、中士二人，掌羽林之士。隋炀帝改左、右领军为左、右屯卫，所领兵为羽林。皇朝名武卫所领兵马羽林；又别置左、右屯营，各有大将军、将军等员，龙朔二年改为左、右羽林军，其名则历代之羽林也。）将军各二人，从三品。左、右羽林军大将军。将军之职，掌统领北衙禁兵之法令，而督摄左、右厢飞骑之仪仗，以统诸曹之职。若大朝会，则率其仪仗以周卫阶陛。若大驾行幸，则夹驰道而为内仗。（羽林禁兵旗帜、名数，秘莫得知，略之。）凡飞骑每月番上者，皆据其名历而配于所职。其飞骑仗或有敕上南衙者，则大将军、将军承墨敕白移于金吾引驾仗，引驾仗官与监门奏覆，又降墨敕，后得入。长史各一人，从六品上；录事参军事各一人，正八品上；仓曹参军事各一人，正八品下；兵曹参军事各一人，正八品下；胄曹参军事各一人，正八品下；（隋有左、右屯卫，有长史已下等员，皇朝因之，为屯营。官名改更具上。）司阶各二人，正六品上；中候各三人，正七品下；司戈各五人，正八品下；执戟各五人，正九品下。长史掌判诸曹事。录事参军已下，职如左、右卫。凡飞骑宿卫，将军已下不得使其出外。若番上须兵士，则简闹、华越骑充；不足，取步骑；步骑不足，兼取诸州越骑。
翊府中郎将各一人，正四品下；左、右郎将各一人，正五品上。中郎将之职，掌领翊卫之属，以总北军宿卫主事；左、右郎将贰焉。余务同左、右卫。
诸府，折冲都尉各一人，（上府正四品上，中府从四品下，下府正五品下。周按井田之法而备军政。至秦，废井田，置郡县，尉为太守之贰而主兵。至汉，改曰都尉，凡武职多以尉为补。后汉省都尉。至隋，左。右卫、左。右武卫、左。右武侯各领军坊、乡团，以统戎卒。开皇初，又置骠骑将军府，每府有骠骑将军、车骑将军。大业三年，改置鹰扬府，每府改骠骑马鹰扬郎将，车骑为鹰扬副郎将；五年，又以鹰扬副郎将为鹰击郎将。皇朝武德初，因隋鹰扬府，依开皇旧名置。）左、右果毅都尉一人。（上府从五品下，中府正六品上，下府从六品下。贞观十年，因隋果毅郎将之名，改为果毅都尉。）诸府折冲都尉之职，掌领五校之属，以备宿卫，以从师役，总其戎具、资粮、差点、教习之法令。凡卫士三百人为一团，以校尉领之，以便习骑射者为越骑，余为步兵。其团十人为火，火备六驮之马。（初置为八，后改为六。）每岁十一月，以卫士帐上尚书，天下兵马之数以省闻。凡兵马在府，每岁季冬，折冲都尉率五校之属以教其军阵战斗之法。捉捕持更者，晨夜有行人必问，不应，则弹弓而向之；复不应，则旁射；又不应，则射之。昼以排门人远望，暮以持更人远听，有众而嚣，则告主帅。（垂拱中，以千二百人为上府，千人为中府，八百人为下府，赤县为赤府，畿县为畿府。）左、右果毅都尉掌贰都尉。
别将一人，（上府正七品下，中府从七品上，下府从七品下。）长史一人，（上府正七品下，中府从七品上，下府从七品下。）兵曹参军事一人。（上府从八品下，中府正九品上，下府从九品下。」）材老弱少壮，各为之簿，以进退为。长史掌判兵事、仓储、车马、介胄之事，及其簿书、会要之法。兵曹掌兵吏粮仓、公廨财物、田园课税之事，与其出入勾检之法。每月，簿番上卫士之数以上卫。每岁，簿录事及府、史、捉、□、品于补上年月、姓名，以上于州，申考功、兵部。


南岳下十世汾阳昭禅师法嗣石霜楚圆禅师潭州石霜楚圆慈明禅师，全州李氏子。少为书生，年二十二，依湘山隐静寺出家。
其母有贤行，使之游方。闻汾阳道望，遂往谒焉。阳顾而默器之。经二年，未许入室。
每见必骂诟，或毁诋诸方，及有所训，皆流俗鄙事。一夕诉曰：
 自至法席已再夏，不蒙指示，但增世俗尘劳，念岁月飘忽，已事不明，失出家之利。 语未卒，阳熟视，骂曰： 是恶知识，敢裨贩我！ 怒举杖逐之。
师拟伸救，阳掩师口。
乃大悟曰： 是知临济道出常情。 服役七年，辞去，依唐明嵩禅师。嵩谓师曰：
 杨大年内翰知见高，入道稳实，子不可不见。 师乃往见大年。年问曰：
 对面不相识，千里却同风。 师曰： 近奉山门请。 年曰：
 真个脱空。 师曰： 前月离唐明。 年曰： 适来悔相问。 师曰：
 作家。 年便喝。师曰： 恰是。 年复喝。
师以手划一划。年吐舌曰： 真是龙象。 师曰： 是何言欤？ 年唤客司：
 点茶来，元来是屋里人。 师曰： 也不消得。 茶罢又问： 如何是上座为人一句？ 师曰： 切。 年曰：
 与么，则长裙新妇拖泥走。 师曰：
 谁得似内翰？ 年曰： 作家！作家！ 师曰： 放你二十棒。 年拊膝曰： 这里是甚么所在？ 师拍掌曰：
 也不得放过。 年大笑。又问： 记得唐明当时悟底因缘么？ 师曰：
 唐明问首山，如何是佛法的的大意？ 山曰： 楚王城畔，汝水东流。 年曰： 祇如此语，意旨如何？ 师曰：
 水上挂灯毬。 年曰：
 与么则孤负古人去也。 师曰： 内翰疑则别参。 年曰： 三脚虾蟆跳上天。 师曰： 一任跳。 年乃大笑。
馆于斋中，日夕质疑智证，因闻前言往行，恨见之晚。
朝中见驸马都尉李公遵勖曰： 近得一道人，真西河师子。 李曰： 我以拘文，不能就谒，柰何！
年默然，归语师曰： 李公佛法中人，闻道风远至，有愿见之心，政以法不得与侍从过从。
师于是黎明谒李公，公阅谒使童子问曰： 道得即与上座相见。 师曰：
 今日特来相看。 又令童子曰：
 碑文刊白字，当道种青松。 师曰： 不因今日节，余日定难逢。 童又出曰： 都尉言，与么则与上座相见去也。 师曰：
 脚头脚底。 公乃出，坐定问曰： 我闻西河有金毛狮子，是否？ 师曰： 甚么处得此消息？ 公便喝。师曰：
 野干鸣。 公又喝。师曰： 恰是。 公大笑。师辞，公问： 如何是上座临行一句？ 师曰： 好将息。 公曰： 何异诸方。 师曰： 都尉又作么生？ 公曰： 放上座二十棒。 师曰： 专为流通。 公又喝。师曰： 瞎。 公曰： 好去。 师应喏喏。自是往来杨李之门，以法为友。久之，辞还河东。年曰：
 有一语寄与唐明，得么？ 师曰： 明月照见夜行人。 年曰： 却不相当。 师曰： 更深犹自可，午后更愁人。 年曰：
 开宝寺前金刚，近日因甚么汗出？ 师曰： 知。 年曰： 上座临行，岂无为人底句？ 师曰： 重叠关山路。 年曰：
 与么则随上座去也。 师嘘一声。年曰： 真师子儿，大师子吼。 师曰： 放去又收来。 年曰： 适来失脚踏倒，又得家童扶起。 师曰： 有甚么了期？ 年大笑。
师还唐明，李公遣两僧讯师，师于书尾画双足，写来僧名以寄之。公作偈曰：
 黑毫千里余，金椁示双趺。人天浑莫测，珍重赤须胡。
师以母老，南归至瑞州，首众于洞山，时聪禅师居焉。先是，汾阳谓师曰：
 我遍参云门儿孙，特以未见聪为恨。
故师依止三年，乃游仰山。杨大年以书抵宜春太守黄宗旦，使请师出世说法。
守以南源致师，师不赴，旋特谒守愿行。守问其故？对曰： 始为让，今偶欲之耳。 守大贤之。
住后，上堂： 一切诸佛、及诸佛阿耨多罗三藐三菩提法，皆从此经出。
乃竖起拄杖曰：
 这个是南源拄杖子，阿那个是经？ 良久曰： 向下文长，付在来日。 喝一喝，下座，上堂，良久曰：
 无为无事人，犹是金锁难。 喝一喝，下座。问： 如何是佛？ 师曰：
 水出高原。 问： 如何是南源境？ 师曰：
 黄河九曲，水出昆仑。 曰： 如何是境中人？ 师曰： 随流人不顾，斫手望扶桑。 上堂： 云收雾卷，杲日当空。
不落明暗，如何通信？ 僧问： 山深觅不得时如何？ 师曰： 口能招祸。 问： 如何是佛法大意？ 师曰：
 洞庭湖里浪滔天。 问： 东涌西没时如何？ 师曰： 寻。 问： 夜静独行时如何？ 师曰： 三把茆。 问：
 宝剑未出匣时如何？ 师曰： 响。 曰： 出匣后如何？ 师嘘一声。
问： 闹中取静时如何？ 师曰： 头枕布袋。
问： 牛头未见四祖时如何？ 师曰： 堆堆地。 曰： 见后如何？ 师曰： 堆堆地。 问： 一得永得时如何？ 师曰： 抱石投河。 问： 仗镆剑，拟取师头时如何？ 师曰： 斩将去。 僧拟议，师便打。
师住三年，弃去谒神鼎諲禅师。
鼎，首山高第，望尊一时，衲子非人类精奇，无敢登其门者。住山三十年，门弟子气吞诸方。
师发长不剪，弊衣楚音，通谒称法侄，一众大笑。鼎遣童子问： 长老谁之嗣？ 师仰视屋曰： 亲见汾阳来！
鼎杖而出，顾见颀然。问曰： 汾州有西河师子，是否？ 师指其后，绝叫曰： 屋倒矣！
童子返走，鼎回顾相矍铄。师地坐，脱只履而视之。鼎老忘所问，又失师所在。师徐起整衣，且行且语曰：
 见面不如闻名。 遂去。鼎遣人追之不可。叹曰： 汾州乃有此儿邪？ 师自是名重丛林。
定林沙门本延有道行，雅为士大夫所信敬。鼎见延，称师知见可兴临济。
会道吾虚席，延白郡，请以师主之。法令整肃，亡躯为法者集焉。上堂： 先宝应曰： 第一句荐得，堪与祖佛为师。
第二句荐得，堪与人天为师。第三句荐得，自救不了。 道吾则不然：第一句荐得，和泥合水。
第二句荐得，无绳自缚。第三句荐得，四棱著地。 所以道，起也海晏河清，行人避路；住也乾坤失色，日月无光。汝辈向甚么处出气？如今还有出气者么？有即出来，对众出气看。如无，道吾为汝出气去也。
乃嘘一声，卓拄杖下座。
上堂： 道吾打鼓，四大部洲同参。拄杖横也挑括乾坤大地，钵盂覆也盖却恒沙世界。且问诸人向甚么处安身立命？若也知得，向北俱卢洲吃粥吃饭。若也不知，长连床上吃粥吃饭。
次住石霜，当解夏，谓众曰： 昨日作婴孩，今朝年已老。未明三八九，难踏古皇道。
手铄黄河乾，脚踢须弥倒，浮生梦幻身，人命夕难保。天堂并地狱，皆由心所造。南山北岭松，北岭南山草。一雨润无边，根苗壮枯槁。
五湖参学人，但问虚空讨。死脱夏天衫，生坡冬月袄。分明无事人，特地生烦恼。 喝一喝，下座。
上堂： 一喝分宾主，照用一时行。要会个中意，日午打三更。 遂喝一喝，曰： 且道是宾是主？
还有分得者么？若也分得，朝打三千，暮打八百。若也未能，老僧失利。
因同道相访。上堂：
 飒飒凉风景，同人访寂寥。煮茶山上水，烧鼎洞中樵。珍重！ 问： 达磨未来时如何？ 师曰： 长安夜夜家家月。
曰： 来后如何？ 师曰： 几处笙歌几处愁。 问： 一物不将来时如何？ 师曰： 槐木成林。 曰：
 四山火来时如何？ 师曰： 物逐人兴。 曰： 步步登高时如何？ 师曰： 云生足下。 问： 古人封白纸，意旨如何？
师曰： 家贫路富。 问： 如何是祖师西来意？ 师曰： 三日风，五日雨。 上堂：
 夫宗师者，夺贫子之衣珠，究达人之见处。若不如是，尽是和泥合水汉。
良久曰： 路逢剑客须呈剑，不是诗人莫献诗。
喝一喝。上堂： 我有一言，绝虑忘缘。巧说不得，祇要心传。更有一语，无过直举。且作么生是直举一句？ 良久，以拄杖画一画，喝一喝。问： 已事未明，以何为验？ 师曰： 玄沙曾见雪峰来。 曰：
 意旨如何？ 师曰： 一生不出岭。 问： 祖意教意，是同是别？ 师曰： 马有垂缰之报，犬有驙草之恩。 曰：
 与么则不别也。 师曰： 西天东土。 问： 如何是学人自己？ 师曰：
 打骨出髓。 上堂： 入水见长人。珍重！ 上堂： 面西行向东，北斗正离宫。道去何曾去，骑牛卧牧童。珍重！ 上堂： 春生夏长即不问，你诸人脚跟下一句作么生道？ 良久曰： 华光寺主。 便下座。上堂：
 药多病甚，网细鱼稠。 便下座。示众，以拄杖击禅床一下云： 大众还会么？不见道，一击忘所知，更不假修持。
诸方达道者，咸言上上机。香严恁么悟去，分明悟得如来禅，祖师禅未梦见在。
且道祖师禅有甚长处？若向言中取则，误赚后人，直饶棒下承当，辜负先圣。万法本闲，唯人自闹。所以山僧居福严，祇见福严境界，晏起早眠。有时云生碧嶂，月落寒潭，音声鸟飞鸣般若台前，娑罗花香散祝融峰畔。
把瘦筇，坐磐石，与五湖衲子时话玄微。
灰头土面住兴化，祇见兴化家风，迎来送去，门连城市，车马骈阗。渔唱潇湘，猿啼岳麓，丝竹歌谣，时时入耳。复与四海高人，日谈禅道，岁月都忘。
且道居深山、住城郭，还有优劣也无？试道看！ 良久云： 是处是慈氏，无门无善财。 问： 行脚不逢人时如何？ 师曰：
 钓丝绞水。 问： 寻枝摘叶即不问，如何是直截根源？ 师曰： 楖栗拄杖。 曰： 意旨如何？ 师曰： 行即肩挑云水衲，坐来安在掌中擎。 问： 既是护法善神，为甚么张弓架箭？ 师曰： 礼防君子。 问：
 如何是佛？ 师曰： 有钱使钱。 上堂： 祖师心印，一印印空，一印印水，一印印泥。如今还有印不著者么？
试向脚跟下，道将一句来。设你道得倜傥分明，第一不得行过衲僧门下，且道衲僧有甚么长处？ 良久曰：
 人王三寸铁，遍地是刀鎗。 喝一喝，卓拄杖下座。
上堂： 天已明，鼓已响。圣众臻，齐合掌，如今还有不合掌者么？有即尼乾欢喜，无则瞿昙恶发。
久立，珍重。 问： 磨砻三尺剑，去化不平人。师意如何？ 师曰： 好去。 僧曰： 点。 师曰： 你看。
僧拍手一下，归众。师曰： 了。
上堂： 北山南，南山北，日月双明天地黑。大海江河尽放光，逢著观音问弥勒。珍重！ 问：
 有理难伸时如何？ 师曰： 苦。 曰： 恁么则舌拄上齶也。 师嘘一声。僧曰： 将谓胡须赤。 师曰：
 梦见兴化脚跟么？ 示徒偈曰： 黑黑黑，道道道，明明明，得得得。
师室中插剑一口，以草鞋一对，水一盆，置在剑边。每见入室，即曰： 看！
看！ 有至剑边拟议者，师曰： 险丧身失命了也。 便喝出。师冬日牓僧堂，作此字： 几。 其下注曰： 若人识得，不离四威仪中。 首座见曰： 和尚今日放参。 师闻而笑之。宝元戊寅李都尉遣使邀师曰： 海内法友，唯师与杨大年耳。大年弃我而先，仆年来顿觉衰落，忍死以一见公。仍以书抵潭师，敦遣之。
师恻然与侍者舟而东下，舟中作偈曰：
 长江行不尽，帝里到何时？既得凉风便，休将橹棹施。 至京师，与李公会月余，而李公果殁。临终画一圆相，又作偈献师：
 世界无依，山河匪碍。大海微尘，须弥纳芥。拈起襆头，解下腰带。若觅死生，问取皮袋。 师曰：
 如何是本来佛性？ 公曰： 今日热如昨日。 随声便问师： 临行一句作么生？ 师曰：
 本来无罣碍，随处任方圆。 公曰： 晚来困倦。 更不答话。师曰：
 无佛处作佛。 公于是泊然而逝。仁宗皇帝尤留神空宗，闻李公之化，与师问答，加叹久之。师哭之恸，临圹而别。有旨赐官舟南归。中途谓侍者曰： 我忽得风痹疾。 视之口吻已喎斜，侍者以足顿地曰： 当柰何！平生呵佛骂祖，今乃尔。 师曰： 无忧，为汝正之。 以手整之如故。曰： 而今而后，不钝置汝。 后年正月五日示寂，寿五十四，腊三十二。
铭行实于兴化，塔全身于石霜。﹝续通鉴则平河东，在太平兴国己卯。
据佛运统纪，则师入灭于康定庚辰，以寿数逆而推之，则雍熙丁亥师始生，僧宝传所载，恐失考证。
﹞琅邪慧觉禅师滁州琅邪山慧觉广照禅师，西洛人也。父为衡阳太守，因疾倾丧。
师扶榇归洛，过澧阳药山古刹，宛若夙居。缘此出家，游方参问。得法汾阳，应缘滁水，与雪窦明觉同时唱道。
四方皆谓二甘露门，逮今淮南遗化如在。僧问： 如何是佛？ 师曰： 铜头铁额。 曰： 意旨如何？ 师曰： 鸟觜鱼腮。 上堂：
 奇哉十方佛，元是眼中花。欲识眼中花，元是十方佛。欲识十方佛，不是眼中花。欲识眼中花，不是十方佛。于此明得，过在十方佛。于此未明，声闻起舞，独觉临妆。珍重！ 僧问：
 阿难结集即不问，迦叶微笑事如何？ 师曰： 克时克节。 曰： 自从灵鹫分灯后，直至支那耀古今。 师曰： 点朱点漆。 问：
 如何是宾中宾？ 师曰： 手携书剑谒明君。 曰： 如何是宾中主？ 师曰： 卷起帘来无可睹。 曰：
 如何是主中宾？ 师曰： 三更过盂津。 曰： 如何是主中主？ 师曰：
 独坐镇寰宇。 问： 莲花未出水时如何？
师曰： 猫儿戴纸帽。 曰： 出水后如何？ 师曰： 狗子著靴行。 问： 拈椎竖拂即不问，瞬目扬眉事若何？ 师曰： 赵州曾见南泉来。 曰：
 学人未晓。 师曰： 今冬多雨雪，贫家争柰何！
上堂： 欲知常住身，当观烂坏体。欲知常住性，当观拄杖子。拄杖子吞却须弥，须弥吞却拄杖子。衲僧到这里，若也拟议，剑梁落膊输降款，铁作胸襟到海隅。 击禅床，下座。上堂：
 见闻觉知，俱为生死之因。见闻觉知，正是解脱之本。譬如师子反踯，南北东西且无定止。
汝等诸人，若也不会，且莫孤负释迦老子。吽。 上堂： 山僧今日为诸人说破，明眼衲僧莫去泥里打坐。珍重！ 上堂：
 天高莫测，地厚宁知？白云片片岭头飞，绿水潺潺涧下急。东涌西没一句即不问，你生前杀后一句作么生道？ 良久曰：
 时寒吃茶去。
上堂： 阿呵呵，是甚么？开口是，合口过。轻舟短棹泛波心，蓑衣箬笠从他破。咦！
上堂： 十方诸佛是个烂木橛，三贤十圣是个茅溷头筹子。汝等诸人来到这里作么？ 良久曰：
 欲得不招无间业，莫谤如来正法轮。 上堂： 剪除狂寇，扫荡搀枪，犹是功勋边事。君臣道合，海晏河清，犹是法身边事。作么生是衲僧本分事？ 良久曰： 透网金鳞犹滞水，回途石马出纱笼。
上堂： 承言须会宗，勿自立规矩。若人下得通方句，我当刎颈而谢之。 上堂：拈起拄杖曰：
 山僧有时一棒作个漫天网，打俊鹰快鹞。有时一棒作个布丝网，摝蚬捞虾。有时一棒作金毛师子，有时一棒作虾蟆蚯蚓。山僧打你一棒，且作么生商量？
你若缁素得出，不妨拄杖头上眼，开照四天下。
若也未然，从教立在古屏畔，待使丹青入画图。
上堂： 击水鱼头痛，穿林宿鸟惊。黄昏不击鼓，日午打三更。诸禅德既是日午，为甚却打三更？
良久曰： 昨见垂杨绿，今逢落叶黄。
上堂： 拄起拄杖，更无上上。放下拄杖，是何模样？
髑髅峰后即不问汝诸人，马镫里藏身一句作么生道？若道不得，拄杖子道去也。 卓一下，便归方丈。
上堂： 进前即死，退后即亡。不进不退，又落在无事之乡。何故？长安虽乐，不是久居。
上堂： 汝等诸人在我这里过夏，与你点出五般病：一、不得向万里无寸草处去。
二、不得孤峰独宿。三、不得张弓架箭。四、不得物外安身。五、不得滞于生杀。何故？一处有滞，自救难为。五处若通，方名导师。汝等诸人若到诸方，遇明眼作者，与我通个消息，贵得祖风不坠。若是常徒，即便寝息。
何故？裸形国里夸服饰，想君太煞不知时。
上堂： 山僧因看华严金师子章第九由心回转善成门，又释曰：如一尺之镜，纳重重之影象。
若然者道有也得，道无也得，道非亦得，道是亦得。虽然如是，更须知有拄杖头上一窍。
若也不会，拄杖子穿灯笼，入佛殿，撞著释迦，磕倒弥勒，露柱拊掌，呵呵大笑。你且道笑个甚么？ 卓拄杖下座。
上堂，拈拄杖曰： 盘山道向上一路滑，南院道壁立千仞崄，临济道石火电光钝。
琅邪有定乾坤底句，各各高著眼，高著眼。 卓拄杖下座。
大愚守芝禅师瑞州大愚山守芝禅师，才升座，僧问： 如何是和尚家风？
师曰： 一言出口，驷马难追。 问：
 如何是城里佛？ 师曰： 十字街头石幢子。 问： 不落三寸时如何？ 师曰： 乾三长，坤六短。 曰： 意旨如何？ 师曰： 切忌地盈虚。 问： 昔日灵山分半座，二师相见事如何？ 师曰： 记得么？ 僧良久，师打禅床一下，曰： 多年忘却也。 乃曰： 且住！且住！若向言中取则，句里明机，也似迷头认影。
若也举唱宗乘，大似一场寐语。虽然如是，官不容针，私通车马。放一线道，有个葛藤处。 遂敲禅床一下，曰：
 三世诸佛，尽皆头痛。且道大众，还有免得底么？若一人免得，无有是处。若免不得，海印发光。
师乃竖起拂子曰： 这个是印，那个是光？这个是光，那个是印？掣电之机，徒劳思。会么？
老僧说梦，且道梦见个甚么？南柯十更若不会，听取一颂：北斗挂须弥，杖头挑日月。林泉好商量，夏末秋风切。 珍重！ 问： 如何是祖师西来意？ 师曰： 天寒日短。 问： 心法无形，如何雕琢？ 师曰： 一丁两丁。 曰：
 未晓者如何领会？ 师曰： 透七透八。 上堂： 一击响玲珑，喧轰宇宙通。知音才侧耳，项羽过江东。与么会，恰认得驴鞍桥作阿爷下颔。 上堂： 大愚相接大雄孙，五湖云水竞头奔。
竞头奔，有何门，击箭宁知枯木存。枯木存，一年还曾两度春。两度春，帐里真珠撒与人。撒与人，思量也是慕西秦。 上堂： 竖穷三际，横遍十方，拈起也帝释心惊，放下也地神胆战。不拈不放，唤作甚么？ 自云： 虾蟆。
上堂： 三世诸佛不知有，狸奴白牯却知有。 乃拈起拂子云： 狸奴白牯总在这里放光动地，何谓如此两段不同？ 问： 如何是佛？
师曰： 锯解秤锤。 上堂，大众集定，乃曰：
 现成公案，也是打揲不办。 便下座。上堂： 大洋海底排班立，从头第二鬓毛斑。为甚么不道第一鬓毛斑？
要会么，金蕊银丝成玉露，高僧不坐凤凰台。 上堂众集，乃曰： 为众竭力，祸出私门。 便下座。上堂： 翠岩路崄巇，举步涉千溪。更有洪源水，滔滔在岭西。 击禅床，下座。
示众，擎起香合云： 明头合，暗头合。
道得天下横行，若道不得且合却。 下座。问： 如何是为人一句？ 师曰： 四角六张。 曰： 意旨如何？ 师曰： 八凹九凸。 上堂： 沙里无油事可哀，翠岩嚼饭餧婴孩。他时好恶知端的，始觉从前满面埃。 击禅床下座。
石霜法永禅师潭州石霜法永禅师，僧问： 如何是佛？ 师曰： 臂长衫袖短。 问： 如何是祖师西来意？ 师曰：
 布裤膝头穿。
法华全举禅师舒州法华院全举禅师，到公安远和尚处，安问： 作么生是伽蓝？ 师曰：
 深山藏独虎，浅草露群蛇。 曰： 作么生是伽蓝中人？ 师曰： 青松盖不得，黄叶岂能遮。 曰： 道甚么？ 师曰：
 少年玩尽天边月，潦倒扶桑没日头。 曰： 一句两句，云开月露。作么生？ 师曰： 照破佛祖。 到大愚芝和尚处，愚问： 古人见桃花意作么生？ 师曰： 曲不藏直。
曰： 那个且从，这个作么生？
师曰： 大街拾得金，四邻争得知？ 曰： 上座还知么？ 师曰： 路逢剑客须呈剑，不是诗人不献诗。 曰： 作家诗客！ 师曰： 一条红线两人牵。 曰： 玄沙道，谛当甚谛当，敢保老兄未彻在，又作么生？ 师曰：
 海枯终见底，人死不知心。 曰： 却是。 师曰： 楼阁凌云势，峰峦叠翠层。 到琅邪觉和尚处，邪问： 近离甚处？ 师曰： 两浙。 曰： 船来陆来？ 师曰： 船来。 曰：
 船在甚处？ 师曰： 步下。 曰： 不涉程途一句，作么生道？ 师以坐具摵一摵曰： 杜撰长老，如麻似粟。
拂袖而出。邪问侍者： 此是甚么人？ 者曰： 举上座。 邪曰： 莫是举师叔么？先师教我寻见伊。 遂下。旦过问上座： 莫是举师叔么？莫怪适来相触忤。 师便喝，复问： 长老何时到汾阳？ 邪曰： 某时到。
师曰： 我在浙江早闻你名，元来见解祇如此，何得名播寰宇？ 邪遂作礼曰： 某甲罪过。
师到杭州西庵，庵主曾见明招，主举颂曰： 绝顶西峰上，峻机谁敢当。超然凡圣外，瞥起两重光。
师曰： 如何是两重光？ 主曰： 月从东出，日向西没。 师曰： 庵主未见明招时如何？ 主曰： 满盏油难尽。 师曰： 见后如何？ 主曰： 多心易得乾。 住后，僧问： 如何是夺人不夺境？ 师曰： 白菊乍开重日暖，百年公子不逢春。 曰：
 如何是夺境不夺人？ 师曰： 大地绝消息，翛然独任真。 曰： 如何是人境两俱夺？ 师曰： 草荒人变色，凡圣两齐空。 曰： 如何是人境俱不夺？ 师曰： 清风与明月，野老笑相亲。
上堂： 释迦不出世，达磨不西来，佛法遍天下，谈玄口不开。 上堂：
 钟鸣鼓响，鹊噪鸦鸣。
为你诸人说般若、讲涅槃了也。诸人还信得及么？
观音菩萨向诸人面前作大神通；若信不及，却往他方救苦利生去也。 上堂：
 开口又成增语，不开口又成剩语。 乃曰： 金轮天子，草店家风别。 上堂：
 三世诸佛，口挂壁上。天下老和尚作么生措手？你诸人到诸方作么生举？
山僧恁么道，也是久日桦来唇。
喝一喝。上堂： 古者道，我若一向举扬宗教，法堂里草深一丈，不可为阇黎锁却僧堂门去也。
虽然如是，也是乌龟陆地弄尘行。 上堂： 语渐也返常合道，论顿也不留眹迹。直饶论其顿返其常，也是抑而为之。 问： 牛头未见四祖时，为甚么百鸟衔花献？ 师曰： 果熟猿兼重。 曰： 见后为甚么不衔花？ 师曰：
 林疏鸟不过。 问： 七星光彩天将晓，不犯皇风试道看。 师曰： 将军马蹄红。 曰： 错。
师便打，僧礼拜，展坐具始收。师曰： 一展一收，法法皆周。拟欲更问，著其来由。 遂问： 会么？ 僧曰： 不会。
师便打。芭蕉谷泉禅师南岳芭蕉庵大道谷泉禅师，泉州人也。受法汾阳，放荡湖湘，后省同参慈明禅师。明问：
 白云横谷口，道人何处来？ 师左右顾视，曰： 夜来何处火，烧出古人坟。 明曰： 未在更道。
师作虎声，明以坐具便摵，师接住，推明置禅床上，明却作虎声。师大笑曰：
 我见七十余员善知识，今日始遇作家。
师因倚遇上座来参，﹝遇后住法昌。﹞问： 庵主在么？ 师曰： 谁？
曰： 行脚僧。 师曰： 作甚么？ 曰： 礼拜庵主。 师曰： 恰值庵主不在。 曰： 你！ 师曰： 向道不在，说甚么你我。 拽棒趁出。遇次日再来，师又趁出。遇一日又来，问： 庵主在么？ 师曰： 谁？ 曰： 行脚僧。 揭帘便入。师拦胸扭住曰：
 我这里狼虎纵横，尿床鬼子，三回两度来讨甚么？ 曰： 人言庵主亲见汾阳来。 师解衣抖擞曰：
 你道我见汾阳有多少奇特？ 曰： 如何是庵中主？ 师曰： 入门须辨取。 曰： 莫祇这便是么？ 师曰： 赚却几多人？
曰： 前言何在？ 师曰： 听事不真，唤钟作瓮。 曰： 万法泯时全体现，君臣合处正中邪去也。 师曰：
 驴汉不会便休，乱统作么？ 曰： 未审客来将何祇待？ 师曰： 云门餬饼赵州茶。 曰：
 恁么则谢师供养去也。 师叱曰： 我这里火种也未有，早言谢供养。 师因大雪，作偈曰： 今朝甚好雪，纷纷如秋月。
文殊不出头，普贤呈丑拙。 慈明迁住福严，师又往省之。少留而还，作偈寄之曰： 相别而今又半年，不知谁共对谈禅。一般秀色湘山里，汝自匡徒我自眠。 明览笑而已。
龙华晓愚禅师蕲州黄梅龙华寺晓愚禅师，到五祖戒和尚处，祖问曰： 不落唇吻一句，作么生道？ 师曰： 老老大大，话头也不照顾。 祖便喝，师亦喝。祖拈棒，师拍手便出。祖召曰： 阇黎且住，话在。
师将坐具搭在肩上，更不回首。上堂： 摩腾入汉，已涉繁词。达磨西来，不守己分。山僧今日与么道，也是为他闲事长无明。
天圣皓泰禅师安吉州天圣皓泰禅师，到琅邪，邪问： 埋兵掉斗，未是作家。
匹马单鎗，便请相见。 师指邪曰：
 将头不猛，带累三军。 邪打师一坐具，师亦打邪一坐具。邪接住曰： 适来一坐具，是山僧令行，上座一坐具，落在甚么处？ 师曰： 伏惟尚飨。 邪拓开曰： 五更侵早起，更有夜行人。 师曰： 贼过后张弓。
邪曰： 且坐吃茶。 住后，僧问： 如何是佛？ 师曰： 黑漆圣僧。
曰： 如何是佛法大意？ 师曰： 看墙似土色。
龙潭智圆禅师唐州龙潭智圆禅师，辞汾阳，阳曰： 别无送路，与子一枝拄杖，一条手巾。 师曰：
 手巾和尚受用，拄杖即不消得。 阳曰： 汝但将去，有用处在。 师便收。阳曰： 又道不用。 师便喝。阳曰：
 已后不让临济。 师曰： 正令已行。 阳来日送出三门，乃问： 汝介山逢尉迟时如何？ 师曰： 一刀两段。 阳曰：
 彼现那吒，又作么生？ 师便拽拄杖，阳喝曰： 这回全体分付。 住后，僧问：
 承教有言，是真精进，是名真法。供养如来，如何是真法？ 师曰： 夜聚晓散。 问： 如何是龙潭剑？ 师曰： 触不得。 曰：
 用者如何？ 师曰： 白骨连山。 问： 昔日穷经，今日参禅，此理如何？ 师曰： 两彩一赛。 曰： 作么生领会？
师曰： 去后不留踪。 曰： 如何是佛？ 师曰： 火烧不燃。 问：
 古殿无佛时如何？ 师曰： 三门前合掌。
投子圆修禅师舒州投子圆修禅师，僧问： 达磨未来时如何？ 师曰： 出口入耳。 曰： 来后如何？ 师曰： 叉手并足。
太子道一禅师汾州太子院道一禅师，僧问： 如何是佛？ 师曰： 卖扇老婆手遮日。 问： 红轮未出时如何？ 师曰： 照烛分明。 曰： 出后如何？ 师曰： 捞天摸地。 问： 如何是学人亲切处？ 师曰： 慈母抱婴儿。 曰：
 如何是学人转身处？ 师曰： 街头巷尾。 曰： 如何是学人著力处？
师曰： 千斤担子两头摇。 问：
 古曲无音韵，如何和得齐？ 师曰： 三九二十七，篱头吹觱栗。 曰：
 宫商角徵非关妙，石人拊掌笑呵呵。 师曰： 同道方知。 叶县省禅师法嗣浮山法远禅师舒州浮山法远圆鉴禅师，郑州人也。投三交嵩和尚出家。幼为沙弥，见僧入室请问赵州庭柏因缘，嵩诘其僧，师傍有省。进具后，谒汾阳、叶县，皆蒙印可。
尝与达观颖薛大头七八辈游蜀，几遭横逆，师以智脱之。众以师晓吏事，故号远录公。开堂拈香曰： 汝海枯木上生花，别迎春色。 僧问：
 师唱谁家曲，宗风嗣阿谁？ 师曰： 八十翁翁辊绣毬。 曰： 恁么则一句迥然开祖胄，三玄戈甲振丛林。
师曰： 李陵元是汉朝臣。 问： 如何是佛？ 师曰： 大者如兄，小者如弟。 问： 如何是祖师西来意？ 师曰：
 平地起骨堆。 问： 祖师门下，壁立千仞。正令当行，十方坐断。和尚将何表示？ 师曰：
 寒猫不捉鼠。 曰： 莫便是为人处也无？ 师曰： 波斯不系腰。 问：
 新岁已临，旧岁何往？ 师曰：
 目前无异怪，不用贴钟馗。 曰： 毕竟如何？ 师曰： 将谓目前无。
僧以手画曰： 争柰这个何！ 师便打。师与王质待制论道，画一圆相，问曰： 一不得匹马单枪，二不得衣锦还乡，鹊不得喜，鸦不得殃，速道！
王罔措，师曰： 勘破了也。
上堂： 更莫论古话今，祇据目前事与你诸人定夺区分。 僧便问： 如何是目前事？ 师曰： 鼻孔。
曰： 如何是向上事？ 师曰： 眼睛。 欧阳文忠公闻师奇逸，造其室，未有以异之。与客，师坐其旁。
文忠遽收局，请因说法。师即令挝鼓升座，曰： 若论此事，如两家著相似，何谓也？敌手知音，当机不让。若是缀五饶三，又通一路始得。有一般底，祇解闭门作活，不会夺角冲关，硬节与虎口齐彰，局破后徒劳绰斡。所以道，肥边易得，瘦肚难求。思行则往往失粘，心而时时头撞。
休夸国手，谩说神仙。赢局输筹即不问，且道黑白未分时，一著落在甚么处？ 良久曰： 从来十九路，迷悟几多人。
文忠加叹，从容谓同僚曰：
 修初疑禅语为虚诞，今日见此老机缘，所得所造，非悟明于心地，安能有此妙旨哉！
上堂： 天得一以清，地得一以宁，君王得一以治天下。衲僧得一，祸患临身。 击禅床，下座。上堂： 诸佛出世，建立化门，不离三身智眼，亦如摩醯首罗三目。何故？
一只水泄不通，缁素难辨。
一只大地全开，十方通畅。一只高低一顾，万类齐瞻。虽然若是，本分衲僧陌路相逢，别具通天正眼始得。
所以道，三世诸佛不知有，狸奴白牯却知有。且道狸奴白牯知有个甚么事？
要会么？
深秋帘幕千家雨，落日楼台一笛风。
师暮年休于会圣岩，叙佛祖奥义，作九带曰：
 佛正法眼带，佛法藏带，理贯带，事贯带，理事纵横带，屈曲垂带，妙叶兼带，金针双锁带，平怀常实带。 学者既已传诵，师曰：
 若据圆极法门，本具十数，今此九带，已为诸人说了。更有一带，还见得么？若也见得亲切分明，却请出来，对众说看。说得分明，许汝通前九带圆明道眼。若见不亲切，说不相应，唯依吾语而为已解，则名谤法。诸人到此如何？
众无语，师叱之而去。
宝应法昭禅师汝州宝应院法昭演教禅师，僧问： 一言合道时如何？ 师曰： 七颠八倒。 曰： 学人礼拜。 师曰： 教休不肯休，直待雨淋头。 问： 大通智胜佛，十劫坐道场。佛法不现前，不得成佛道。
为甚么不得成佛道？ 师曰： 赤脚骑铁驴，直至海南居。 上堂： 十二时中，许你一时绝学，即是学佛法。
不见阿难多闻第一，却被迦叶摈出，不得结集。方知聪明博学，记持忆想，向外驰求，与灵觉心转没交涉。
五蕴壳中透脱不过，顺情生喜，违情生怒。盖覆深厚，自缠自缚，无有解脱。
流浪生死，六根为患。
众苦所逼，无自由分，而被妄心于中主宰。大丈夫儿早构取好！ 喝一喝，曰： 参。 上堂： 宝应门风险，入者丧全身。作么生是出身一句？若道不得，三十年后。
大乘慧果禅师唐州大乘山慧果禅师，僧问： 如何是从上来传底意？ 师曰：
 金盘拓出众人看。 问：
 拨尘见佛时如何？ 师曰： 拨尘即乖，见佛即错。 曰： 总不如是时如何？ 师曰： 错。 问： 如何是道？ 师曰：
 宽处宽，窄处窄。 曰： 如何是道中人？ 师曰： 苦处苦，乐处乐。
曰： 道与道中人相去多少？ 师曰：
 十万八千。 问： 如何是祖师西来意？ 师曰： 天晴日出。 曰：
 学人不会。 师曰： 雨下泥生。
神鼎諲禅师法嗣开圣宝情山主荆南府开圣宝情山主，僧问： 如何是开圣境？ 师曰： 三乌引路。 曰： 如何是境中人？ 师曰：
 二虎巡山。
妙智光云禅师天台山妙智寺光云禅师，僧问： 如何是祖师西来意？ 师曰：
 东篱黄菊。 曰： 意旨如何？ 师曰：
 九月重阳。 谷隐聪禅师法嗣金山昙颖禅师润州金山昙颖达观禅师，首谒大阳玄禅师，遂问： 洞山特设偏正君臣，意明何事？ 阳曰：
 父母未生时事。 师曰： 如何体会？ 阳曰： 夜半正明，天晓不露。
师罔然。遂谒谷隐，举前话，隐曰：
 大阳不道不是，祇是口门窄，满口说未尽。老僧即不然。 师问： 如何是父母未生时事？ 隐曰： 粪墼子。
师曰： 如何是夜半正明，天晓不露？ 隐曰： 牡丹花下睡猫儿。 师愈疑骇。一日普请，隐问： 今日运薪邪？ 师曰： 然。 隐曰： 云门问： 僧人般柴柴般人？
如何会？ 师无对。隐曰：
 此事如人学书，点画可效者工，否者拙，盖未能忘法耳。当笔忘手，手忘心，乃可也。 师于是默契。良久曰：
 如石头云，执事元是迷，契理亦非悟。 隐曰： 汝以为药语，为病语？
师曰： 是药语。 隐呵曰：
 汝以病为药，又安可哉？ 师曰： 事如函得盖，理如箭直锋妙，宁有加者？而犹以为病，实未喻旨。 隐曰：
 妙至是，亦祇名理事。祖师意旨，智识所不能到，矧事理能尽乎？故世尊云：理障碍正见知，事障续诸生死。
师恍如梦觉，曰： 如何受用？ 隐曰： 语不离窠臼，安能出盖缠？ 师叹曰： 才涉唇吻，便落意思。
尽是死门，终非活路。 住后，示众曰： 才涉唇吻，便落意思。尽是死门，俱非活路。直饶透脱，犹在沉沦。
莫教孤负平生，虚度此世。要得不孤负平生么？ 拈拄杖卓一下，曰： 须是莫被拄杖瞒始得。看看拄杖子，穿过你诸人髑髅，跳入你鼻孔里去也。 又卓一下。僧问：
 经文最初两字是甚么字？ 师曰： 以字。 曰： 有甚么交涉？ 师曰： 八字。 曰： 好赚人！ 师曰： 谤此经，故获罪如是。 问：
 一百二十斤铁枷，教阿谁担？ 师曰： 老僧。 曰： 自作自受。 师曰： 苦！苦！ 问： 和尚还曾念佛也无？ 师曰： 不曾念佛。
曰： 为甚么不念佛？ 师曰： 怕污人口。 上堂，众集定，首座出礼拜。师曰： 好好问著。 座低头。问话次，师曰：
 今日不答话。 便归方丈。
上堂： 山僧门庭别，已改诸方辙。为文殊拔出眼里楔，教普贤休嚼口中铁，劝人放开髂﹝［枯驾切］﹞蛇手，与汝斫却系驴橛。 驻意拟思量，喝曰： 捏捏参。 上堂： 山僧平生，意好相扑，祇是无人搭对。
今日且共首座搭对。 卷起袈裟，下座索首座相扑。座才出，师曰： 平地上吃交。 便归方丈。
上堂： 三世诸佛是奴婢，一大藏教是涕唾。 良久曰： 且道三世诸佛是谁奴婢？
乃将拂子画一画曰： 三世诸佛过这边，且道一大藏教是谁涕唾？ 师乃自唾一唾。上堂：
 秤锤井底忽然浮，老鼠多年变作牛。慧空见了拍手笑，三脚猢狲差异猴。
上堂： 五千教典，诸佛常谈。
八万尘劳，众生妙用，犹未是金刚眼睛在。如何是金刚眼睛？ 良久曰：
 瞎。 上堂，大众集定，有僧才出礼拜，师曰：
 欲识佛性义，当观时节因缘。 僧便问： 如何是时节因缘？ 师便下座。问： 如何是向去底人？ 师曰：
 从归青嶂里，不出白云来。 曰： 如何是却来底人？ 师曰： 自从游紫陌，谁肯隐青山？ 问： 如何是夺人不夺境？ 师曰： 家里已无回日信，路边空有望乡牌。 曰： 如何是夺境不夺人？
师曰：
 沧海尽教枯到底，青山直得碾为尘。 曰： 如何是人境两俱夺？ 师曰：
 天地尚空秦日月，山河不见汉君臣。 曰：
 如何是人境俱不夺？ 师曰： 莺啭千林花满地，客游三月草侵天。 问：
 如何有和尚家风？ 师曰： 伸手不见掌。 曰：
 忽遇仙陀客来，又作么生？ 师曰： 对面千里。 问： 师唱谁家曲，宗风嗣阿谁？ 师曰： 临济。 曰：
 恁么则谷隐的子也。 师曰： 德山。 问： 如何是长法身？ 师曰：
 拄杖六尺。 曰： 如何是短法身？ 师曰： 筭子三寸。 曰： 恁么则法身有二也。 师曰： 更有方圆在。 上堂：
 诸方钩又曲，饵又香，奔凑犹如蜂抱王。
因圣这里，钩又直，饵又无，犹如水底捺葫芦。 举拄杖作钓鱼势，曰：
 深水取鱼长信命，不曾将酒祭江神。 掷拄杖，下座。
洞庭慧月禅师苏州洞庭翠峰慧月禅师，僧问： 一花开五叶，结果自然成时如何？ 师曰： 脱却笼头，卸却角驮。
曰： 拶出虚空去，处处尽闻香。 师曰： 云愁闻鬼哭，雪压髑髅吟。
问： 和尚未见谷隐时一句作么生道？ 师曰： 步步登山远。 曰： 见后如何？ 师曰： 驱驱信马蹄。
仗锡修己禅师明州仗锡山修己禅师，与净山远公游。尝卓庵庐山佛手岩。
后至四明山心，独居十余载，虎豹为邻。尝曰： 羊肠鸟道无人到，寂寞云中一个人。 尔后道俗闻风而至，遂成禅林。僧问：
 如何是无缝塔？ 师曰： 四棱著地。 曰： 如何是塔中人？ 师曰：
 高枕无忧。 问： 如何是祖师西来意？ 师曰：
 舶船过海，赤脚回乡。 大乘德遵禅师唐州大乘山德遵禅师，问谷隐曰： 古人索火，意旨如何？
曰： 任他灭。 师曰： 灭后如何？ 曰：
 初三十一。 师曰： 恁么则好时节也。 曰： 汝见甚么道理？ 师曰：
 今日一场困。 隐便打。师乃有颂曰：
 索火之机实快哉，藏锋妙用少人猜。要会我师亲的旨，红炉火尽不添柴。
僧问：
 世界圆融一句，请师道。 师曰： 团团七尺余。 问： 如何是祖师西来意？ 师曰： 鼻大眼深。 上堂：
 上来又不问，下去又不疑。不知是不是，是即也大奇。 便下座。
竹园法显禅师荆南府竹园法显禅师，僧问： 如何是佛？ 师曰： 好手画不成。 问： 如何是道？ 师曰：
 交横十字。 曰： 如何是道中人？ 师曰： 往往不相识。 永福延照禅师彭州永福院延照禅师，僧问： 如何是彭州境？ 师曰： 人马合杂。 僧以手作拽弓势，师拈棒。
僧拟议，师便打。
景清居素禅师安吉州景清院居素禅师，僧问： 即此见闻非见闻，为甚么法身有三种病，二种光？ 师曰： 填凹就缺。 问： 承和尚有言，寰中天子，塞外将军令，如何是塞外将军令？ 师曰： 揭。 曰： 其中事如何？
师曰： 蹴。 曰： 莫便是和尚为人处也无？ 师弹指一下。问： 远远投师，乞师一接。 师曰：
 新罗人打鼓。 曰： 如何领会？ 师曰： 舶主未曾逢。 问： 如何是末上一句？ 师曰： 金刚树下。 曰：
 如何是末后一句？ 师曰： 拘尸城边。 曰： 向上更有事也无？ 师曰： 有。 曰： 如何是向上事？ 师曰：
 波旬拊掌呵呵笑，迦叶抬头不识人。
仁寿嗣珍禅师处州仁寿嗣珍禅师，僧问： 知师已得禅中旨，当阳一句为谁宣？ 师曰： 土鸡瓦犬。 曰：
 如何领会？ 师曰： 门前不与山童扫，任意松钗满路岐。 上堂： 明明无悟，有法即迷。日上无云，丽天普照。
眼中无翳，空本无花。无智人前，不得错举。参！
云门显钦禅师越州云门显钦禅师，上堂，良久曰： 好个话头，若到诸方，不得错举。 便下座。
永庆光普禅师果州永庆光普禅师，初问谷隐： 古人道，来日大悲院里有斋。
意旨如何？ 曰：
 日出隈阳坐，天寒不举头。 师入室次，隐曰： 适来因缘汝作么生会？
师曰： 会则途中受用，不会则世谛流布。 曰：
 未在更道。 师拂袖便出。住后，僧问： 如何是佛法大意？ 师曰：
 蜀地用镔铁。
驸马李遵勖居士驸马都尉李遵勖居士，谒谷隐，问出家事。隐以崔赵公问径山公案答之。
公于言下大悟，作偈曰： 学道须是铁汉，著手心头便判。直趣无上菩提，一切是非莫管。 公一日举坚上座送别，公问：
 近离上党，得届中都，方接尘谈，遽回虎锡。指云屏之翠峤，访雪岭之清流。
未审此处彼处，的的事作么生？ 座曰： 利剑拂开天地静，霜刀才举斗牛寒。 公曰： 恰值今日耳聩。 座曰： 一箭落双雕。 公曰：
 上座为甚么著草鞋睡？ 座以衣袖一拂，公低头曰： 今日可谓降伏也。
座曰： 普化出僧堂。
公临终时，膈胃躁热，有尼道坚谓曰： 众生见劫尽，大火所烧时，都尉切宜照管主人公。 公曰：
 大师与我煎一服药来。 坚无语。公曰： 这师姑药也不会煎得。 公与慈明问答罢，泊然而终。语见慈明传中。
英公夏竦居士英公夏竦居士，字子乔。自契机于谷隐，日与老衲游。偶上蓝溥禅师至，公问：
 百骸溃散时，那个是长老自家底？ 蓝曰： 前月二十离蔪阳。 公休去。
蓝却问： 百骸溃散时，那个是相公自家底？
公便喝。蓝曰： 喝则不无，毕竟那个是相公自家底？ 公对以偈曰： 休认风前第一机，太虚何处著思惟。山僧若要通消息，万里无云月上时。 蓝曰： 也是弄精魂。 广慧琏禅师法嗣华严道隆禅师东京华严道隆禅师，初参石门彻和尚，问曰：
 古者道，但得随处安闲，自然合他古辙。
虽有此语，疑心未歇时如何？ 门曰： 知有乃可随处安闲。如人在州县住，或闻或见，千奇百怪，他总将作寻当。
不知有而安闲，如人在村落住，有少声色则惊怪传说。 师于言下有省。
门尽授其洞上厥旨，后为广慧嗣。一日，福严承和尚问曰： 禅师亲见石门，如何却嗣广慧？ 师曰：
 我见广慧，渠欲剃发，使我擎凳子来。慧曰： 道者，我有凳子诗听取。
乃曰： 放下便平稳。 我时便肯伊。因叙在石门处所得。广慧曰：
 石门所示，如百味珍羞，祇是饱人不得。  师至和初游京，客景德寺，日纵观都市，归常二鼓。
一夕不得入，卧于门之下。仁宗皇帝梦至寺门，见龙蟠地，惊觉。
中夜遣中使视之，睹师热睡鼻鼾，撼之惊矍，问名归奏。帝闻名道隆，乃喜曰： 吉徵也。 明日召至便殿，问宗旨。师奏对详允，帝大悦。
后以偈句相酬唱，络绎于道，或入对留宿禁中，礼遇特厚，赐号应制明悟禅师。
皇佑间，诏大觉琏禅师于化成殿演法，召师问话，机锋迅捷，帝大悦，侍卫皆山呼。师即奏疏举琏自代，禁林待问，秘殿谭禅，乞归庐山。
帝览表不允。有旨：于曹门外建精舍延师，赐号华严禅院。开堂，僧问：
 如何是道？ 师曰：
 高高低低。 曰： 如何是道中人？ 师曰： 脚瘦草鞋宽。 师年八十余，示寂于盛暑。安坐七日，手足柔和。
全身塔于寺之东。
慧力慧南禅师临江军慧力慧南禅师，僧问： 师唱谁家曲，宗风嗣阿谁？
师曰：
 铁牛不吃栏边草，直上须弥顶上眠。 曰： 恁么则昔日汝阳亲得旨，临江今日大敷扬。 师曰： 礼拜了退。 问： 如何是佛？ 师曰： 头大尾小。 曰： 未晓玄言，乞师再指。 师曰： 眉长三尺二。 曰：
 恁么则人人皆顶戴，见者尽攒眉。
师长嘘一声，僧拍一拍便礼拜。师曰： 一任跳。
广慧德宣禅师汝州广慧德宣禅师，僧问： 祖祖相传传祖印，师今得法嗣何人？ 师曰： 仲氏吹埙，伯氏吹篪。 曰：
 恁么则广慧的子，首山亲孙也。 师曰： 椽里坐地，不打阇黎。
文公杨亿居士文公杨亿居士，字大年。幼举神婴，及壮负才名而未知有佛。
一日过同僚，见读金刚经，笑且罪之，彼读自若。公疑之曰： 是岂出孔孟之右乎？何佞甚！ 因阅数板，懵然始少敬信。
后会翰林李公维，勉令参问。及由秘书监出守汝州，首谒广慧。慧接见，公便问： 布鼓当轩击，谁是知音者？ 慧曰：
 来风深辨。 公曰： 恁么则禅客相逢祇弹指也。 慧曰： 君子何入。
公应 喏喏。 慧曰：
 草贼大败。 夜语次，慧曰： 秘监曾与甚人道话来？ 公曰： 某曾问云岩谅监寺： 两个大虫相咬时如何？
谅曰： 一合相。 某曰： 我祇管看。 未审恁么道还得么？ 慧曰：
 这里即不然。 公曰：
 请和尚别一转语。 慧以手作拽鼻势，曰： 这畜生更跳在。 公于言下脱然无疑。有偈曰： 八角磨盘空里走，金毛师子变作狗。拟欲将身北斗藏，应须合掌南辰后。
复抒其师承密证，寄李翰林曰：
 病夫夙以顽蠢，获受奖顾。预闻南宗之旨，久陪上国之游。动静咨询，周旋策发，俾其刳心之有诣，墙面之无惭者，诚出于席间床下矣。
矧又故安公大师每垂诱导，自双林灭影，只履西归，中心浩然，罔知所止。
仍岁沈痾，神虑迷恍，殆及小间，再辨方位。
又得云门谅公大士见顾蓬蒿，谅之旨趣，正与安公同辙，并自庐山云居归宗而来，皆是法眼之流裔。
去年假守兹郡，适会广慧禅伯，实承嗣南院念，念嗣风穴，穴嗣先南院，南院嗣兴化，兴化嗣临济，临济嗣黄檗，黄檗嗣百丈，丈嗣马祖，祖出让和尚，让即曹溪之长谪也。
斋中务简，退食之暇，或坐邀而至，或命驾从之。请扣无方，蒙滞顿释。半岁之后，旷然弗疑。
如忘忽记，如睡忽觉。平昔碍膺之物，嚗然自落。积劫未明之事，廓尔现前。
固亦决择之洞分，应接之无蹇矣。
重念先德，率多参寻。
如雪峰九上洞山，三到投子，遂嗣德山；临济得法于大愚，终承黄檗；云岩多蒙道吾训诱，乃为药山之子；丹霞亲承马祖印可，而终作石头之裔。在古多有，于理无嫌。病夫今继绍之缘，实属于广慧；而提激之自，良出于鳌峰也。欣幸！欣幸！
公问广慧曰： 承和尚有言，一切罪业，皆因财宝所生，劝人疏于财利。况南阎浮提众生，以财为命，邦国以财聚人，教中有财法二施，何得劝人疏财乎？ 慧曰： 幡竿尖上铁龙头。 公曰： 海坛马子似驴大。 慧曰： 楚鸡不是丹山凤。 公曰： 佛灭二千岁，比丘少惭愧。 公置一百问，请广慧答。慧一一答回。公问李都尉曰：
 释迦六年苦行，成得甚么事？ 尉曰： 担折知柴重。 公因微恙，问环大师曰： 某今日忽违和，大师慈悲，如何医疗？ 环曰：
 丁香汤一碗。 公便作吐势，环曰： 恩爱成烦恼。 环为煎药次，公叫曰： 有贼！ 环下药于公前，叉手侧立。
公瞠目视之曰： 少丛林汉。 环拂袖而出。又一日，问曰： 某四大将欲离散，大师如何相救？ 环乃槌胸三下。公曰： 赖遇作家。 环曰： 几年学佛法，俗气犹未除。 公曰： 祸不单行。 环作嘘嘘声。
公书偈遗李都尉曰： 沤生与沤灭，二法本来齐。欲识真归处，赵州东院西。 尉见遂曰： 泰山庙里卖纸钱。
尉即至，公已逝矣。
南岳下十一世石霜圆禅师法嗣翠岩可真禅师洪州翠岩可真禅师，福州人也。
尝参慈明，因之金銮同善侍者坐夏。
善乃慈明高第，道吾真、杨岐会皆推伏之。师自负亲见慈明，天下无可意者。
善与语，知其未彻，笑之。一日山行，举论锋发。
善拈一片瓦砾，置磐石上，曰： 若向这里下得一转语，许你亲见慈明。
师左右视，拟对之。善叱曰：
 伫思停机，情识未透，何曾梦见？ 师自愧悚，即还石霜。慈明见来，叱曰：
 本色行脚人，必知时节，有甚急事，夏未了早已至此？ 师泣曰： 被善兄毒心，终碍塞人，故来见和尚。 明遽问： 如何是佛法大意？ 师曰：
 无云生岭上，有月落波心。 明嗔目喝曰：头白齿豁，犹作这个见解，如何脱离生死？
师悚然，求指示。 明曰： 汝问我。 师理前语问之。明震声曰： 无云生岭上，有月落波心。 师于言下大悟。
师爽气逸出，机辩迅捷，丛林惮之。
住翠岩日，僧问： 如何是佛？ 师曰： 同坑无异土。 问： 如何是祖师西来意？ 师曰： 深耕浅种。
问： 如何是学人转身处？ 师曰： 一堵墙，百堵调。 曰： 如何是学人著力处？ 师曰：
 千日斫柴一日烧。 曰： 如何是学人亲切处？ 师曰： 浑家送上渡头船。 问： 利人一句，请师垂示？ 师曰：
 三脚虾蟆飞上天。 曰： 前村深雪里，昨夜一枝开。 师曰： 饥逢王膳不能飨。 问： 如何是道？ 师曰：
 出门便见。 曰： 如何是道中人？ 师曰： 担枷过状。 上堂： 先德道，此事如爆龟文，爆即成兆，不爆成钝。爆与不爆，直下便捏。上蓝即不然，无固无必，虚空走马，旱地行船，南山起云，北山下雨。 遂拈拄杖曰：
 拄杖子变作天大将军，巡历四天下。有守节不守节，有戒行无戒行，一时奏与天帝释。 乃喝一喝曰：
 丈夫自有冲天志，莫向如来行处行。 卓一下上堂，举龙牙颂曰： 学道如钻火，逢烟未可休。
直待金星现，归家始到头。 神鼎曰： 学道如钻火，逢烟即便休。莫待金星现，烧脚又烧头。 师曰：
 若论顿也，龙牙正在半途。若论渐也，神鼎犹少悟在。于此复且如何？诸仁者，今年多落叶，几处扫归家。 上堂：
 临阵抗敌，不惧生死者，将军之勇也。入山不惧虎兕者，猎人之勇也。入水不惧蛟龙者，渔人之勇也。
作么生是衲僧之勇？ 拈拄杖曰： 这个是拄杖子，拈得、把得、动得，三千大千世界，一时摇动；若拈不得，把不得，动不得，文殊自文殊，解脱自解脱。参！
上堂，举： 僧问巴陵： 如何是道？ 陵曰： 明眼人落井。 又问宝应：
 如何是道？ 应曰： 五凤楼前。 又问首山： 如何是道？ 山曰： 脚下深三尺。
此三转语，一句壁立千仞，一句陆地行船，一句宾主交参。诸人莫有拣得者么？出来道看。如无，且行罗汉慈，破结贼故。行菩萨慈，安众生故。
行如来慈，得如相故。 问： 如何是佛法大意？ 师曰： 五通贤圣。 曰： 学人不会。 师曰： 舌至梵天。
师将入灭，示疾甚劳苦。席蒿于地，转侧不少休。哲侍者垂泣曰： 平生诃佛骂祖，今何为乃尔？ 师熟视，诃曰：
 汝亦作此见解邪？ 即起趺坐，呼侍者烧香，烟起遂示寂。蒋山赞元禅师蒋山赞元觉海禅师，婺州义乌人。姓傅氏，乃大士之裔也。夙修种智，随愿示生。
父母感祥，闾里称异。三岁出家，七岁为僧。十五游方，远造石霜，升于丈室。慈明一见曰： 好好著槽厂。
师遂作驴鸣。明曰： 真法器耳。 俾为侍者。二十年中，运水般柴，不惮寒暑，悉己躬亲。
求道后出世苏台、天峰、龙华、白云，府帅请居志公道场，提纲宗要，机锋迅敏，解行相应，诸方推服。
丞相王公安石重师德望，特奏章服师号。公又坚辞鼎席，结庐定林山中，与师萧散林下，清谈终日。赠师颂曰：
 不与物违真道广，每随缘起自禅深。舌根已净谁能坏，足迹如空我得寻。
此亦明世希有事也。僧问：
 如何是和尚家风？ 师曰： 东壁打西壁。 曰： 客来如何祇待？ 师曰： 山上樵，井中水。 问： 如何是诸佛出身处？
师曰： 驴胎马腹。 问： 鲁祖面壁，意旨如何？ 师曰： 住持事繁。
问： 如何是大善知识？ 师曰：
 屠牛剥羊。 曰： 为甚么如此？ 师曰： 业在其中。 上堂： 这个若是，如虎戴角。这个若不是，唤作甚么？
良久曰： 餧驴餧马，珍重！ 元佑元年，师乃迁化。丞相王公恸哭于塔，赞师真曰： 贤哉人也！
行厉而容寂，知言而能默。誉荣弗喜，辱毁弗戚。弗矜弗克，人自称德。有缁有白，来自南北。
弗顺弗逆，弗抗弗抑。弗观汝华，唯食己实。孰其嗣之，我有遗则。 武泉山政禅师瑞州武泉山政禅师，僧问： 如何是佛法大意？ 师曰： 衣成人，水成田。 上堂：
 黄梅席上，海众千人。付法传衣，碓坊行者。是则红日西升，非则月轮东上。参！
双峰省回禅师南岳双峰寺省回禅师，上堂： 南番人泛船，塞北人摇橹。波斯入大唐，须弥山作舞。
是甚么说话？ 师元丰六年九月十七日净发，沐浴辞众。偈曰： 九十二光阴，分明对众说。远洞散寒云，幽度残月。 言讫坐逝。荼毗齿顶不坏，上有五色异光。大宁道宽禅师洪州大宁道宽禅师，僧问： 饮光正见，为甚么见拈花却微笑？ 师曰： 忍俊不禁。 问：
 丹霞烧木佛，院主为甚么眉须堕落？ 师曰： 贼不打贫儿家。 问：
 既是一真法界，为甚么却有千差万别？ 师曰：
 根深叶茂。 僧打圆相曰： 还出得这个也无？ 师曰： 弄巧成拙。
问： 如何是前三三，后三三？ 师曰：
 数九不到九。 问： 如何是佛法大意？ 师曰： 点茶须是百沸汤。
曰： 意旨如何？ 师曰：
 吃尽莫留滓。 有僧造师之室，问： 如何是露地白牛？ 师以火箸插火炉中，曰： 会么？ 曰： 不会。 师曰：
 头不欠，尾不剩。 师在同安日，时有僧问： 既是同安，为甚么却有病僧化去？ 师曰： 布施不如还却债。
上堂： 少林妙诀，古佛家风。应用随机，卷舒自在。如拳作掌，开合有时。
似水成沤，起灭无定。
动静俱显，语默全彰。万用自然，不劳心力。到这里唤作顺水放船，且道逆风举棹，谁是好手？ 良久曰：
 弄潮须是弄潮人。 喝一喝曰： 珍重！ 上堂： 无念为宗，无住为本。
真空为体，妙有为用。
所以道，尽大地是真空，遍法界是妙有。
且道是甚么人用得，四时运用，日月长明，法本不迁，道无方所，随缘自在，逐物升沈。此土他方，入凡入圣。虽然如是，且道入乡随俗一句作么生道？ 良久曰：
 西天梵语，此土唐言。
道吾悟真禅师潭州道吾悟真禅师，上堂： 古今日月，依旧山河。若明得去，十方薄伽梵，一路槃门。
若明不得，谤斯经故，获罪如是。 上堂： 师子儿哮吼，龙马驹跳。古佛镜中明，三山孤月皎。 遂作舞，下座。
上堂，举： 洞山道： 五台山上云蒸饭，佛殿阶前狗尿天。刹竿头上煎子，三个猢狲夜簸钱。
老僧即不然。三面狸奴脚踏月，两头白牯手拏烟。戴冠碧兔立庭柏，脱壳乌龟飞上天。
老僧葛藤尽被汝诸人觑破了也。洞山老人，甚是奇特。虽然如是，祇行得三步四步，且不过七跳八跳。且道讹在甚么处？老僧今日不惜眉毛，一时布施。 良久曰： 叮咛损君德，无言真有功，任从沧海变，终不为君通。 问： 凝然便会时如何？ 师曰： 老鼠尾上带研槌。 问： 如何是真如体？ 师曰： 夜叉屈膝眼睛黑。 曰： 如何是真如用？ 师曰： 金刚杵打铁山摧。 问： 如何是常照？ 师曰： 针锋上须弥。 曰： 如何是寂照？ 师曰： 眉毛里海水。 曰： 如何是本来照？ 师曰：
 草鞋里跳。 僧退，师曰：
 寂照常照本来照，草鞋底下常跳。更会针锋上须弥，眉毛中水常渺渺。
问： 如何是佛？ 师曰： 洞庭无盖。
上堂： 山前麦熟，庐陵米价，镇州萝卜，更有一般。 良久曰： 时挑野菜和根煮，旋斫生柴带叶烧。
上堂： 古人道，认著依前还不是，实难会。土宿颔下髭须多，波斯眼深鼻孔大。
甚奇怪，欻然透过新罗界。 问僧： 甚处来？ 曰： 堂中来。 师曰：
 圣僧道甚么？ 僧近前不审。师曰： 东家作驴，西家作马。 曰： 过在甚么处？ 师曰： 万里崖州。 师不安，僧问： 和尚近日尊位如何？ 师曰： 粥饭头不了事。 僧无语。师鸣指一下。
上堂： 普化明打暗打，布袋横撒竖撒，石室行者踏碓，因甚志却下脚。
问： 如何是第一玄？ 师曰：
 释尊光射阿难肩。 曰： 如何是第二玄？ 师曰： 孤轮众象攒。 曰：
 如何是第三玄？ 师曰：
 泣向枯桑泪涟涟。 曰： 如何是第一要？ 师曰： 最好精照。 曰：
 如何是第二要？ 师曰： 闪电乾坤光晃耀。
曰： 如何是第三要？ 师曰： 路夹青松老。 上堂，举： 僧问首山：
 如何是佛？ 山曰：
 新妇骑驴阿家牵。  师曰： 手提巴鼻脚踏尾，仰面看天听流水。天明送出路傍边，夜静还归茅屋里。
蒋山保心禅师蒋山保心禅师，僧问： 月未圆时如何？ 师曰： 顺数将去。 曰： 圆后如何？ 师曰： 倒数将来。 问：
 如何是吹毛剑？ 师曰： 黑漆露柱。 问： 声色两字如何透得？ 师曰： 一手吹，一手拍。
百丈惟政禅师洪州百丈惟政禅师，上堂：
 岩头和尚用三文钱索得个妻，祇解捞虾摝蚬，要且不解生男育女，直至如今，门风断绝。大众要识公妻么？百丈今日不惜唇吻，与你诸人注破：蓬鬓荆钗世所稀，布裙犹是嫁时衣。 僧问： 牛头未见四祖时，为甚么百鸟衔花献？ 师曰： 有钱千里通。 曰：
 见后为甚么不衔花？ 师曰： 无钱隔壁聋。 问： 达磨未来时如何？
师曰： 六六三十六。 曰： 来后如何？ 师曰： 九九八十一。 问： 如何是祖师西来意？ 师曰： 本耳树头生。 问：
 一切法是佛法，意旨如何？ 师曰：
 一重山下一重人。 问： 上行下学，未是作家。背楚投吴，方为达士。岂不是和尚语？ 师曰： 是。 曰：
 父财子用也。 师曰： 汝试用看。 僧拟议，师便打。上堂： 天台普请，人人知有，南岳游山，又作么生？会则灯笼笑你，不会有眼如盲。
香山蕴良禅师明州香山蕴良禅师，僧问： 如何是透法身句？ 师曰： 刹竿头上舞三台。 曰： 如何是接初机句？
师曰： 上大人。 曰： 如何是末后句？ 师曰： 双林树下。 问：
 如何是学人转身处？ 师曰： 磨坊里。
上堂，良久，呵呵大笑曰： 笑个甚么？笑他鸿鹄冲天飞，乌龟水底逐鱼儿。三个老婆六只奶，金刚背上烂如泥。呵呵呵，知不知，东村陈大耆。参！
南峰惟广禅师苏州南峰惟广禅师，上堂： 一问一答，如钟含响，似谷应声。
盖为事不获已，且于建化门中，放一线道。若据衲僧门下，天地悬殊，且道衲僧有甚么长处？ 良久曰： 尽日觅不得，有时还自来。咄！
大沩德乾禅师潭州大沩德乾禅师，僧问： 如何是祖师西来意？ 师曰：
 水从山上出。 曰： 意旨如何？ 师曰： 溪涧岂能留？ 乃曰： 山花似锦，文殊撞著眼睛；幽鸟绵蛮，观音塞却耳际。诸仁者更思量个甚么？
昨夜三更睡不著，翻身捉得普贤，贬向无生国里，一觉直至天明。今朝又得与诸人相见说梦。噫！
是甚么说话。 卓拄杖，下座。
灵山本言禅师全州灵山本言禅师，僧问： 如何是佛？ 师曰： 谁教汝恁么问？ 曰： 今日起动和尚也。 师曰：
 谢访及。
广法源禅师安吉州广法院源禅师，僧问： 如何是祖师西来意？ 师曰：
 砖头瓦片。 问： 闹中取静时如何？ 师曰： 冤不可结。 问： 如何是正法眼？ 师曰： 眉毛下。 曰：
 便与么会时如何？ 师曰： 瞳儿笑点头。 问： 如何是向上事？ 师曰： 日月星辰。 曰： 如何是向下事？ 师曰： 地狱镬汤。 问：
 万里无云时如何？ 师曰： 猢狲忍饿。 曰： 乞师拯济。 师曰：
 甚么火色。 问： 古人拈槌举拂，意旨如何？ 师曰： 白日无闲人。 曰： 如何承当？ 师曰： 如风过耳。 问： 握剑当胸时如何？ 师曰： 老鸦成队。 曰： 正是和尚见处。 师曰： 蛇穿鼻孔。 僧拂袖便出。师曰： 大众相逢。 问： 从上诸圣向甚么处行履？ 师曰：
 十字街头。 曰： 与么则败缺也。 师曰： 知你不到这田地。 曰： 到后如何？ 师曰： 家常茶饭。 问： 祖意教意，是同是别？ 师曰： 乾姜附子。 曰： 与么则不同也。
师曰： 冰片雪团。 上堂： 春雨微微，檐头水滴，闻声不悟，归堂面壁。 上堂： 若论大道，直教杼山无开口处。你诸人试开口看。 僧便问：
 如何是大道？ 师曰： 担不起。 曰： 为甚么担不起？ 师曰： 大道。 上堂： 若论此事，切莫道著。
道著即头角生。 有僧出曰： 头角生也。 师曰： 祸事。 曰： 某甲罪过。 师曰： 龙头蛇尾，伏惟珍重！
师元丰八年十月十二晚，忽书偈曰： 雪鬓霜髭九九年，半肩毳衲尽诸缘。
廓然笑指浮云散，玉兔流光照大千。
掷笔而寂。
灵隐德章禅师灵隐德章禅师，初住大相国寺西经藏院。
庆历八年九月一日，仁宗皇帝诏师于延春阁下斋，宣普照大师问： 如何是当机一句？ 师曰： 一言迥出青霄外，万仞峰前崄处行。 曰： 作么生是崄处行？
师便喝。曰： 皇帝面前，何得如此？ 师曰： 也不得放过。 明年又宣入内斋，复宣普照问：
 如何是夺人不夺境？ 师曰： 雷惊细草萌芽发，高山进步莫迟迟。 曰：
 如何是夺境不夺人？ 师曰：
 戴角披毛异，来往任纵横。 曰： 如何是人境雨俱夺？ 师曰： 出门天外迥，流山影不真。 曰： 如何是人境俱不夺？ 师曰：
 寒林无宿客，大海听龙吟。 后再宣入化成殿斋，宣守贤问： 斋筵大启，如何报答圣君？ 师曰：
 空中求鸟迹。 曰： 意旨如何？ 师曰： 水内觅鱼踪。 师进心珠歌曰： 心如意，心如意，任运随缘不相离。
但知莫向外边求，外边求，终不是，枉用工夫隐真理，识心珠，光耀日，秘藏深密无形质。
拈来掌内众人惊，二乘精进争能测。碧眼胡须指出，临机妙用何曾失？寻常切忌与人看，大地山河动岌岌。
师皇佑二年乞归山林养老。御批杭州灵隐寺住持，赐号明觉。
琅邪觉禅师法嗣定慧超信禅师苏州定慧院超信海印禅师，僧问： 如何是佛法的的大意？ 师曰： 湘源斑竹杖。 曰： 意旨如何？
师曰： 枝枝带泪痕。 问： 如何是第一句？ 师曰： 那吒忿怒。 曰： 如何是第二句？ 师曰： 衲僧罔措。
曰： 如何是第三句？ 师曰： 西天此土。 上堂： 泥蛇咬石鳖，露柱啾啾叫。须弥打一棒，阎老呵呵笑。
参！ 上堂： 若识般若，即被般若缚。若不识般若，亦被般若缚。
识与不识，拈放一边，却问诸人，如何是般若体？参堂去！ 上堂： 莺声阑，蝉声急，入水乌龟头不湿。
鹭鸶飞入芦花丛，雪月交辉俱不及。吽！
泐潭晓月禅师洪州泐潭晓月禅师，僧问： 修多罗教，如标月指，未审指个甚么？ 师曰： 请高著眼。 曰： 曙色未分人尽望，及乎天晓也寻常。 师曰： 年衰鬼弄人。 姜山方禅师越州姜山方禅师，僧问： 如何是不动尊？ 师曰： 单著布衫穿市过。 曰： 学人未晓。 师曰：
 骑驴踏破洞庭波。 曰： 透过三级浪，专听一声雷。 师曰： 伸手不见掌。 曰： 还许学人进向也无？ 师曰：
 踏地告虚空。 曰： 雷门之下，布鼓难鸣。 师曰： 八花毬子上，不用绣红旗。 曰：
 三十年后，此话大行。 师便打。问： 莲花未出水时如何？ 师曰：
 穿针嫌眼小。 曰： 出水后如何？ 师曰： 尽日展愁眉。
问： 如何是一尘入正受？ 师曰： 蛇衔老鼠尾。 曰： 如何是诸尘三昧起？ 师曰： 鳖咬钓鱼竿。 曰： 恁么则东西不辨，南北不分去也。 师曰： 堂前一碗夜明灯，帘外数茎青瘦竹。 问： 诸佛未出世时如何？
师曰： 不识酒望子。 曰： 出世后如何？ 师曰： 钓鱼船上赠三椎。
问： 如何是佛？ 师曰：
 留髭表丈夫。 问： 奔流度刃，疾焰过风，未审姜山门下还许借借也无？ 师曰： 天寒日短夜更长。 曰：
 锦帐绣鸳鸯，行人难得见。 师曰： 髑髅里面气冲天。 僧召和尚，师曰： 鸡头凤尾。 曰： 诺方泥里洗，诺，据义应作 诸 字。
姜山画将来。 师曰： 姜山今日为客，且望阇黎善传。虽然如是，不得放过。 便打。上堂：
 穿云不渡水，渡水不穿云。乾坤把定不把定，虚空放行不放行。横三竖四，乍离乍合，将长补短，即不问汝诸人，饭是米做一句，要且难道。 良久曰： 私事不得官酬。 上堂： 不是道得道不得，诸方尽把为奇特。
寒山烧火满头灰，笑骂丰干这老贼。
白鹿显端禅师福州白鹿山显端禅师，僧问： 如何是道？ 师曰： 九州百粤。 曰： 如何是道中人？ 师曰：
 乘肥衣锦。 问： 如何是大善知识？ 师曰： 持刀按剑。 曰： 为甚么如此？ 师曰： 礼防君子。 问： 如何是异类？ 师曰： 鸦巢生凤。 上堂： 摩腾入汉，肉上剜疮。僧会来吴，眼中添屑。达磨九年面壁，鬼魅之由。
二祖立雪求心，翻成不肖。汝等诸人到这里，如何吐露？若也道得，海上横行。若道不得，林间独卧。
以拄杖击禅床一下。问： 如何是无相佛？ 师曰： 滩头石师子。 曰：
 意旨如何？ 师曰： 有心江上住，不怕浪淘沙。 问： 凝然湛寂时如何？ 师曰： 不是阇黎安身立命处。 曰： 如何是学人安身立命处？
师曰： 云有出山势，水无投涧声。 问： 如何是教意？ 师曰： 楞伽会上。 曰： 如何是祖意？ 师曰： 熊耳山前。 曰： 教意祖意，相去几何？ 师曰： 寒松连翠竹，秋水对红莲。
琅邪智迁禅师滁州琅邪山智迁禅师，僧问： 如何是琅邪境？ 师曰： 松因有恨萧疏老，花为无情取次开。 曰：
 如何是境中人？ 师曰： 发长僧貌丑。 问： 如何是和尚为人句？
师曰： 眼前三尺雪。 曰： 莫便是也无？ 师曰： 脑后一枝花。 凉峰洞渊禅师泉州凉峰洞渊禅师，僧问： 如何是槃？ 师曰： 刀斫斧劈。 曰： 如何是解脱。 师曰：
 衫长裤短。 问： 诸圣不到处，师还知也无？ 师曰： 老来无力下禅床。 问： 离四句，绝百非时如何？ 师曰：
 柴门草自深。 问： 狗子还有佛性也无？ 师曰： 松直棘曲。 问：
 如何是佛？ 师曰： 金沙照影。 曰：
 如何是道？ 师曰： 玉女抛梭。 曰： 佛与道相去几何？ 师曰：
 龟毛长一丈，兔角长八尺。
真如方禅师真州真如院方禅师，参琅邪，唯看柏树子话。每入室，陈其所见，不容措词，常被喝出。忽一日大悟，直入方丈曰： 我会也。 琅邪曰： 汝作么生会？ 师曰：
 夜来床荐暖，一觉到天明。 琅邪可之。
兴教坦禅师宣州兴教院坦禅师，永嘉牛氏子。业打银，因淬砺瓶器有省。即出家，参琅邪，机语顿契。
后依天衣怀禅师，时住兴教，擢为第一座。衣受他请，欲闻州乞师继之。
时刁景纯学士守宛陵，衣恐刁涉外议，乃于观音前祝曰： 若坦首座道眼明白，堪任住持，愿示梦于刁学士。 刁夜梦牛在兴教法座上。
衣凌晨辞州，刁举所梦，衣大笑。刁问其故，衣曰： 坦首座姓牛，又属牛。
刁就座出帖请之，师受请升座。有雪窦化主省宗出，问： 诸佛未出世，人人鼻孔辽天。出世后为甚么杳无消息？ 师曰：
 鸡足峰前风悄然。 宗曰： 未在更道。 师曰： 大雪满长安。 宗曰：
 谁人知此意，令我忆南泉？
拂袖归众，更不礼拜。师曰： 新兴教今日失利。 便归方丈。今人请宗至，师曰：
 适来错祗对一转语，人天众前何不礼拜盖覆却？ 宗曰： 大丈夫膝下有黄金，争肯礼拜无眼长老？ 师曰： 我别有语在。
宗乃理前语，至 未在更道 处，师曰： 我有三十棒寄你打雪窦。 宗乃礼拜。
归宗可宣禅师江州归宗可宣禅师，汉州人也。壮为僧，即出峡依琅邪，一语忽投，群疑顿息。琅邪可之。
未几，令分座。净空居士郭功甫过门问道，与厚，及师领归宗，时功甫任南昌尉，俄郡守恚师不为礼，捃甚。
遂作书寄功甫曰： 某世缘尚有六年，奈州主抑逼，当弃余喘，托生公家，愿无见阻。 功甫阅书惊喜，且颔之。中夜，其妻梦间见师入其寝，失声曰： 此不是和尚来处。 功甫撼而问之，妻详以告。
呼灯取书示之，相笑不已。遂孕，及生，乃名宣老。期年记问如昔。至三岁，白云端禅师抵其家，始见之。曰：
 吾侄来也。 云曰： 与和尚相别几年？ 宣倒指曰： 四年矣。 ﹝盖与相别一年方死。﹞云曰： 甚处相别？ 曰：
 白莲庄上。 云曰： 以何为验？ 曰： 爹爹妈妈明日请和尚斋。 忽闻推车声，云问： 门外是甚么声？ 宣以手作推车势。云曰： 过后如何？ 曰： 平地两条沟。 果六周无疾而逝。
长水子璿讲师秀州长水子璿讲师，郡之嘉兴人也。自落诵楞严不辍。从洪敏法师讲至 动静二相，了然不生 ，有省。谓敏曰： 敲空击木，﹝木一作竹。﹞尚落筌蹄。举目扬眉，已成拟议。去此二途，方契斯旨。 敏拊而证之。然欲探禅源，罔知攸往。闻琅邪道重当世，即趋其席。值上堂次，出问：
 清净本然，云何忽生山河大地？ 琅邪凭陵答曰： 清净本然，云何忽生山河大地？ 师领悟，礼谢曰： 愿侍巾瓶。
琅邪谓曰： 汝宗不振久矣，宜厉志扶持，报佛恩德，勿以殊宗为介也。
乃如教，再拜以辞。
后住长水，承禀日顾众曰： 道非言象得，禅非拟议知。会意通宗，曾无别致。 由是二宗仰之。尝疏楞严等经，盛行于世。
大愚芝禅师法嗣云峰文悦禅师南岳云峰文悦禅师，南昌徐氏子。初造大愚，闻示众曰：
 大家相聚吃茎齑，若唤作一茎齑，入地狱如箭射。 便下座。师大骇，夜造方丈，愚问： 来何所求？ 师曰： 求心法。 愚曰： 法轮未转，食轮先转。后生趁色力健，何不为众乞食？我忍饥不暇，何暇为汝说禅乎？ 师不敢违。
未几，愚移翠岩，师纳疏罢，复过翠岩求指示。岩曰： 佛法未到烂却，雪寒宜为众乞炭。 师亦奉命，能事罢复造方丈。岩曰：
 堂司阙人，今以烦汝。 师受之不乐，恨岩不去心地。坐后架，桶箍忽散，自架堕落。
师忽然开悟，顿见岩用处。走搭伽梨，上寝堂。岩迎笑曰： 维那，且喜大事了毕。 师再拜，不及吐一辞而去。
服勤八年，后出世翠岩。时首座领众出迎，问曰： 德山宗乘即不问，如何是临济大用？ 师曰： 你甚处去来？ 座拟议，师便掌。座拟对，师喝曰： 领众归去！ 自是一众畏服。僧问： 如何是道？ 师曰： 路不拾遗。 曰： 如何是道中人？ 师曰：
 草贼大败。 僧礼拜，师嘘一声。
问： 万法归一，一归何所？ 师曰： 黄河九曲。 曰： 如何是第一句？ 师曰： 垂手过膝。 曰：
 如何是第二句？ 师曰： 万里崖州。 曰： 如何是第三句？ 师曰：
 粪箕扫帚。 问： 如何是深山岩崖佛法？ 师曰：
 猢狲倒上树。 问： 如何是衲衣下事？ 师曰： 皮里骨。 问： 不涉廉纤，请师速道。 师曰： 须弥山。
问： 如何是清净法身？ 师曰： 柴场荻草。 上堂： 语不离窠道，焉能出盖缠？
片云横谷口，迷却几人源。所以道，言无展事，语不投机，承言者丧，滞句者迷。汝等诸人，到这里凭何话会？ 良久曰：
 欲得不招无间业，莫谤如来正法轮。 上堂： 过去诸佛已灭，未来诸佛未生。正当今日，佛法委在翠岩。
放行则随机利物，把住则瓦解冰消。且道把住好，放行好？ 良久曰： 咄！
这野狐精。 击禅床下座。
上堂： 汝等诸人，与么上来，大似剌脑入胶盆。
与么下去，也是平地吃交，直饶不来不去，朝打三千，暮打八百。 上堂：
 道远乎哉？触事而真。圣远乎哉？体之则神。所以娑婆世界，以音声为佛事。
香积世界，以香饭为佛事。翠岩这里，祇于出入息内供养承事。过现未来，尘沙诸佛，无一空过者。
过现未来，尘沙诸佛，是翠岩侍者，无一不到。如一不到，三十拄杖。诸上座还会么？
将此深心奉尘刹，是则名为报佛恩。
上堂： 有情之本，依智海以为源；含识之流，总法身而为体。祇为情生智隔，想变体殊；达本情忘，知心体合。诸禅德会么？古佛与露柱相交，佛殿与灯笼斗额。若也不会，单重交拆。 上堂：
 竿木随身，逢场作戏。然虽如是，一手不独拍，众中莫有作家禅客，本分衲僧，出来共相唱和。有么？
时有僧出，礼拜，师曰： 依稀似曲才堪听，又被风吹别调中。 便下座。
上堂： 天明平旦，万事成办。北俱卢洲长粳米饭。 下座。上堂： 有佛处不得住，无佛处急走过。
你等诸人，横担拄杖，向甚么处行脚？ 良久曰： 东胜身洲持钵，西瞿耶尼吃饭。 上堂：
 假使心通无量时，历劫何曾异今日？且道今日事作么生？ 良久曰： 乌龟钻破壁。 上堂：
 见闻觉知无障碍，声香味触常三昧。衲僧道，会也，山是山，水是水，饥来吃饭，困来打睡。忽然须弥山跳入你鼻孔里，摩竭鱼穿你眼睛中，作么生商量？ 良久曰：
 参堂去！
上堂： 一刀两段，未称宗师。就下平高，固非作者。
翠岩到这里，口似匾担，你等诸人作么生商量？ 良久曰： 欲得不招无间业，莫谤如来正法轮。 上堂： 若见诸相非相，即山河大地，并无过咎。
诸上座终日著衣吃饭，未曾咬著一粒米，未曾挂著一缕丝，便能变大地作黄金，搅长河为酥酪。然虽如是，著衣吃饭即不无，衲僧门下汗臭气也未梦见在。 上堂：
 普贤行，文殊智，补陀岩上清风起，瞎驴趁队过新罗，吉獠舌头三千里。 上堂，拈起拄杖曰： 掌钵盂向香积世界，为甚么出身无路？
挑日月于拄杖头上，为甚么有眼如盲？直得风行草偃，响顺声和，无纤芥可留，犹是交争底法。
作么生是不交争底法？ 卓拄杖下座。
上堂： 临济先锋，放过一著，德山后令，且在一边。独露无私一句作么生道？ 良久曰：
 堪嗟楚下钟离昧。﹝音抹﹞ 以拂子击禅床，下座。上堂： 教中道，种种取舍，皆是轮回。
未出轮回而辨圆觉，彼圆觉性即同流转。若免轮回，无有是处？你等诸人，到这里且作么生辨圆觉？ 良久曰：
 荷叶团团团似镜，菱角尖尖尖似锥。 以拂击禅床。上堂： 古人道，山河石壁，不碍眼光。 师曰： 作么生是眼？ 拈拄杖打禅床一下，曰：
 须弥山百杂碎即不问，你且道娑竭罗龙王年多少？ 俗士问： 如何是佛？ 师曰： 著衣吃饭量家道。 曰：
 恁么则退身三步，叉手当胸去也。 师曰： 醉后添杯不如无。 小参，举百丈岁夜示众曰：
 你这一队后生，经律论固是不知，入众参禅禅又不会，腊月三十日，且作么生折合去！ 师曰： 灼然！诸禅德，去圣时遥，人心澹泊，看却今时丛林，更是不得所在之处，或聚徒三百五百，浩浩地祇以饭食丰浓、寮舍稳便为旺化。
中间孜孜为道者无一人。
设有十个五个，走上走下，半青半黄，会即总道我会，各各自谓握灵蛇之珠，孰肯知非；及乎挨拶鞭逼将来，直是万中无一。苦哉！苦哉！所谓般若丛林岁岁凋，无明荒草年年长。
就中今时后生，才入众来，便自端然拱手，受他别人供养，到处菜不择一茎，柴不般一束，十指不沾水，百事不干怀。虽则一期快意，争柰三涂累身。
岂不见教中道，宁以热铁缠身，不受信心人衣，宁以洋铜灌口，不受信心人食。上座若也是去，直饶变大地作黄金，搅长河为酥酪，供养上座，未为分外。
若也未是，至于滴水寸丝，便须披毛戴角，牵犁拽杷，偿他始得。不见祖师道，入道不通理，复身还信施。
此是决定底事，终不虚也。诸上座，光阴可惜，时不待人。莫待一朝眼光落地，缁田无一篑之功，铁围陷百刑之痛。莫言不道。珍重！
瑞光月禅师苏州瑞光月禅师，僧问： 俱胝一指，意旨如何？ 师曰： 月落三更穿市过。
洞山子圆禅师瑞州洞山子圆禅师，上堂，有僧出抛下坐具。师曰： 一钓便上。 僧提起坐具。师曰： 弄巧成拙。
僧曰： 自古无生曲，须是遇知音。 师曰： 波斯入唐土。 僧大笑归众。
石霜永禅师法嗣福严保宗禅师南岳福严保宗禅师，上堂： 世尊周行七步，举足全乖。目顾四方，触途成滞。
金襕授去，殃及儿孙。玉偈传来，挂人唇吻。风幡悟性，未离色尘。钵水投针，全成管见。祖师九年面壁，不见纤毫。
卢公六代传衣，图他小利。江西一喝，不解慎初。德峤全施，未知护末。南山鳖鼻，谩指踪由。
北院枯松，徒彰风彩。云门顾鉴，落二落三。临济全提，错七错八。若说君臣五位，直如纸马过江。
更推宾主交参，恰似泥人澡洗。独超象外，且非捉兔之鹰。混迹尘中，未是咬猪之狗。
何异趒坑堕堑，正是避溺投罝。如斯之解，正在常途。出格道人，如何话会？
岂不见陶潜俗子尚自睹事见机。
而今祖室子孙，不可皮下无血。 喝一喝。大阳如汉禅师郢州大阳如汉禅师，僧问： 如何是敲磕底句？ 师曰： 槛外竹摇风，惊起幽人睡。 曰：
 观音门大启也。 师曰： 师子咬人。 乃曰： 闻声悟道，失却观音眼睛。见色明心，昧了文殊巴鼻。一出一入，半开半合。泥牛昨夜游沧海，直至如今不见回。咄！
浮山远禅师法嗣净因道臻禅师东京净因院道臻净照禅师，僧问： 如何是佛？ 师曰： 朝装香，暮换水。 问： 如何是观音妙智力？
师曰： 河南犬吠，河北驴鸣。 上堂，拈拄杖曰： 楖栗木杖子，善能谈佛祖。聋人既得闻，哑人亦解语。
指白石为玉，点黄金为土。便恁么会去，他家未相许。不相许，莫莽卤。南街打鼓北街舞。
兴化仁岳禅师庐州兴化仁岳禅师，泉南人也。僧问： 如何是佛法大意？
师曰： 临济问黄檗。 曰： 学人不会。
师曰： 三回吃棒来。 问： 如何是和尚家风？ 师曰： 曲录禅床。
曰： 客来如何祇待？ 师曰： 拄杖子。
问： 一大藏教尽是名言，离此名言，如何指示？ 师曰： 癞马揩枯柳。
曰： 学人不会。 师曰：
 骆驼好吃盐。 曰： 毕竟如何？ 师曰： 铁鞭指处马空嘶。
玉泉谓芳禅师荆门军玉泉谓芳禅师，僧问： 从上诸圣，以何法示人？ 师拈起拄杖，僧曰： 学人不会。 师曰：
 两手分付。 僧拟议，师便打。定林惠琛禅师宿州定林惠琛禅师，僧问： 如何是道？ 师曰： 祇在目前。 僧曰： 为甚么不见？ 师曰： 瞎。
本觉若珠禅师秀州本觉若珠禅师，僧问： 如何是道？ 师举起拳，僧曰： 学人不会。 师曰： 拳头也不识。 上堂： 说佛说祖，埋没宗乘。举古谈今，淹留衲子。拨开上路，谁敢当头。齐立下风，不劳拈出。无星秤子，如何辨得斤两？若也辨得，须弥祇重半铢。若辨不得，拗折秤衡，向日本国与诸人相见。
华岩普孜禅师东京华严普孜禅师，僧问： 如何是宾中宾？ 师曰： 客路如天远。 曰： 如何是宾中主？ 师曰：
 侯门似海深。 曰： 如何是主中主？ 师曰： 寰中天子。 曰： 如何是主中宾？ 师曰： 塞外将军令。
乃曰： 宾中问主，互换机锋。主中问宾，同生同死。主中辨主，饮气吞声。宾中觅宾，白云万里。故句中无意，意在句中。于斯明得，一双孤雁扑地高飞。于斯未明，一对鸳鸯池边独立。
知音禅客，相共证明。影响异流，切须子细。 良久曰： 若是陶渊明，攒眉便归去。
清隐惟湜禅师南康军清隐院惟湜禅师，僧问： 如何是道？ 师曰： 斜街曲巷。 曰： 如何是道中人？ 师曰：
 百艺百穷。
衡岳奉能禅师潭州衡岳寺奉能禅师，上堂： 宗风才举，万里云收。法令若行，千峰寒色。须弥顶上，白浪滔天。
大海波中，红尘满地。应思黄梅昔日，少室当年，不能退己让人，遂使舂糠答志，断臂酬心。
何似衡岳这里，山畬粟米饭，一桶没盐羹。苦乐共住，随高就低。且不是南头买贵，北头卖贱。直教文殊稽首，迦叶攒眉，龙树马鸣吞声饮气。目连鹙子且不能为。为甚如此。谛观法王法，法王法如是。
宝应昭禅师法嗣琅邪方锐禅师滁州琅邪方锐禅师，上堂： 造化无生物之心，而物物自成。雨露非润物之意，而灵苗自荣。
所以药剂不食病自损，良师不亲而心自明。故知妙慧灵光，不从缘得。到这里方许你进步，琅邪与你别作个相见。还有么？若无，不可压良为贱。
兴阳希隐禅师郢州兴阳山希隐禅师，僧问： 如何是悬崖撒手底句？ 师曰：
 明月照幽谷。 曰：
 如何是绝后再苏底句？ 师曰： 白云生太虚。 曰： 恁么则樵夫出林丘，处处歌春色。 师曰： 是人道得。 上堂：
 了见不见，见了未了。路上行人，林间宿鸟。月里塔高十二层，天外星躔百杪。要会么？
手执夜明符，几个知天晓。参！
石门进禅师法嗣瑞岩智才禅师明州瑞岩智才禅师，僧问： 如何是截断众流句？ 师曰： 好。 曰： 如何是随波逐浪句？ 师曰：
 随。 曰： 如何是函盖乾坤句？ 师曰： 合。 曰： 三句蒙师指，如何辨古今？ 师曰： 向后不得错举。
上堂：
 天平等故常覆，地平等故常载，日月平等故四时常明，槃平等故圣凡不二，人心平等故高低无诤。 拈拄杖卓一下，曰： 诸禅者，这拄杖子昼夜为诸人说平等法门，还闻么？
若闻去，敢保诸人行脚事毕。若言不闻，亦许诸人顶门眼正。何故？是法平等，无有高下，是名阿耨多罗三藐三菩提。
良久，笑曰： 向下文长。
金山颖禅师法嗣普慈崇珍禅师润州普慈院崇珍禅师，僧问： 如何是普慈境？ 师曰： 出门便见鹤林山。 曰： 如何是境中人？
师曰： 入门便见珍长老。
瑞竹仲和禅师太平州瑞竹仲和禅师，僧问： 得坐披衣人尽委，向上宗乘事若何？ 师曰： 但知冰是水。 曰：
 更有事也无？ 师曰： 休问水成冰。 曰： 弄潮须是弄潮人。 师曰：
 这僧从浙中来。
金山怀贤禅师润州金山怀贤圆通禅师，僧问： 师扬宗旨，得法何人？ 师拈起拂子。僧曰：
 铁瓮城头曾印证，碧溪崖畔祖灯辉。 师拂一拂，曰： 听事不真，唤钟作瓮。 石佛显忠禅师越州石佛寺显忠祖印禅师，僧问： 如何是不动尊？ 师曰：
 热鏊上猢狲。 曰：
 如何是千百亿化身？ 师曰： 添香换水，点灯扫地。 曰： 如何是毗卢师法身主？ 师曰： 系马柱。 曰： 有甚么交涉？ 师曰： 缚杀这汉。 问： 会杀佛祖底始是作家。如何是杀佛祖底剑？
师曰： 不斩死汉。 曰：
 如何是和尚剑？ 师曰： 令不重行。 问： 如何是相生？ 师曰： 山河大地。 曰： 如何是想生？ 师曰： 兔子望月。
曰： 如何是流注生？ 师曰： 无间断。 曰： 如何是色空？ 师曰：
 五彩屏风。 上堂： 咄咄咄！
海底鱼龙尽枯竭，三脚虾蟆飞上天，脱壳乌龟火中活。 上堂： 点时不到，皂白十分。到时不点，和泥合水。
露柱跳入灯笼里，即且从他。汝眉毛因甚么却拖在脚跟下，直饶于此明得，也是猢狲戴席帽。
于此未明，何异曲穿靴。然虽如此，笑我者多，哂我者少。
净住居说禅师杭州净住院居说真净禅师，参达观，遂问曰： 某甲经论粗明，禅直不信，愿师决疑。 观曰：
 既不信禅，岂可明经？禅是经纲，经是禅网。提纲正网，了禅见经。 师曰： 为某甲说禅看。 观曰：
 向下文长。 师曰： 若恁么，经与禅乃一体。 观曰： 佛及祖非二心，如手搦拳，如拳搦手。
师因而有省，乃成偈曰： 二十余年用意猜，几番曾把此心灰。而今潦倒逢知己，李白元来是秀才。
西余拱辰禅师安吉州西余山拱辰禅师，上堂： 灵云见华，眼中著翳。玄沙蹙指，体上遭迍。
不如且恁么过时，自然身心安乐。 上堂： 理因事有，心逐境生。事境俱忘，千山万水。作么生得恰好去？ 良久曰：
 且莫剜肉成疮。 师有祖源通要三十卷行于世。
般若善端禅师苏州昆山般若寺善端禅师，僧问： 有生有灭，尽是常仪。无生无灭时如何？ 师曰： 昆仑著靴空中立。 曰： 莫便是为人处也无？ 师曰： 石女簪花火里眠。 曰： 大众证明。 师曰： 更看泥牛斗入海。
节使李端愿居士节使李端愿居士，儿时在馆舍，常阅禅书。
长虽婚宦，然笃志祖道，遂于后圃筑室类兰若，邀达观处之。朝夕咨参，至忘寝食。观一日视公曰： 非示现力，岂致尔哉？柰无个所入何！ 公问曰：
 天堂地狱，毕竟是有是无？请师明说。 观曰： 诸佛向无中说有，眼见空花。太尉就有里寻无，手抯水月。堪笑眼前见牢狱，不避心外闻天堂。欲生殊不知忻怖在心，善恶成境。太尉但了自心，自然无惑。 公曰： 心如何了？ 观曰： 善恶都莫思量。 公曰： 不思量后，心归何所？ 观曰： 且请太尉归宅。 公曰：
 祇如人死后，心归何所？ 观曰： 未知生，焉知死？ 公曰： 生则某已知之。 观曰： 生从何来？ 公罔措。
观起揕其胸曰： 祇在这里。更拟思量个甚么？ 公曰： 会得也。 观曰：
 作么生会？ 公曰：
 祇知贪程，不觉蹉路。 观拓开曰： 百年一梦，今朝方省。 既而说偈曰： 三十八岁，懵然无知。及其有知，何异无知。滔滔汴水，隐隐隋堤，师其归矣，箭浪东驰。
洞庭月禅师法嗣荐福院亮禅师苏州荐福亮禅师，僧问： 不假言诠，请师示诲。 师曰： 大众总见汝恁么问。 曰：
 莫祇这便是也无？ 师曰： 罕逢穿耳客。
仗锡己禅师法嗣黄岩保轩禅师台州黄岩保轩禅师，僧问： 不欲无言，略凭施设时如何？ 师曰： 知而故犯。 僧礼拜，师便打。
龙华岳禅师法嗣西余净端禅师安吉州西余师子净端禅师，本郡人也。姓丘氏。始见弄师子，发明心要，往见龙华，蒙印可。遂旋里。
合彩为师子皮，时被之，因号端师子。丞相章公慕其道，躬请开法吴山，化风盛播。
开堂日，僧官宣疏，至 推倒回头，趯翻不托。七轴之莲经未诵，一声之渔父先闻。 师止之。
遂登座拈香，祝圣罢，引声吟曰： 本是潇湘一钩客，自西自东自南北。
大众杂然称善。师顾笑曰： 谛观法王法，法王法如是。
便下座。上堂： 二月二，禅翁有何谓，春风触目百花开，公子王孙日日醺醺醉。
唯有殿前陈朝桧，不入时人意。禅家流祇这是莫思虑，坦然斋后一瓯茶，长连床上伸脚睡。咄！ 师到华亭，众请上堂：
 灵山师子，云间哮吼，佛法无可商量。不如打个筋斗。 便下座。问：
 羚羊未挂角时如何？ 师曰： 怕。 曰：
 既是善知识，因何却怕？ 师曰： 山僧不曾见恁么差异畜生。
南岳下十二世翠岩真禅师法嗣大沩慕哲禅师潭州大沩慕哲真如禅师，抚州临川闻氏子。僧问： 赵州庭柏意旨如何？ 师曰：
 夜来风色紧，狐客已先寒。 曰： 先师无此语，又作么生？ 师曰： 行人始知苦。 曰： 十载走红尘，今朝独露身。 师曰： 雪上加霜。 问： 如何是城里佛？ 师曰： 万人丛里不插标。 曰： 如何是村里佛？ 师曰： 泥猪疥狗。 曰：
 如何是山里佛？ 师曰： 绝人往还。 曰： 如何是教外别传底一句？
师曰： 翻译不出。 问：
 牛头未见四祖时如何？ 师曰： 寒毛卓竖。 曰： 见后如何？ 师曰：
 额头汗出。 上堂： 月生一，天地茫茫谁受屈。
月生二，东西南北没巴鼻。月生三，善财特地向南参。所以道，放行也怛萨舒光，把住也泥沙匿曜。
且道放行是？把住是？ 良久曰： 圆伊三点水，万物自尖新。 上堂：
 古佛道，昔于波罗奈转四谛法轮，堕坑落堑，今复转最妙无上大法轮，土上加泥。如今还有不历阶梯、独超物外者么？ 良久曰：
 出头天外看，谁是个中人？ 上堂： 阿剌剌是甚么？翻思当年破灶堕，杖子忽击著，方知孤负我。
以拄杖击香台一下曰： 堕！堕！ 上堂： 扪空追响，劳汝精神。梦觉觉非，复有何事？
德山老人在汝诸人眉毛眼睫上，诸人还觉么？若也觉去，梦觉觉非；若也未觉，扪空追响，终无了期。
直饶向这里倜傥分明，犹是梯山入贡。还有独超物外者么？ 良久曰： 且莫诈明头。 问： 大通智胜佛，十劫坐道场。
为甚么不得成佛道？ 师曰： 苦杀人。
上堂： 白云澹泞，水注沧溟。万法本闲，复有何事？所以道，也有权，也有实，也有照，也有用。
诸人到这里，如何履践？ 良久曰： 但有路可上，更高人也行。 上堂： 山僧本无积畜，且得粥足饭足，困来即便打眠，一任东卜西卜。 上堂：
 古者道，一释迦，二元和，三佛陀，自余是甚么碗脱丘。
慧光即不然，一释迦，二元和，三佛陀，总是碗脱丘，诸人还知慧光落处么？若也知去，许你具铁眼铜睛。
若也不知，莫谓几经风浪险，肩舟曾向五湖游。 上堂，拈起拄杖曰： 一尘才起，大地全收。 卓一下曰：
 妙喜世界百杂碎，且道不动如来即今在甚么处？若人识得，可谓不动步而登妙觉。若也未识，向诸人眉毛眼睫里槃去也。 又卓一下。上堂： 不用思而知，不用虑而解。庐陵米价高，镇州萝卜大。
上堂，拈起拄杖曰： 智海拄杖，或作金刚王宝剑，或作踞地师子，或作探竿影草，或不作拄杖用。诸人还相委悉么？
若也委悉去，如龙得水，似虎靠山，出没卷舒，纵横应用。如未相委，大似日中逃影。 上堂：
 十方同聚会，个个学无为。此是选佛场，心空及第归。慧光门下直拔超升，不历科目。
诸人既到这里，风云布地，牙爪已成，但欠雷声烧尾。如今为你诸人震忽雷去也。 以拄杖击禅床，下座。
师于绍圣二年十月八日，无疾说偈曰： 昨夜三更，风雷忽作。云散长空，前溪月落。 良久，别众趋寂。
阇维舍利斗许，大如豆。目睛齿爪不坏。门弟子分塔于京潭。西林崇奥禅师南岳西林崇奥禅师，僧问： 一问一答，宾主历然。不问不答，如何辨别？ 师曰： 坐底坐，立底立。
曰： 便恁么会时如何？ 师曰： 舌拄上齶。 僧礼拜，师曰： 不得讳却。
蒋山元禅师法嗣雪窦法雅禅师明州雪窦法雅禅师，僧问： 学人不问西来意，乞师方便指迷情。 师曰： 霹雳过头犹瞌睡。 曰：
 谢师答话。 师曰： 再三启口问何人？ 曰： 争奈学人未礼拜何！
师曰： 休钝置。
丞熙应悦禅师邵州丞熙应悦禅师，抚之宜黄戴氏子。上堂： 我宗无语句，徒劳寻露布。
现成公案已多端，那堪更涉他门户。觌面当机直下提，何用波吒受辛苦。咄！
双峰回禅师法嗣光国文赞禅师阆州光国文赞禅师，僧问： 不二之法，请师速道。 师曰： 领。 曰： 恁么则人人有分也。 师曰：
 了。 曰： 锦屏天下少，光国世间稀。 师曰： 退。
定慧信禅师法嗣穹窿智圆禅师苏州穹窿智圆禅师，上堂： 福臻不说禅，无事日高眠。有问祖师意，连擉两三拳。大众且道，为甚么如此？不合恼乱山僧睡。
云峰悦禅师法嗣寿宁齐晓禅师桂州寿宁齐晓禅师，上堂： 触目不会道，犹较些子。运足焉知路，错下名言。
诸仁者，山僧今日将错就错，汝等诸人，见有眼，闻有耳，嗅有鼻，味有舌，因甚么却不会？ 良久曰：
 武帝求仙不得仙，王乔端坐却升天。咄！ 僧问： 大众云臻，合谈何事？ 师曰： 波斯入闹市。 曰： 恁么则草偃风行去也。 师曰： 万里望乡关。
净因臻禅师法嗣长庆惠暹禅师福州长庆惠暹文慧禅师，僧问： 离上生之宝刹，登延圣之道场。如何是不动尊？ 师曰： 孤舟载明月。 曰： 忽遇橹棹俱停，又作么生？ 师曰： 渔人偏爱宿芦花。 问：
 长期进道西天，以蜡人为验，未审此间以何为验？ 师曰： 铁弹子。
曰： 意旨如何？ 师曰： 大底大，小底小。
栖胜继超禅师福州栖胜继超禅师，上堂，拈拄杖，良久曰： 三世诸佛，尽在这里跳。大众还会么？过去诸佛说了，未来诸佛未说，现在诸佛今说。敢问诸人，作么生是说底事？ 卓一下曰： 苏嚧苏嚧！ 兴化岳禅师法嗣兴化绍清禅师潭州兴化绍清禅师，上堂： 祖师门下，佛法不存。善法堂前，仁义休说。然虽如是，事无一向。
窃闻哀哀父母，生我劬劳。欲报深恩，昊天罔极。发肤身体，弗敢毁伤。此鲁仲尼之孝也。
轮转三界中，恩爱不能舍，弃恩入无为，真实报恩者。故我大觉世尊，雪山苦行，摩竭成道，往忉利天为母说法。
此释迦之孝也。得大解脱，运大神通，手擎金锡，掌拓龙盂，诣地狱门，卓然寻省，见其慈母，悲泣无量。
此目连之孝也。作么生是兴化之孝？ 良久曰：
 兴化今日不上天堂，不入地狱，于善法堂中、灯王座上，为母说法，以报劬劳。且道我母即今在其么处？ 乃曰： 我母生前足善缘，无劳问佛定生天。
人间上寿古今少，九十春秋减一年。 下座。 敢烦大众烧一炷香，以助山僧报孝。
既是山僧之母，为甚么却烦诸人烧香？不见道，东家人死，西家人助哀。 以手槌胸曰： 苍天！苍天！
玉泉芳禅师法嗣慧力善周禅师临江军慧力善周禅师，上堂： 辽天鹘，万重云，祇一突，是甚么？咄！ 师元佑元年十二月望日，沐浴净发，说偈曰： 山僧住瑞筠，未尝形言句。
七十三年来，七十三年去。 言毕而逝。五日后须发再生。
南岳下十三世大沩哲禅师法嗣智海道平禅师东京智海普融道平禅师，上堂：
 山僧不会佛法，为人总没来由。或时半开半合，或时全放全收。
还如万人丛里，冷地掉个石头，忽然打著一个，方知触处周流。 上堂：
 赵州有四门，门门通大道。
玉泉有四路，路路透长安。门门通大道，毕竟谁亲到？路路透长安，分明进步看。 拍膝一下曰：
 岁晚未归客，西风门外寒。 上堂，举盘山示众曰： 似地擎山，不知山之孤峻。如石含玉，不知玉之无瑕。
古人恁么说话，大似抱赃叫屈。智海门下，人人慷慨。生擒虎兕，活捉狞龙。
眼里著得须弥山，耳里著得大海水。 遂拈拄杖曰： 不是向人夸伎俩，丈夫标致合如斯。 卓拄杖，下座。
泐潭景祥禅师洪州泐潭景祥禅师，建昌南城傅氏子。僧问： 如何是祖师西来意？ 师曰： 十个指头八个丫。 问：
 我手何似佛手？ 师曰： 金难辨。 曰： 我脚何似驴脚？ 师曰：
 黄龙路险。 曰：
 人人有个生缘，如何是和尚生缘？ 师曰： 把定要津，不通凡圣。 中秋上堂： 灵山话，曹溪指，放过初生斫额底。
未问龙眠老古锥，昨夜三更转向西。
正当恁么时，有人问如何是月，向明暗未分处道得一句，便与古人共出一只手。如或未然，宝峰不免依模画样，应个时节。 乃打一圆相曰：
 清光万古复千古，岂止人间一夜看。 师室中问僧： 达磨西归，手只履。
当时何不两只都将去？ 曰： 此土也要留个消息。 师曰：
 一只脚在西天，一只脚在东土。著甚来由？ 僧无语。问僧： 唯一坚密身，一切尘中现。
如何是尘中现底身？ 僧指香炉曰： 这个是香炉。 师曰： 带累三世诸佛，生陷地狱。 僧罔措，师便打。
师不安次，有僧问： 和尚近日尊候如何？ 师曰： 土地前烧二陌纸著。
师常叉手夜坐，如对大宾。
初坐手与趺缀，至五鼓必齐膺，因号祥叉手焉。
光孝慧兰禅师和州光孝慧兰禅师，不知何许人也。自号碧落道人。尝以触衣书七佛名，丛林称为兰布裈。
有拟草庵歌一篇行于世，具载普灯。建炎末逆虏犯淮，执师见酋长。长曰：
 闻我名否？ 师曰：
 我所闻者，唯大宋天子之名。 长恚，令左右以锤击之。锤至辄断坏。长惊异，延麾下敬事之。
经旬，师索薪自焚，无敢供者。亲拾薪成龛，怡然端坐。烟焰一起，流光四腾，虏跪伏灼肤者多。
火绝，得五色舍利，并其骨而北归。所执僧尼，悉得自便。和人至今咏之。
东明仁仙禅师潭州东明仁仙禅师，开堂日，僧问： 世尊出世，梵王前引，帝释后随。和尚出世，有何祥瑞？ 师曰：
 任是百千诸佛，一时赶向水牯栏里。 曰： 有何祥瑞？ 师曰： 山僧不曾眼花。
普照晓钦禅师泗州普照晓钦明悟禅师，僧问： 师唱谁家曲，宗风嗣阿谁？
师曰： 东边更近东。 曰：
 沩山的子、智海亲孙也。 师曰： 却笑傍人把钓竿。 上堂： 引手撮空，展转莫及。翻身掷影，徒自劳形。
当面拈来，却成蹉过。毕竟如何？ 拍禅床曰： 洎合错商量。 东林自遵禅师庐山东林自遵正觉禅师，上堂： 十五日已前放过一著，十五日已后未可商量。
正当十五日，试道一句看。 良久曰： 山色翠秾春雨歇，柏庭香拥木兰开。
福严置禅师潭州福严置禅师，上堂： 福严山上云，舒卷任朝昏。忽尔落平地，客来难讨门。
东明迁禅师潭州东明迁禅师，久侍真如，晚居沩山。真如庵忠道者高其风，每叩之。一日阅首楞严次，忠问：
  如我按指，海印发光。 佛意如何？ 师曰： 释迦老子好与二十棒。 曰： 为甚么如此？ 师曰： 用按指作么？ 曰： 汝暂举心，尘劳先起又作么生？ 师曰： 亦是海印发光。
雪窦雅禅师法嗣光孝普印禅师衢州光孝普印慈觉禅师，泉州许氏子。室中问僧： 父母未生已前，在甚么处行履？
僧拟对，即打出。或曰： 达磨在你脚下。 僧拟看，亦打出。或曰： 道！
道！ 僧拟开口，复打出。
庆善震禅师法嗣庆善普能禅师杭州庆善院普能禅师，上堂： 事不获已，与诸人葛藤。
一切众生，祇为心尘未脱，情量不除，见色闻声，随波逐浪。流转三界，汨没四生。致使正见不明，触途成滞。若也是非齐泯，善恶都忘。
坐断报化佛头，截却圣凡途路。到这里方有少许相应。真饶如是，衲僧分上未为奇特。何故如此？
才有是非，纷然失心。咄！ 上堂，拈拄杖曰： 未入山僧手中，万法宛然。
既入山僧手中，复有何事。 良久曰：
 有意气时添意气，不风流处也风流。 卓拄杖一下。净土思禅师法嗣万寿法诠禅师杭州灵凤山万寿法诠禅师，僧问： 如何是佛？ 师曰： 抱桩打拍浮。 曰： 如何是法？ 师曰： 黄泥弹子。 曰： 如何是僧？ 师曰： 剃除须发。 曰： 三宝外，还别有为人处也无？ 师举起一指。僧曰：
 不会。 师曰： 指在唯观月，风来不动幡。 上堂： 德山棒，临济喝，尽是无风波币币。
灯笼跳过青天，露柱魂惊头脑裂。然虽如是，大似食盐加得渴。 喝一喝。
庆善守隆禅师杭州庆善守隆禅师，开堂日，僧问： 知师久蕴囊中宝，今日当筵略借看。 师曰： 多少分明。 曰：
 师子吼时全露现，文殊仗剑又如何？ 师曰： 惊杀老僧。 问： 千佛出世，各有奇祥。
和尚今日，以何为验？ 师曰： 木人把板云中拍。 曰： 意旨如何？
师曰： 石女拈笙水底吹。 上堂：
 花蔟蔟，锦蔟蔟，盐酱年来事事足。留得南泉打破锅，分付沙弥煮晨粥。
晨粥一任诸人吃，洗钵盂一句作么生会？
多少人疑著。
护国月禅师法嗣护国慧本禅师江陵府护国慧本禅师，僧问： 有物先天地，无形本寂寥。未审是甚么物？ 师曰： 一铤墨。 曰： 恁么则耀古照今去也。 师曰： 作么生是耀古照今底？ 僧便喝，师便打。上堂： 好个时节，谁肯承当？
苟或无人，不如惜取。 良久曰： 弹雀夜明珠。
南岳下十四世智海平禅师法嗣净因继成禅师东京净因蹒庵继成禅师，袁之宜春刘氏子。上堂，拈拄杖曰： 清净本然，云何忽生山河大地？
看看富楼那穿过释迦老子鼻孔，释迦老子钻破虚空肚皮。且道山河大地在甚么处？
掷下拄杖，召大众曰： 虚空翻筋斗，向新罗国里去也。是你诸人，切忌认叶止啼，刻舟寻剑。 上堂：
 茫茫尽是觅佛汉，举世难寻闲道人。棒喝交驰成药忌，了亡药忌未天真。
上堂： 昆仑奴著铁裤，打一棒行一步，争似火中钓鳖，日里藏冰。阴影间翻魍魉，虚空缚杀麻绳。 上堂： 狭路相逢且莫疑，电光石火已迟迟。
若教直下三心彻，祇在如今一饷时。到这里，直使问来答去，火迸星飞，互换主宾，照用得失。波翻岳立，玉转珠回，衲僧面前了无交涉。岂不见拈花鹫岭，独许饮光，问疾毗耶，谁当金粟？
那知微笑已成途辙，纵使默然，未免风波。要须格外相逢，始解就中颖契。
还会么？一曲寥寥动今古，洛阳三十六峰西。
上堂： 举不顾，即差互。拟思量，何劫悟？大众，枯桑知天风，是顾不顾？
海水知天寒，是思不思？且唤甚么作悟底道理？兔角杖头挑法界，龟毛拂子舞三台。 上堂：
 鼻里音声耳里香，眼中鹹淡舌玄黄。意能觉触身分别，冰室如春九夏凉。
如斯见得，方知男子身中入定时，女子身中从定出。葵花随日转，犀纹玩月生。香枫化老人，螟蠕成蜾。若也不知，苦哉！佛陀耶许你具只眼。 上堂：
 一念心清净，佛居魔王殿。一念恶心生，魔王居佛殿。怀禅师曰： 但恁么信去，唤作脚踏实地而行。终无别法，亦无别道理。 老僧恁么举了，祇恐你诸人见兔放鹰，刻舟求剑。
何故？
功德天、黑暗女，有智主人，二俱不受。 上堂，举汾阳拈拄杖示众曰：
 三世诸佛在这里，为汝诸人无孔窍。遂走向山僧拄杖里去，强生节目。 师曰： 汾阳与么示徒，大似担雪填井，傍若无人。山僧今日为汝诸人出气。
拈起柱杖曰： 三世诸佛不敢强生节目，却从山僧拄杖里走出，向诸人道，我不敢轻于汝等，汝等皆当作佛。
说是语已，翻筋斗向拘尸罗城里去也。 掷下拄杖曰： 若到诸方，分明举似。 师同圆悟、法真、慈受并十大法师、禅讲千僧，赴太尉陈公良弼府斋。
时徽宗皇帝私幸观之，太师鲁国公亦与焉。有善华严者，乃贤首宗之义虎也。
对众问诸禅曰：
 吾佛设教，自小乘至于圆顿，扫除空有，独证真常。然后万德庄严，方名为佛。尝闻禅宗一喝，能转凡成圣，则与诸经论似相违背。
今一喝若能入吾宗五教，是为正说；若不能入，是为邪说。 诸禅视师，师曰： 如法师所问，不足三大禅师之酬。净因小长老可以使法师无惑也。 师召善，善应诺。师曰： 法师所谓愚法小乘教者，乃有义也。
大乘始教者，乃空义也。大乘终教者，乃不有不空义也。大乘顿教者，乃即有即空义也。
一乘圆教者，乃不有而有，不空而空﹝或作空而不有，有而不空。﹞义也。
如我一喝，非唯能入五教，至于工巧技艺，诸子百家悉皆能入。 师震声喝一喝，问善曰： 闻么？ 曰： 闻。 师曰： 汝既闻。此一喝是有，能入小乘教。
须臾，又问善曰： 闻么？ 曰： 不闻。 师曰： 汝既不闻，适来一喝是无。能入始教。 遂顾善曰：
 我初一喝，汝既道有；喝久声销，汝复道无。道无则元初实有，道有则而今实无。不有不无，能入终教。
我有一喝之时，有非是有，因无故有。无一喝之时，无非是无，因有故无。
即有即无，能入顿教。
须知我此一喝，不作一喝用。有无不及，情解俱忘。道有之时，纤尘不立。道无之时，横遍虚空。
即此一喝入百千万亿喝，百千万亿喝入此一喝。是故能入圆教。 善乃起再拜。师复谓曰： 非唯一喝为然。
乃至一语一默，一动一静，从古至今，十方虚空，万象森罗，六趣四生，三世诸佛，一切圣贤，八万四千法门，百千三昧无量妙义，契理契机，与天地万物一体，谓之法身。
三界唯心，万法唯识，四时八节，阴阳一致，谓之法性。是故华严经云：法性遍在一切处，有相无相，一声一色，全在一尘中含四义。事理无边，周遍无余，参而不杂，混而不一。于此一喝中，皆悉具足。犹是建化门庭，随机方便。谓之小歇场，未至宝所。
殊不知吾祖师门下，以心传心，以法印法，不立文字，见性成佛。有千圣不传底向上一路在。
善又问曰： 如何是向上一路？ 师曰： 汝且向下会取。 善曰： 如何是宝所？ 师曰： 非汝境界。 善曰：
 望禅师慈悲。 师曰： 任从沧海变，终不为君通。 善胶口而退。闻者靡不叹仰。皇帝顾谓近臣曰：
 禅宗玄妙深极如此，净因才辩亦罕有也。 近臣奏曰： 此宗师之绪余也。
法轮彦孜禅师南岳法轮彦孜禅师，处之龙泉陈氏子。上堂： 若是谛当汉，通身无隔碍。
举措绝毫釐，把手出红尘。拨开向上窍，当头劄定，不犯锋棱。转握将来，应用恰好。丝毫不漏，函盖相应。
任是诸佛诸祖，觑著寒毛卓竖。会么？吃茶去。 僧问： 如何是不涉烟波底句？ 师曰： 皎皎寒松月，飘飘谷口风。 曰： 万差俱扫荡，一句截流机。 师曰： 点。 僧曰： 到。 师曰： 借人面具舞三台。 问： 如何是佛？ 师曰： 白额大虫。 曰： 祇如洞山道，麻三斤。又作么生？ 师曰： 毒蛇钻露柱。 曰： 学人不晓。 师曰：
 踏著始惊人。
开福崇哲禅师衡州开福崇哲禅师，邵州刘氏子。上堂： 妙体堂堂触处彰，快须回首便承当。
今朝对众全分付，莫道侬家有覆藏。 掷拂子，召侍者曰： 因甚打下老僧拂子？ 问： 一水吞空远，三峰峭壁危。猊台重拂拭，共喜主人归。未审到家如何施设？ 师曰： 空手捻双拳。
曰： 意旨如何？ 师曰： 突出难辨。 上堂： 山僧有三印，更无增减剩。觌面便相呈，能转凡成圣。诸人还知么？若也未知，不免重重注破：
一印印空，日月星辰列下风。一印印泥，头头物物显真机。一印印水，捩转鱼龙头作尾。
三印分明体一同，看来非赤又非红。互换高低如不荐，青山依旧白云中。
泐潭祥禅师法嗣鸿福德升禅师台州鸿福德升禅师，衡阳人也。上堂： 诸人恁么上来，堕在见闻觉知。恁么下去，落在动静施为。
若也不去不来，正是鬼窟活计。如何道得出身底句？若也道得，则分付拄杖子。若道不得，依而行之。 卓拄杖，下座。
万寿慧素禅师建宁府万寿慧素禅师，上堂，僧问： 劫火洞然，大千俱坏。
未审这个还坏也无？大随曰 壤
，修山主曰 不坏 。未审孰是孰非？ 师曰： 一坏一不坏，笑杀观自在。
师子蓦咬人，狂狗尽逐块。 复曰：
 会么？ 曰： 不会。 师曰： 漆桶不快。 便下座。一日，有僧来作礼，师问： 甚处来？ 曰：
 和尚合知某来处。 师曰： 湖南担屎汉，江西刈禾客。 曰： 和尚真人天眼目。某在大沩充园头，东林作藏主。
师打三棒，喝出。绍兴三十三年六月朔，沐浴趺坐，书偈曰： 昨夜风雷忽尔，露柱生出两指。
天明笑倒灯笼，拄杖依前扶起。拂子跳过流沙，夺转胡僧一只履。 于是俨然而逝。
香山道渊禅师明州香山道渊禅师，本郡人。上堂： 酒市鱼行，头头宝所。
鸦鸣鹊噪，一一妙音。 卓拄杖曰：
 且道这个是何佛事，狼籍不少！ 上堂： 香山有个话头，弥满四大神洲。若以佛法批判，还如认马作牛。诸人既不作佛法批判，毕竟是甚么道理？击拂子、无鑐锁子，不厌动摇。半夜枕头，要须摸著。 下座。
开善道琼禅师建宁府开善木庵道琼首座，信之上饶人。丛林以耆德尊之。泐潭亦谓其饱参。
分座日尝举只履西归语，谓众曰： 坐脱立亡倒化即不无，要且未有逝而复出遗履者。
为复后代儿孙不及祖师，为复相师剩有这一著子？ 乃大笑曰： 老野狐。
绍兴庚申冬，信守以超化革律为禅迎为第一祖。
师语专使曰： 吾初无意人间，欲为山子，正为宗派耳。然恐多不能往受请已。
取所藏泐潭绘像与木庵二字，仍书偈嘱清泉亨老寄得法弟子慧山曰： 口觜不中祥老子，爱向丛林鼓是非。
分付雪峰山首座，为吾痛骂莫饶伊。 顾专使曰： 为我传语侍郎，行计迫甚，不及修答。 声绝而化。
宝峰景淳知藏景淳知藏，梅州人，于化度寺得度。往依泐潭，入室次；潭问： 陕府铁牛重多少？ 师叉手近前曰：
 且道重多少！ 潭曰： 尾在黄河北，头枕黄河南。善财无鼻孔，依旧向南参。 师拟议，潭便打。忽顿彻。
巾侍有年，竟隐居林壑。尝作偈曰： 怕寒懒剃髼松发，爱暖频添榾柮柴。破衲伽黎撩乱搭，谁能劳力强安排。
怀玉用宣首座信州怀玉用宣首座，四明彭氏子，幼为僧，径趋丛席，侍泐潭于黄檗。
一日自临川持钵归，值潭晚参，有云： 一叶飘空便见秋，法身须透闹啾啾。 师闻领旨，潭为证据。后依大慧，慧亦谓其类己。
以是名卿钜公列刹迎礼，不就。尝有颂大愚答佛话话曰锯解秤锤，出老杜诗：红稻啄残鹦鹉颗，碧梧栖老凤凰枝。
光孝兰禅师法嗣芦山法真禅师明州芦山无相法真禅师，江南李主之裔也。上堂： 欲明向上事，须具顶门眼。若具顶门眼，始契出家心。既契出家心，常具顶门眼。要会顶门眼么？四京人著衣吃饭，两浙人饱暖自如。
通玄峰顶香风清，花发蟠桃三四株。
南岳下十五世净因成禅师法嗣瑞岩如胜禅师台州瑞岩如胜佛灯禅师，上堂：
 人人领略释迦，个个平欺达磨，及乎问著宗纲，束手尽云放过。
放过即不无，秪如女子出定，赵州洗钵盂，又作么生话会？鹤有九皋难翥翼，马无千里谩追风。
冶父道川禅师无为军冶父实际道川禅师，昆山狄氏子。初为县之弓级，闻东斋谦首座为道俗演法，往从之，习坐不倦。一日因不职遭笞，忽于杖下大悟，遂辞职依谦。谦为改名道川，且曰：
 汝旧呼狄三，今名道川，川即三耳。汝能竖起脊梁，了办个事，其道如川之增；若放倒，则依旧狄三也。 师铭于心。建炎初，圆顶游方，至天封蹒庵，与语锋投，庵称善。归憩东斋，道俗愈敬。有以金刚般若经请问者，师为颂之，今盛行于世。隆兴改元，殿撰郑公乔年漕淮西，适冶父，虚席迎开法。上堂：
 群阴剥尽一阳生，草木园林尽发萌。唯有衲僧无底钵，依前盛饭又盛羹。 上堂，举： 雪峰一日登座，拈拄杖东觑曰： 东边底。
又西觑曰： 西边底。诸人还知么？ 掷下拄杖曰： 向这里会取。  师曰：
 东边觑了复西观，拄杖重重话岁寒。带雨一枝花落尽，不烦公子倚栏干。